
CAPITOLUL 1 


La orele două şi cincizeci de minute dimineaţa, oraşul Wells 
zăcea inert, fierbinte şi neclintit. Majoritatea celor unsprezece mii 
de locuitori se zvârcoleau fără să se poată odihni; cei câţiva care 
nu puteau să doarmă deloc blestemau faptul că nu adia nici 
măcar o boare de vânt, să înlăture efectele sufocante ale nopţii. 
Căldura de august din sud se menținea deasă şi apăsătoare în 
văzduh. 

Luna dispăruse. Câteva felinare din zona comercială centrală 
aruncau umbre asupra magazinelor închise, a cinematografului şi 
a staţiei de benzină pustii. La colţul străzii unde şoseaua trecea 
în unghi drept pe lângă farmacia Simon, instalaţia de aer 
condiţionat automată mergea, şi huruitul ei puternic se revărsa 
în liniştea nopţii. Peste drum, una din maşinile secţiei de poliţie 
din Wells care patrula toată noaptea era trasă la curbă. Sam 
Wood, de serviciu pe maşină, îşi completa foaia de raport ţinând 
pixul ferm între degetele puternice, distingând literele pe care le 
scria doar prin lumina slabă care pătrundea filtrată în maşină. 

Scrise cu grijă că a făcut o verificare temeinică a cartierului 
rezidenţial al oraşului şi că a găsit totul în ordine. Era mândru că 
putea să aştearnă pe hârtie hotărârile luate, îşi dădea seama din 
nou, la fel ca şi în cei trei ani care trecuseră, că la această oră a 
nopţii era cel mai important om treaz şi la datorie din întreg 
oraşul. 

Işi completă declaraţia, aşeză registrul pe scaun în spatele lui 
şi se uită din nou la ceas. Era aproape trei - avea deci timp să 
facă o pauză şi să ia o ceaşcă de cafea. Dar căldura grea a nopţii 
îl făcu să renunţe la idee şi se gândi că o băutură rece ar fi mai 
bună. Era nehotărât ce să facă - să se oprească pentru pauză 
acum, sau să treacă întâi prin shantwville, cartierul mizer al 
oraşului? Era singura parte a misiunii care nu-i plăcea, dar 
trebuia să fie îndeplinită. Amintindu-şi din nou cât de important 
era rolul său, hotărî să amâne puţin pauza. Demară şi scoase 
maşina din curbă cu uşurinţa profesională a unui conducător 
auto expert. 

Părăsi autostrada pustie şi o porni hurducându-se pe pavajul 
nenumăratelor străduţe din cartierul negrilor. Incetini viteza, 


amintindu-şi din nou de o noapte de acum câteva luni, când 
lovise un câine. Animalul dormea în stradă şi Sam nu-l observase 
din timp ca să-l poată evita complet. Se vedea iarăşi, ghemuit pe 
stradă, ţinând capul animalului şi privindu-l în ochii îngroziţi, plini 
de durere, încrezători, imploratori. Apoi văzu venind moartea, şi 
deşi se ducea adesea la vânătoare şi era în general un om tare, 
nu putea scăpa de impresia de milă şi supărare că pricinuise 
moartea câinelui. 

Sam îţi ţinea ochii aţintiţi asupra drumului, evitând denivelările 
mai mari din pavaj şi fiind atent la câini. 

După ce termină scurtul raid prin cartierul negrilor, frână 
maşina pe hurducături şi, traversând o cale ferată, începu să 
ruleze încet pe o stradă străjuită în amândouă părţile de case 
vechi, urâte, nezugrăvite. Era un cartier de albi săraci, unde 
locuiau oameni fără bani, fără perspective de a câştiga bani sau 
cărora nu le păsa de bani. Sam făcea adevărate slalomuri pe 
stradă, concentrându-se să evite gropile de pe drum. Apoi privi în 
sus, şi văzu, la o jumătate de cvartal în faţă, un dreptunghi 
distorsionat de lumină galbenă în cadrul unei ferestre, care putea 
veni cu aproximaţie de la casa Purdy. 

O lumină la ora aceasta ar putea însemna o durere de stomac, 
sau o mulţime de alte lucruri. Sam dispreţuia oamenii care 
pândesc noaptea pe la ferestre, dar pentru un poliţist în 
exerciţiul funcţiunii, era cu totul altceva. Trecu cu maşina de 
curbă, astfel încât să nu deranjeze pe nimeni în mod inutil, şi 
încetini destul ca să poată verifica cu grijă de ce ardea lumina în 
bucătăria casei Purdy, la trei şi cincisprezece minute dimineaţa - 
deşi bănuia că ştie de ce. 

Bucătăria era luminată de un singur bec de o sută de wati, 
fără glob, agăţat de un fir la mijlocul tavanului. Perdelele subţiri 
şi urâte de dantelă, atârnând fără viaţă şi nemişcate la fereastra 
deschisă, nu constituiau o piedică pentru cine voia să privească 
interiorul strălucitor. Acolo, In plină lumină, cu spatele întors, 
stătea Dolores Purdy. Ca şi în celelalte două ocazii anterioare din 
ultimele două săptămâni, nu purta cămaşă de noapte. 

Dolores ridică un ibric mic de pe plită şi-şi turnă ceai exact 
când maşina de patrulare ajunse în faţa ferestrei. Sam putea să-i 
vadă bine sânii de fată de şaisprezece ani şi curba plăcută a 
coapselor tinere. Ceva la Dolores îi repugna însă şi nici chiar 


vederea trupului gol nu-i spunea prea mult. Poate, îşi zise el, 
pentru că era întotdeauna nespălată - sau cel puţin aşa părea.. 
Când o văzu ridicând ceaşca la buze, înţelese că nimeni nu era 
bolnav în casa aceea, şi întoarse privirea. O clipă se gândi să-i 
atragă atenţia că era în văzul public, dar se răzgândi, deoarece o 
bătaie în uşă, la o oră atât de târzie, ar fi trezit toţi copiii din 
casă. Şi ceea ce era mai grav, fata n-ar fi putut deschide uşa fără 
nimic pe ea. Sam viră la următorul colţ şi o luă înapoi înspre 
şosea. 

Deşi nu era circulaţie vizibilă pe şosea, Sam opri o clipă la 
intersecţie, iar apoi o luă spre nord. Acceleră până când aerul 
împins cu viteză prin fereastra deschisă îi dădu iluzia unei adieri. 
Apoi, timp de trei minute, păstră viteza până când zări limitele 
oraşului. Ridică piciorul de pe accelerator, trecu linia de 
demarcaţie şi intră cu uşurinţă în zona de parcare a garajului de 
noapte. Sări sprinten pentru un om de dimensiunile lui şi intră în 
restaurant. Era mai cald înăuntru decât afară. Centrul încăperii 
era ocupat de o tejghea în formă de U, acoperită cu o muşama 
uzată. 

Pe una din părţi, un rând de scaune de lemn, tari, nu 
promiteau nici confort, nici atmosferă plăcută. La un geam, un 
aparat de aer condiţionat de abia lăsa să intre o şuviţă de aer 
răcoros, care dispărea însă la câţiva centimetri de ventilator. 

Pereţii de lemn fuseseră pe vremuri vopsiți în alb, dar se 
îngălbeniseră cu timpul. Deasupra grătarului, pata neagră lăsată 
de aburii de grăsime fierbinte forma un monument permanent al 
miilor de mâncăruri care fuseseră preparate, mâncate şi uitate. 

Barmanul de noapte era un băiat de nouăsprezece ani, ale 
cărui braţe prea lungi se iveau de sub manşetele halatului 
murdar, ca şi când ar fi fost întinse de o maşină infernală. Pe faţa 
slabă, osoasă, se vedeau urme de acnee, buza de jos era uşor 
răsfrântă, ca într-un gest de neîncredere fată de oameni sau ca 
şi când nu s-ar fi hotărât asupra vreunui lucru. În momentul în 
care intră Sam, era întins peste tejghea, cu greutatea sprijinită 
pe coate, părând foarte absorbit de comicsul deschis în faţa lui. 

In prezenţa omului legii, strecură repede cartea sub tejghea, 
îşi îndreptă umerii înguşti şi se pregăti să-şi petreacă 
următoarele minute cu păzitorul oraşului adormit. Intinse mâna 
spre cana plină cu cafea, îndată ce Sam se lăsă să cadă pe unul 


din scaunele înalte. 

— Nu vreau cafea, Ralph; e prea cald, spuse Sam. Dă-mi o 
Coca-Cola. 

Işi scoase cascheta şi-şi trecu mâna dreaptă peste frunte. 
Barmanul luă un pahar zgâriat, umplut până la jumătate cu 
gheaţă, desfundă o sticlă şi turnă în pahar un lichid spumos. 
După ce îi aduse băutura, Sam goli paharul şi sugând o bucăţică 
de gheaţă, întrebă: 

— Cine a câştigat meciul de aseară? 

— Ricci, răspunse pe dată barmanul. Decizie hotărâtă. Dar mai 
are un punct până la titlu. 

Sam îşi umplu iar paharul şi-l goli încă o dată, înainte de a-şi 
spune părerea: 

— E bine că a câştigat Ricci. Nu prea mă înnebunesc eu după 
italieni, dar cel puţin un alb are şanse să obţină titlul de campion. 

Barmanul dădu repede din cap, aprobând. 

— Avem şase campioni negri, în toate diviziile fruntaşe. Nu 
înţeleg cum de pot să fie atât de buni. 

Işi apăsă mâinile pe tejghea şi îşi resfiră degetele osoase, într- 
o încercare zadarnică de a le face să pară lungi şi puternice. Se 
uită la mâinile zdravene ale poliţistului, întrebându-se dacă va 
avea vreodată mâini ca ale lui. 

Sam luă o bucată de prăjitură care mai rămăsese pe tejghea 
sub un plastic murdar. 

— Da, dar ei nu simt când sunt loviți, ca tine sau ca mine, se 
apucă să-i explice el. N-au acelaşi sistem nervos ca noi. Sunt ca 
animalele; trebuie să-i loveşti cu satârul ca să-i poţi dobori - 
asta-i! Aşa câştigă meciurile; şi ăsta-i motivul pentru care nu li-e 
frică să urce pe ring. 

Ralph dădu din cap; ochii lui spuneau că Sam pronunţase 
ultimul cuvânt în acest subiect. Indreptă acoperitoarea de plastic 
cu care fuseseră acoperite prăjiturile, apoi spuse: 

— In seara asta a sosit în oraş Mantoli. A adus-o şi pe fiică-sa 
cu el. Aud că e un bun suporter. 

— Am crezut că nu vine decât după întâi. 

Barmanul se aplecă, ştergând tejgheaua cu o cârpă cenușie 
murdară. 

— Îi costă mai mult decât şi-au închipuit. Vor trebui să 
mărească preţul biletelor. Cred că Mantoli a venit în oraş ca să 


afle cât ar fi dispus publicul să plătească. 

Sam îşi turnă în pahar ultima sorbitură din sticla de Coca-Cola. 

— Nu ştiu, comentă el. Lucrurile ar putea ieşi bine sau s-ar 
putea să fie eşecul secolului. Nu mă pricep la muzică clasică, dar 
mi se face rău când văd atâta omenire perindându-se pe-aici, 
doar ca să-l audă pe Mantoli dirijând o orchestră. Ştiu că eo 
orchestră simfonică şi aşa mai departe, dar cei care se dau în 
vânt după lucrurile astea, pot să asculte aceeaşi orchestră toată 
iarna, fără să mai trebuiască să vină până aici şi să stea pe nişte 
bănci tari. Şi ce se întâmplă dacă plouă? 

Işi goli paharul şi privi la ceas, 

— Şi ce-i cu asta? Mie unuia nu-mi place muzica, cel puţin nu 
muzica pe care o fac ăştia cu părul lung, se declară de acord 
Ralph. Dar dacă în felul ăsta putem atrage turişti dispuşi să 
cheltuiască bani, o să-i meargă faima oraşului ăstuia, şi poate că 
atunci vom trăi cu toţii mai bine. 

Sam se sculă. 

— Cât am de plată? întrebă el. 

— Cincisprezece cenți - prăjitura nu se pune la socoteală, era 
ultima bucată. Noapte bună, domnule Wood. 

Sam puse jos banii şi părăsi localul. Odată barmanul 
îndrăznise să-i spună Sam. li aruncase însă o privire de 
dezaprobare, şi obținuse efectul dorit. Acum era „domnul Wood”, 
şi asta voia Sam. Se urcă iar în maşină şi raportă scurt prin radio, 
pornind apoi în jos pe şosea, înapoi spre oraş. Se aşeză bine în 
scaun, pregătit pentru monotonia care-l aştepta în ultima parte a 
nopţii. 

Aerul era iarăşi apăsător, de cum prinse viteză. Pentru prima 
dată de când preluase serviciul, Sam îşi îngădui să blesteme 
căldura zăpuşitoare care promitea o zi de caniculă. Şi asta 
însemna încă o noapte fierbinte mâine, şi poate încă una după 
aceea. Sam încetini maşina pe măsură ce pătrundea în zona 
centrală. Noaptea nu era încă circulaţie pe stradă, dar el 
conducea încet din obişnuinţă prin zona centrală. Se gândi din 
nou la Dolores Purdy. O să se mărite destul de tânără, îşi zise, şi 
o să fie plăcut să te tăvăleşti prin fân cu ea. Apoi deodată, la 
distanţă de un cvartal, văzu ceva zăcând pe trotuar. Sam apăsă 
pedala de acceleraţie şi maşina ţâşni înainte. 

La lumina celor patru faruri din faţă, obiectivul devenea tot 


mai mare, până când Sam frână maşina şi se opri în mijlocul 
străzii, la câţiva metri de ceea ce - putea vedea acum - era un 
om întins pe trotuar. 

Aprinse luminile de poziţie şi ieşi repede din maşină, înainte 
de a se apleca deasupra omului, se uită repede în jur, cu mâna 
pe pistolul de calibru treizeci şi opt, gata pentru acţiune 
imediată. Nu văzu decât clădirile liniştite şi pavajul tare 
întinzându-se până hăt departe. Satisfăcut pentru moment, Sam 
se lăsă jos pe un genunchi, lângă omul de pe stradă. Era întins 
pe burtă, cu braţele deasupra capului, cu picioarele depărtate, cu 
faţa întoarsă spre stânga, aşa încât obrazul drept apăsa din greu 
pe pavajul plin de asperităţi. Avea părul neobişnuit de lung, 
acoperindu-i ceafa şi încreţindu-se apoi deasupra gulerului 
hainei. 

Lângă el, la cinci ori şase picioare, un baston de promenadă cu 
măciulie de argint părea foarte straniu pe caldarâm. 

Sam îşi petrecu mâna stângă pe sub omul culcat jos şi încercă 
să vadă dacă-i bate inima. In ciuda căldurii înăbuşitoare, omul 
purta o vestă încheiată strâns cu nasturi. Sam nu putu să-şi dea 
seama dacă omul era în viaţă. Apoi îşi aminti ceea ce citise 
despre morţi aparente. Nu urmase nici un curs special în cadrul 
serviciului, dar după cum prevedeau regulamentele studiase 
codul penal şi, având o memorie bună, reţinea chiar textul citat: 


Să nu consideri că o persoană a decedat înainte de a fi 
constatat un medic. S-ar putea să nu fie decât leşinată sau 
inconştientă din diferite motive: Persoane suferind de lipsă de 
insulină au fost adesea socotite din greşeală că au murit, 
revenindu-şi apoi după ce au fost transportate la morgă. Afară de 
cazul că un trup a fost astfel mutilat încât să facă supraviețuirea 
imposibilă, ca de exemplu prin decapitare, trebuie să se 
presupună întotdeauna că o persoană trăieşte, dacă nu cumva a 
avut loc descompunerea până la un punct în care viaţa n-ar mai 
putea exista. 


Sam se întoarse repede la maşină şi luă microfonul. La 
această oră, nu-i ardea să folosească un limbaj oficial, ci vorbi 
repede şi clar: 

— La colţul casei Piney cu autostrada, am găsit pe drum un 


om care pare a fi mort. Nici un suspect pe aproape, şi nici 
circulaţie de câteva minute. Trimiteţi doctorul şi ambulanţa 
imediat. 

Făcu o pauză, întrebându-se o clipă dacă folosise limbajul 
potrivit în raportul dat. Nu făcea de multă vreme treaba asta şi 
voia să ducă la bun sfârşit sarcina. Apoi vocea telefonistului de 
noapte îl trezi din gânduri: 

— Rămâi pe recepţie. Ai identificat victima? 

Sam se gândi repede. 

— Incă nu, răspunse el. Nu l-am văzut niciodată, după câte îmi 
dau seama. Totuşi, cred că ştiu cine e. Are părul lung, poartă 
vestă, avea baston. Destul de scund omul, abia cu puţin peste 
1,50m. 

— E Mantoli, exclamă telefonistul. Dirijorul. Omul însărcinat cu 
festivalul. In caz că e el şi că e mort, s-ar putea să iasă o 
încurcătură cumplită. Rămâi pe recepţie. 

Sam puse receptorul şi se înapoie la omul întins jos. Se aflau la 
numai nouă cvartale de spital, şi ambulanţa va sosi în cinci 
minute. Când Sam se aplecă din nou asupra omului, îşi aminti de 
câinele pe care-l călcase cu maşina - dar acum era infinit mai 
rău. 

Vâri mâna, uşor de tot, sub ceafa omului, ca şi cum prin 
această atingere l-ar fi putut reconforta şi i-ar fi putut da de 
înţeles că avea să primească repede ajutor, că nu mai avea 
decât două-trei minute de zăcut pe pavajul tare, şi că între timp 
nu era singur, Dar cum gândurile astea îi treceau prin minte, 
simţi ceva gros şi lipicios scurgându-i-se încet pe degete. Cu o 
mişcare bruscă, involuntară, îşi trase mâna. Mila pe care o 
simţise se evaporă, făcând loc unei furii crescânde. 


CAPITOLUL 2 


La patru şi patru minute dimineaţa, soneria telefonului de la 
căpătâiul lui Bill Gillespie, şeful poliţiei din oraşul Wells, începu să 
sune. Lui Gillespie îi trebuiră câteva secunde ca să se 
dezmeticească puţin, înainte de a răspunde, în timp ce întindea 
mâna după receptor, aproape că ştia despre ce era vorba - 
probabil o încurcătură serioasă - altfel polițistul de serviciu în 
noaptea asta ar fi rezolvat-o singur. La telefon era chiar polițistul 


de serviciu. 

— Domnule şef, îmi pare rău că vă trezesc, dar dacă Sam 
Wood are dreptate, s-ar putea să avem de-a face cu o crimă 
clasa întâi. 

Gillespie făcu un efort să se aşeze şi să-şi lase în jos picioarele 
peste marginea patului. 

— Vreun turist? 

— Nu tocmai. Sam a identificat deocamdată cadavrul ca fiind 
al lui Enrico Mantoli - ştiţi, tipul care urma să monteze aici un 
festival muzical. De fapt, domnule şef, nu suntem nici măcar 
siguri că omul e mort, dar dacă e, şi dacă Sam l-a identificat 
corect, atunci cineva ne-a dat peste cap celebritatea, şi afacerea 
cu festivalul muzical s-a dus probabil de râpă. 

Bill Gillespie era acum complet treaz. In timp ce-şi căuta 
maşinal papucii cu piciorul, simţi că tot aşteptau din partea lui să 
preia comanda. Antrenamentul în meserie, pe care şi-l făcuse în 
Texas, îi dictă ce să spună: 

— In regulă, ascultă aici. Vin imediat. Trimite imediat acolo 
medicul şi o ambulanţă, un fotograf, şi fă rost de vreo doi 
oameni. Wood să rămână pe loc până vin eu. Ştii ce trebuie să 
faci? 

Polițistul de serviciu, care nu mai avusese de-a face cu o 
crimă, răspunse că da. Imediat ce închise, Gillespie se ridică în 
picioare, în toată înălţimea sa de aproape doi metri, şi începu 
repede să se îmbrace, recapitulând în minte ce avea să facă 
odată ajuns la locul crimei. Era şef al poliţiei şi locuitor al oraşului 
Wells de numai nouă săptămâni, iar acum trebuia să dovedească 
ce poate. In timp ce-şi lega şireturile, era sigur că ştia exact ce 
trebuie să facă; totuşi, grozav ar fi dorit ca obstacolele care-i 
stăteau în faţă să fie înlăturate de altcineva. 

In ciuda faptului că nu împlinise decât treizeci şi doi de ani, Bill 
Gillespie avea multă încredere în posibilitatea sa de a face faţă 
oricăror încercări la care ar fi fost supus. Statura sa îi permitea 
efectiv să privească de sus la majoritatea oamenilor. Duritatea, 
din cauza căreia o pierduse chiar pe fata cu care voise să se 
căsătorească, desfiinţa multe din greutăţile fireşti, de parcă nici 
n-ar fi existat. Dacă avea de-a face cu o crimă, o rezolva - şi 
nimeni n-avea să îndrăznească să-i pună vreo întrebare în timpul 
anchetei. 


Îşi aminti însă că nu i se comunicase locul crimei. Ridică furios 
receptorul şi, din grabă, formă alt număr. Il trânti în furcă înainte 
ca telefonul să fi apucat să sune, şi apoi, silindu-se să rămână 
calm, încercă din nou. 

Polițistul de serviciu, care aştepta să fie chemat, răspunse 
imediat. 

— Unde e? întrebă Gillespie. 

— Pe autostradă, domnule şef, puţin înainte de Piney. 
Ambulanţa e acolo, iar doctorul a stabilit decesul. Identitatea nu 
e precizată încă. 

— E-n regulă, spuse şeful poliţiei, şi puse receptorul în furcă. 

Nu-i conveni să recunoască faptul că fusese nevoit să sune a 
doua oară, ca să afle unde trebuia să meargă. Ar fi trebuit să i se 
spună de la început locul unde se afla cadavrul. 

Maşina personală a lui Bill Gillespie era prevăzută cu sirenă, 
semnalizatoare roşii la geamul din spate şi radioemiţător la bord. 
Se urcă în maşină, porni motorul şi mări viteza la maxim, fără să 
ţină seama că motorul era rece. In mai puţin de cinci minute 
văzu înaintea sa maşina poliţiei, ambulanţa şi un mic grup de 
oameni în mijlocul autostrăzii. Gillespie se apropie repede, puse 
frâna şi cobori din maşină înainte ca aceasta să se oprească 
complet. 

Fără să se adreseze nimănui, păşi grăbit spre locul unde zăcea 
cadavrul, se ghemui pe vine şi începu să-l pipăie pe cel căzut. 

— Unde-i e portmoneul? întrebă. 

Sam Wood înaintă ca să răspundă. 

— Lipseşte. Cel puţin eu nu l-am găsit asupra cadavrului. 

— L-aţi identificat? întrebă sec Gillespie. 

Tânărul doctor care venise cu ambulanţa răspunse: 

— E Enrico Mantoli, dirijorul. Era sufletul festivalului muzical pe 
care-l pregăteam aici. 

— Ştiu asta, replică scurt Gillespie şi-şi îndreptă atenţia din 
nou către cadavru. 

Simţea o dorinţă puternică să-i poruncească să se ridice, să-şi 
şteargă faţa de noroi şi să-i spună ce se întâmplase, cine era 
făptaşul. Dar era vorba de un om căruia nu-i mai putea comanda. 
Ei bine, va trebui să procedeze altfel. Gillespie îşi ridică privirea 
în sus. 

— Sam, ia-ţi maşina şi controlează la gară şi în partea de nord 


a oraşului - dacă e cineva destul de imprudent să încerce să facă 
autostopul. Stai, aşteaptă puţin. Se uită repede la doctor: De cât 
timp e mort? 

— Mai puţin de o oră, poate chiar mai puţin de trei sferturi de 
oră. Oricine ar fi făcut-o, nu poate să fi ajuns prea departe. 

Faţa lui Gillespie căpătă o expresie de furie enervată. 

— Te-am întrebat numai de cât timp e mort; nu-mi spune mie 
ce am de făcut, eu îţi spun dumitale. Am nevoie de fotografii ale 
cadavrului din toate unghiurile, inclusiv câteva clişee care să 
indice poziţia faţă de curbă şi de clădirile de pe partea de vest a 
străzii. Marchează apoi conturul cu cretă şi baricadează circulaţia 
pe porţiunea asta. După aceea poţi să iei cadavrul. 

Se ridică şi-l zări pe Sam stând tăcut lângă el. 

— Ce ţi-am spus să faci? întrebă. 

— Mi-aţi spus să aştept puţin, răspunse Sam liniştit. 

— Foarte bine, poţi să pleci. Imediat. 

Sam se grăbi spre maşină şi porni destul de repede pentru a 
evita încă un reproş. Pe când se îndrepta spre gară, speră o clipă 
că Gillespie se va face de râs în public şi va compromite cazul. 
Apoi îşi dădu seama că un asemenea gând nu făcea deloc cinste 
unui poliţist. Işi zise că, orice s-ar întâmpla, trebuia să-şi 
îndeplinească misiunea repede şi bine. 

In ultimul moment, în timp ce se apropia de gara tăcută, 
încetini pentru a nu avertiza fără voie pe vreun eventual criminal 
care pândea dinăuntru. Sam trase lângă peronul de lemn şi se 
dădu jos din maşină, fără o umbră de şovăire. Gara era mică şi 
veche de cel puţin cincizeci de ani; întunericul nopţii era prea 
puţin luminat de câteva becuri prăfuite, care păreau la fel de 
vechi ca şi băncile tari şi uzate sau podeaua dură de lemn de tei. 
Indreptându-se grăbit spre principala sală de aşteptare, Sam 
simţi deodată nevoia să-şi scoată puţin cascheta de uniformă 
care-l strângea. Işi alungă brusc acest gând şi intră în gară, 
poliţist din cap până-n picioare, cu mâna dreaptă pe trăgaci. Sala 
de aşteptare era goală. 

Adulmecă grăbit atmosfera, dar nu descoperi nimic care să-i 
spună că ar fi fost cineva de curând pe-acolo. Nici miros proaspăt 
de ţigară, numai izul caracteristic al acestor gări, dovada trecerii 
a mii de necunoscuţi. 

Ghişeul de bilete era închis, şi ferestruica cu geam lăsată. 


Dincolo de ea un panou anunţa cu litere groase orarul trenurilor 
de noapte. Sam privi cu atenţie încă o dată prin încăpere, 
gândindu-se; dacă criminalul se afla acolo, probabil că nu avea 
armă. Işi omorâse victima lovind în ceafă cu un obiect dur, iar 
Sam putea face faţă unui asemenea atac. Se aplecă şi controlă 
sub bănci. Era pustiu, în afară de murdărie şi bucăţi de hârtie. 

Cu paşi mari, străbătu sala de aşteptare, împinse uşa ce 
dădea pe peron şi privi în amândouă direcţiile. Şi peronul era gol. 
Păşind hotărât, trecu pe lângă uşa încuiată a biroului de bagaje, 
o încercă, găsi că nu fusese forţată şi se opri în faţa uşii vechi 
deasupra căreia se afla un anunţ: PENTRU NEGRI. 

Din nou cu dreapta pe trăgaci, Sam se năpusti în camera prost 
luminată şi trase adânc aer în piept. Ilnăuntru se afla cineva. 

Sam îl măsură dintr-o privire şi-şi dădu seama imediat că nu 
era din Wells. Era un bărbat zvelt, îmbrăcat ca la oraş, cu 
cămaşă albă şi cravată. Işi zise că avea cam treizeci de ani, dar 
cu negrii era totdeauna greu să fii sigur. In loc să stea lungit pe 
bancă, era treaz şi stătea în capul oaselor, de parcă aştepta să 
se întâmple ceva. Haina era împăturită cu grijă lângă el. 

În momentul când Sam intră, omul citea o carte; când se uită 
în sus, Sam văzu că nu avea nasul lat şi buzele groase şi 
cărnoase, ca majoritatea muncitorilor din sud. Nasul era aproape 
ca al unui alb, iar linia gurii, dreaptă şi disciplinată. Dacă ar fi fost 
mai deschis la culoare, Sam ar fi crezut că e alb, numai că pielea 
era prea neagră. 

Negrul lăsă cartea şi-şi puse mâinile în poală, în timp ce-l 
privea drept în ochi. Sam trecu imediat la acţiune: 

— In picioare, negrule, porunci el şi, din cinci paşi traversă 
camera. 

Negrul întinse mâna să-şi ia haina. 

— Fără d-astea! 

Sam îl izbi peste mână şi, cu o mişcare iute, i-o răsuci şi-i 
înconjură strâns grumazul cu braţul. Astfel îl putea controla şi, în 
acelaşi timp, avea mâna şi braţul drept libere. Îl percheziţionă 
repede, acţiune la care negrul părea prea speriat ca să se opună. 
Când termină, Sam slăbi strânsoarea la beregată şi-i porunci: 

— Cu faţa la perete. Mâinile sus. Degetele răsfirate şi sprijină- 
te în ele. Sus - ca să le văd. Nu te mişti până nu-ți spun. 

Negrul se supuse fără crâcnire. După ce i se execută ordinul, 


Sam ridică haina şi pipăi buzunarul interior, înăuntru se afla un 
portvizit care părea neobişnuit de plin. Cu o tresărire de 
satisfacţie, scoase portvizitul şi-i controla conţinutul. Era ticsit cu 
bani. Işi plimbă degetul peste marginea bancnotelor - 
majoritatea de zece şi douăzeci de dolari; când se opri pe 
marginea uneia de cincizeci, Sam simţi că-l cuprinde satisfacția. 
inchise portvizitul şi-l vâri în buzunarul său. Negrul rămase 
nemişcat, cu picioarele depărtate de perete şi cu trupul sprijinit 
în mâini. j 

Sam îl cercetă din nou cu atenţie de la spate. Işi zise că avea 
vreo şaptezeci şi cinci de kilograme, poate mai mult, dar nu cine 
ştie cât. Părea să fie de aproximativ un metru şaptezeci şi cinci, 
destul de înalt ca să fi săvârşit crima. Se vedea o urmă de dungă 
pe partea din spate a pantalonilor - deci costumul îi fusese 
cândva călcat. Nu era voinic ca negrii cu care Sam era obişnuit, 
dar asta nu însemna că părea şubred. Când îl căută de armă, 
simţi corpul negrului, vânjos şi puternic. 

Sam îşi puse haina omului pe braţ. 

— leşi prin uşa din stânga, îi porunci el. La marginea şoselei e 
o maşină a poliţiei. Aşază-te pe bancheta din spate şi închide 
uşa. O singură mişcare suspectă, şi te trezeşti în aceeaşi clipă cu 
un glonţ în spate. Acum. Mişcă. 

Negrul se întoarse după cum i se comandase, ieşi pe uşa ce 
ducea spre oraş şi se urcă docil în maşina lui Sam. Trânti uşa 
asigurându-se că era bine închisă şi se sprijini de spetează. Nu 
făcu nici o altă mişcare în afară de ceea ce i se poruncise. 

Sam se urcă la volan. Ştia că deţinutul nu poate fugi, fiindcă în 
maşină nu existau clanţe interioare. 

O clipă, se gândi la felul cum fusese omorât Mantoli - lovit în 
cap probabil pe la spate de acest prim suspect care stătea 
înapoia lui. Apoi se linişti gândindu-se că pe bancheta din spate 
nu se afla nimic pe care negrul să-l folosească drept armă, iar 
unui atac fără armă îi putea face faţă uşor. Chiar ar fi dorit unul; 
perspectiva unei lupte îl atrăgea, în special cu cineva atât de 
uşor de stăpânit cum era prizonierul său. 

Ridică microfonul aparatului de radio-emisie şi vorbi laconic: 

— Wood, de la gară. Aduc un negru suspect. 

Se opri, se gândi o clipă şi hotărî să nu mai spună nimic. 
Restul îl putea lăsa până când va ajunge la secţie. Cu cât poliţia 


transmitea mai puţin prin radio, cu atât era mai bine. 

Deţinutul nu spuse nici un cuvânt cât timp Sam conduse, uşor 
şi cu mână sigură, cele unsprezece cvartaluri până la secţia de 
poliţie. La poartă se aflau doi poliţişti care-l aşteptau; Sam le 
refuză ajutorul, convins că putea să aibă singur grijă de deţinut. 
leşi fără grabă din maşină, o ocoli şi smuci uşa din spate. 

— leşi, îi ordonă el. 

Negrul cobori şi se supuse fără a opune vreo rezistenţă când 
Sam îl apucă de braţ şi-l împinse în clădirea secţiei. Sam intră 
exact cum trebuia, cum văzuse în ilustrațiile din manualele pe 
care le studiase. Cu mâna stângă îl conducea pe deţinut, ţinând 
dreapta gata de acţiune, pe automat. li păru rău că nu se afla 
nimeni care să imortalizeze momentul, apoi îşi dădu seama că 
din nou îşi pierduse firea şi demnitatea funcţiei. 

In timp ce Sam dădea colţul spre şirul de celule, fu oprit de 
polițistul de serviciu, care-i făcu semn în tăcere spre biroul 
şefului de poliţie Gillespie. Sam dădu din cap, îl împinse pe 
deţinut până la uşă şi ciocăni. 

— Intră, se auzi prin uşă vocea stridentă a lui Gillespie. 

Sam apăsă clanţa cu dreapta, îl împinse pe negru înăuntru şi 
se opri lângă biroul lui Gillespie. Şeful poliţiei se prefăcea ocupat 
cu nişte hârtii de pe birou. Lăsă jos stiloul pe care-l avea în mână 
şi se uită lung la arestat, preţ de vreo douăzeci de secunde. Sam 
nu putea vedea reacţia omului şi nu îndrăznea să se întoarcă şi 
să privească, de teamă să nu strice efectul psihologic. 

— Numele, ceru brusc Gillespie, şi cuvântul ţâşni de pe buze 
ca o împuşcătură. 

Negrul îl uimi pe Sam vorbind, pentru prima oară, cu glas calm 
şi liniştit. 

— Mă cheamă Tibbs, Virgil Tibbs, răspunse şi rămase complet 
liniştit. 

Sam îşi luă mâna de pe braţul lui, dar omul nu încercă să se 
aşeze pe scaunul liber de lângă el. 

— Ce făceai la gară? 

De data asta, întrebarea era mai puţin explozivă, tonul mai 
firesc. Negrul răspunse fără să dea semne de tulburare: 

— Aşteptam trenul de cinci şi şaptesprezece spre Washington. 

Scena tăcută de adineauri se repetă: Sam nu se mişcă, 
Gillespie rămase complet liniştit, iar arestatul nu încercă să facă 


nimic. 

— Când şi cum ai venit în oraş? 

Acum întrebarea lui Gillespie suna mult mai moale, mai plină 
de răbdare. 

— Am sosit cu trenul de douăsprezece şi treizeci şi cinci. A 
avut o întârziere de trei sferturi de oră. 

— Care douăsprezece şi treizeci şi cinci de minute? strigă 
deodată Gillespie. 

Tonul arestatului, când răspunse, era neschimbat: 

— Cel local din Sud. 

Şi o idee i se impuse lui Sam, cum că aveau de a face cu un 
negru cultivat, dintre aceia care, conform jurnalelor de 
actualitate, se învârtesc pe lângă Naţiunile Unite din New York. 
Asta nu putea decât să-i îngreuneze puţin misiunea lui Gillespie. 
Sam încleştă dinţii şi îşi ţinu ferm colţurile gurii, ca să nu se 
trădeze printr-un zâmbet. 

— Ce făceai acolo? 

— Am fost să-mi vizitez mama. 

O pauză precedă următoarea întrebare. Sam bănuia că avea 
să fie o întrebare importantă şi că Gillespie în mod intenţionat 
întârzia, ca să-i dea mai multă forţă. 

— De unde ai făcut rost de bani de tren? 

Inainte ca arestatul să poată răspunde, Sam se dezmetici. 
Scoase portvizitul negrului din buzunar şi i-l dădu lui Gillespie. 
Şeful poliţiei aruncă o privire rapidă în compartimentul cu bani, 
apoi azvârli portvizitul pe birou. 

— De unde ai tot bănetul ăsta? întrebă el şi se ridică de pe 
scaun exact atât cât arestatul să-i remarce statura. 

— l-am câştigat, răspunse negrul. 

Gillespie se lăsă să cadă înapoi pe scaun, satisfăcut. Negrii nu 
pot câştiga atâţia bani, sau dacă-i câştigă nu-i pot păstra - era 
lucru ştiut. Verdictul era dat şi o greutate i se luă de pe umeri. 

— Unde lucrezi? îl întrebă cu o voce care-i spuse lui Sam că 
şeful poliţiei era gata să se ducă acasă şi să se bage în pat. 

— În Pasadena, California. 

Bill Gillespie îşi permise un zâmbet sever. Două mii de mile 
era o cale lungă pentru cei mai mulţi oameni, şi în special pentru 
cei de culoare. Destul de departe ca să-i facă să creadă că nu se 
va face o verificare. Bill se aplecă peste birou ca să-i trântească 


întrebarea următoare: 

— Şi în Pasadena, California, cu ce te ocupi de câştigi atâţia 
bani? 

Arestatul se gândi o fracțiune de secundă înainte de a 
răspunde. 

— Sunt poliţist. 


CAPITOLUL 3 


În principiu, lui Sam Wood nu-i plăceau negrii, cel puţin când 
era vorba de relaţii mai apropiate. De aceea, se simţi 
descumpănit o clipă, când descoperi că nutrea un sentiment de 
admiraţie amestecată cu ciudă pentru bărbatul zvelt de lângă el. 
Sam era sportiv şi de aceea îi făcea plăcere să vadă că cineva, 
oricine ar fi el, îi ţinea piept cu succes noului şef al poliţiei din 
Wells. 

Până la venirea lui Gillespie în oraş, Sam Wood fusese socotit 
un bărbat înalt, dar statura monumentală a lui Gillespie îl 
coborâse automat pe Sam Wood aproape de talia obişnuită. Noul 
şef era numai cu trei ani mai în vârstă decât el. Prea tânăr, 
gândea Sam, pentru această slujbă, chiar într-un oraş atât de 
mic cum era Wells. 

In plus, Gillespie venea din Texas, stat pentru care Sam nu 
avea deloc sentimente frăţeşti. Dar mai presus de toate, ştia că îl 
nemulţumea felul de a fi dur, pripit şi autoritar al lui Gillespie. 
Ajunse la concluzia că nu simţea nici un fel de simpatie pentru 
negru, ci numai o puternică satisfacţie văzându-l pe Gillespie pus 
în încurcătură. 

Nu-şi mai putu continua firul gândurilor, fiindcă Gillespie 
tocmai îşi întorsese privirea spre el. 

— l-ai luat vreun interogatoriu omului ăstuia înainte de a-l 
aduce aici? întrebă Gillespie. 

— Nu, domnule, răspunse Sam, şi cuvântul „domnule'* îi 
rămase în gât. 

— De ce? răsună întrebarea lui Gillespie ca un lătrat, pe un ton 
pe care Sam îl catalogă drept voit ofensator. 

Dar dacă negrul reuşea să-şi păstreze calmul, Sam hotărî că şi 
el era în stare. Se gândi puţin şi răspunse apoi cât putu de calm: 

— Am primit ordin să controlez la gară şi apoi să caut 


eventuali autostopişti sau pe orice altă persoană suspectă. 
Când l-am găsit pe acest ne... pe acest om la gară, l-am adus 
imediat aici, ca să-mi pot îndeplini restul misiunii. Pot să plec? 

Sam era mândru de sine. Ştia că nu e el prea iscusit la vorbă, 
dar acesta precis, fusese un discurs bun. 

— Vreau să termin mai întâi cu verificarea acestui om. 
Gillespie se uită la Tibbs: Zici că eşti poliţist în California? 

— Da, sunt, răspunse Tibbs, stând tot în picioare, răbdător, 
lângă scaunul neocupat. 

— Dovedeşte-o. 

— Am legitimaţia în portvizit! 

Gillespie luă portvizitul de pe birou, având aerul că umblă cu 
ceva scârbos, murdar. Îl deschise la despărţitura pentru 
legitimaţii şi cercetă încruntat bucăţica albă de carton din primul 
compartiment transparent, apoi îl închise cu zgomot şi-l aruncă 
plictisit tânărului negru. Tibbs îl prinse şi-l puse, cu un gest calm, 
în buzunar. 

— Ce-ai făcut toată noaptea? 

Acum se simţea o urmă de iritare în vocea lui Gillespie. Glasul 
lui căuta harţă şi era vai de cel care i s-ar fi pus împotrivă! 

— După ce-am coborât din tren, am intrat în gară şi am 
aşteptat. N-am părăsit peronul. 

Purtarea lui Tibbs rămânea tot neschimbată, lucru pe care 
Gillespie îl găsea enervant. Brusc, schimbă subiectul: 

— Ştii că nu le-am îngădui unora ca tine să fie poliţai aici la 
noi, aşa e? 

Gillespie aşteptă; în cameră plutea liniştea. 

— Ştiai destul ca să nu intri în sala de aşteptare pentru albi. 
Ştiai, nu-i aşa? 

Din nou Gillespie îşi apăsă mâinile enorme pe birou şi păru 
gata să se ridice. 

— Da, ştiam. 

Gillespie luă o hotărâre. 

— Bine, aşteaptă niţel pe-aici, o să verific ce mi-ai spus. Ai 
grijă de el, Sam. 

Fără un cuvânt, Sam Wood se întoarse şi-l urmă pe Virgil Tibbs 
afară din cameră. In mod obişnuit, n-ar fi permis unui negru să 
iasă pe uşă înaintea lui, dar negrul ăsta nu l-a aşteptat să iasă el 
primul, şi Sam hotărî că nu era momentul potrivit pentru ceartă. 


Imediat după ieşirea celor doi, Gillespie îşi ridică pumnul masiv 
şi-l izbi cu putere în masă. Apoi ridică receptorul şi ceru o 
convorbire cu poliţia din Pasadena - California. 

Sam Wood îl conduse pe Virgil Tibbs până la o bancă 
incomodă, din mica celulă pentru arestaţi. Tibbs îi mulţumi, se 
aşeză, scoase cartea pe care-o avusese la gară şi îşi reluă 
lectura. Sam aruncă o privire la copertă. Era Despre ştiinţa 
perspicacității de Conant. Sam se aşeză şi îşi dori să fi avut şi el 
o carte de citit. 

Când prin fereastră se văzu cerul devenind cenuşiu şi apoi 
brăzdându-se de dâre ciudat de murdare de nori, pe un fundal ce 
începea să se lumineze, Sam îşi dădu seama că în noaptea aceea 
nu va mai porni la volanul maşinii de patrulare - se făcuse prea 
târziu pentru aşa ceva. 

Incepu să se simtă amorţit de prea multă şedere pe banca 
tare. In ciuda zăpuşelii, simţea nevoia să bea o cafea. Simţea 
nevoia să facă puţină mişcare. Nu se hotăra dacă să se ridice şi 
să-şi întindă braţele, grozăvindu-se astfel puţin, când brusc 
Gillespie apăru în uşă. Tibbs ridică o privire întrebătoare către el. 

— Poţi să pleci dacă vrei, spuse Gillespie privindu-l pe Tibbs. Ai 
pierdut trenul, şi n-ai altul decât după-amiază. Dacă vrei să 
aştepţi aici, o să dau dispoziţie să ţi se aducă micul dejun. 

— Da, mulţumesc, răspunse Tibbs. 

Sam hotărî că sosise momentul să se ridice în picioare. De 
îndată ce Gillespie dispăru pe uşă, ieşi şi se îndreptă printr-un hol 
mic către uşa cu inscripţia „Bărbaţi-Albi”. Polițistul care fusese de 
serviciu noaptea era înăuntru şi se spăla pe mâini. Ceva din 
expresia gurii acestuia îi spuse lui Sam că existau ştiri încă 
nedezvăluite. 

— S-a întâmplat ceva, Pete? întrebă el. 

Pete dădu din cap în semn că da, îşi stropi faţa cu apă şi apoi 
şi-o îngropă într-un prosop. Când termină toate aceste operaţii, 
răspunse: 

— Şeful a primit un telefon acum câteva minute. Făcu o pauză, 
controlă dacă toate cabinele toaletei erau goale, şi urmă: De la 
Pasadena. Gillespie le trimisese următorul mesaj: „Avem un caz 
grav de omucidere aici. Cerem informaţii referitoare la Virgil 
Tibbs, negru, care afirmă că este angajat al poliţiei din Pasadena. 
II reținem ca posibil suspect.” 


— Nu-l condamn că a verificat, spuse Sam. 

— Aşteaptă răspunsul, şi Pete îşi cobori vocea, aşa încât Sam 
trebui să se apropie cu un pas de el. „Confirmăm că Virgil Tibbs 
este de zece ani angajat al poliţiei din Pasadena. In prezent are 
funcţia de anchetator. Specialist în omucideri şi în alte delicte 
grave. Reputația - excelentă. Consultaţi-l dacă aveţi nevoie de 
serviciile lui pe teritoriul dumneavoastră. De acord în acest caz 
grav de omucidere." 

— Ohoo! fluieră Sam uşor. 

— Chiar aşa! confirmă Pete. Pariez că Gillespie habar n-are 
cum se anchetează o crimă. Dacă n-o rezolvă pe asta şi încă 
repede, întregul oraş o să-i sară în spinare. Aşa încât i se oferă 
un specialist, care în acelaşi timp e şi principalul suspect şi 
negr... 

Se opri în momentul când Sam ridică mâna în semn de 
avertizare. Se auziră pe coridor paşi care dispărură, şi apoi se 
aşternu din nou liniştea. 

— Aş vrea să ştiu, întrebă Sam, dacă Gillespie e atât de prost 
cum cred, cum de a reuşit să obţină postul acesta de prim rang? 
Se spune că ar fi fost un tip energic şi îndrăzneţ în Texas, nu-i 
aşa? 

— N-a fost niciodată poliţai, clătină din cap Pete. Trece de 
limita de înălţime. A fost temnicer, un tip cu braţul puternic, care 
ştia să se descurce cu beţivii. După ce-a făcut timp de trei ani 
munca asta, a răspuns la un anunţ la ziar şi a ocupat postul. Işi 
închipuie probabil că după asta va putea ţinti mai sus. Dar dacă 
ratează cazul de acum, e un om sfârşit, şi o ştie. 

— Cum ai aflat toate astea? 

Pete strânse din buze şi rânji: 

— Lucrez în branşa asta de mult şi mi-am făcut destui prieteni 
pe ici, pe colo. Cred că am să mă mai învârt puţin pe-aici, să văd 
ce se întâmplă. De mâine trec la serviciul de zi, aşa că o să pară 
totul în regulă. Tu ce ai de gând? 

— Cred că am să fac şi eu la fel, conveni Sam. 

Zece minute mai târziu fu adus cadavrul lui Enrico Mantoli. Cei 
de la spital refuzau să-l mai ţină acolo. Când Pete se duse în 
biroul lui Gillespie să-i comunice personal şefului său situaţia, îl 
găsi cu mâinile în cingătoarea pantalonilor - şi era limpede că 
gândurile sale se aflau foarte departe. Pete aşteptă până când 


Gillespie îşi dădu seama de prezenţa lui, transmise ştirea şi se 
retrase imediat, cât timp mai era totul în regulă. Câteva clipe 
mai târziu, Gillespie ieşi din birou, străbătu coridorul cu paşi mari 
şi se opri la uşa cel ulei. Privi ţintă la Tibbs, care şedea citind. 
Când îl văzu pe Gillespie, negrul îşi ridică privirea şi aşteptă ca 
bărbatul voinic să vorbească. 

— Mi s-a comunicat din Pasadena că eşti anchetator în 
probleme de omucideri, lătră Gillespie. 

— Intr-adevăr, admise Tibbs. 

— Te uiţi vreodată la cadavre? întrebă Gillespie privindu-l 
pieziş. 

— Mai des decât aş dori-o. 

— Chiar acum mă duc să mă uit la unul. Ce-ar fi să vii cu 
mine? 

Tibbs se ridică în picioare. 

— După dumneavoastră, domnule, spuse. 

In mica morgă, nimeni nu păru deosebit de surprins când Virgil 
Tibbs intră, în tăcere, pe urma masivului Gillespie. Morga poliţiei 
era o încăpere modestă, cu o singură masă chirurgicală în mijloc, 
şi vreo câteva sertare sumbre, ca un fişier masiv, într-unul din 
pereţi. Intr-o parte se afla un birou de lemn şi un scaun, iar 
alături de el, un dulap plin pe jumătate cu instrumente 
chirurgicale. Şeful politiei se îndreptă fără şovăire spre lespedea 
din mijlocul încăperii, se aplecă şi privi atent şi încruntat mortul. 
li dădu de două ori ocol. La un moment dat întinse mâna şi îndoi 
cu grijă braţul mortului, de la cot, apoi îl puse la loc exact ca 
înainte. In sfârşit se lăsă pe vine şi cercetă creştetul omului, 
acolo unde fusese lovit. Apoi se ridică din nou în picioare. Cu 
braţul întins şi cu un deget aproape acuzator, arătă spre Tibbs: 

— Virgil lucrează la poliţia din Pasadena în probleme de 
omucideri. Ar vrea să se uite puţin la cadavru. Lăsaţi-l să se uite. 

După această declaraţie, şeful poliţiei ieşi cu paşi mari şi se 
îndreptă spre toaleta bărbaţilor, ca să se spele. Imediat ce-şi 
curăţi mâinile, atât de murdărie cât şi de senzaţia de mort, Bill 
Gillespie începu să se gândească la micul dejun. Renunţase 
definitiv la ideea de a încerca să-fi completeze somnul pierdut. 
Hotărî de asemenea că n-avea rost să se întoarcă acasă şi să se 
bărbierească; nu se aştepta nimeni să arate ferchezuit în condiţii 
atât de speciale, şi faptul că păstra urme atât de vizibile ale 


activităţii de azi noapte nu putea să fie decât în avantajul său. Se 
hotărî să se ducă să mănânce. 

leşi de la secţie, se încovoie în spatele volanului maşinii şi făcu 
o întoarcere destul de rapidă, gata să derapeze. Şase minute mai 
târziu, maşina se opri cu o uşoară alunecare la restaurantul care 
ţinea deschis toată noaptea, şi Gillespie pur şi simplu îl îngrozi pe 
tânărul chelner prin felul cum se trânti pe taburetul de la bar. 

— Micul dejun, comandă el. 

Bietul chelner din schimbul de noapte dădu repede din cap şi 
începu imediat să-i pregătească brioşele, ouăle, slănina, cartofii, 
pâinea prăjită şi cafeaua, toate acestea formând meniul fix al 
localului. Dându-şi osteneala să fie pe placul clientului, tânărul 
sparse gălbenuşul de la ambele ouă, le aruncă la gunoi şi apoi 
mai încercă două. De data asta reuşi. Până să fie gata gustarea, 
tânărul îi umpluse de trei ori ceaşca lui Gillespie cu cafea. Când, 
în sfârşit, omul masiv termină de mâncat şi plecă fără să lase 
vreun bacşiş, mâna băiatului tremura atât de tare, încât abia 
izbuti să tragă spre el un pahar cu apă pentru a-şi potoli setea. In 
afara comenzii pe care o dăduse, Gillespie nu scosese un singur 
cuvânt, dar cutele de pe frunte trădau faptul că se concentra 
asupra unui gând sau a unei idei care nu-i făcea deloc plăcere. 

Pe drumul de întoarcere spre secţia de poliţie, Gillespie 
conduse maşina mult mai încet. Soarele se ridicase acum, şi pe 
autostradă începuse traficul. Dacă acum conducea cu prudenţă, 
o făcea pentru că n-ar fi vrut să fie surprins încâlcind legile 
circulaţiei pe care era obligat să le aplice, dar şi pentru că dorea 
să aibă timp pentru a se gândi. 

Cum, se întrebă în sinea lui. Cum trebuie să procedez ca să 
prind un asasin? În mod normal, ar trebui să încep prin a verifica 
cine avea ceva cu victima, dar acesta era un simplu caz de jaf. 
Aflase două lucruri în scurta sa vizită la morgă - şi anume că 
portvizitul victimei lipsea, şi că se ştia despre victimă că purta de 
obicei mari sume de bani asupra sa. Foarte bine, atunci cum îl 
pot găsi pe omul care l-a izbit în cap la miezul nopţii, şi care a 
fugit fără să existe un singur martor la faţa locului? Cum să-l 
descopăr pe omul care vrea mai mulţi bani decât are dreptul, 
cum pot urmări bancnote fără număr de serie, fără nici un alt 
indiciu decât faptul că există? N-am cum să găsesc urme de paşi 
cărora să le iau mulajul în ghips în mijlocul unei autostrăzi 


asfaltate, sau chiar şi urma unei roţi de maşină. Ce naiba pot 
face în acest caz? 

Ei bine, aş putea cere un expert în omucideri. Şi ce te faci 
dacă ţi-a picat unul din cer, şi acest om este un negru? 

Gillespie se răzgândi şi se îndreptă spre casă. Se bărbieri, 
renunţă la duş şi folosi doar deodorantul, îşi mai perie o dată 
părul şi porni înapoi spre secţia de poliţie, prin traficul de 
dimineaţă. Pe drum luă o singură hotărâre: se va descotorosi de 
Tibbs cât mai curând posibil. Băieţii din Pasadena îşi bătuseră joc 
de el când i-l recomandaseră. Nu putea să-i spună lui nimeni că 
un negru poate face ceva pe lume pe care să nu-l poată face şi 
el. 

Întărit de acest gând, Gillespie urcă scările spre secţie câte 
trei trepte odată, se opri la biroul său şi întrebă: 

— Unde-i Tibbs? 

Polițistul din schimbul de zi, ştiind fireşte tot ce se petrecea, 
spuse: 

— Cred că încă mai examinează cadavrul, domnule. 

— Incă mai examinează cadavrul! explodă Gillespie. Ce dracu 
vrea să facă - să descopere cum a murit un om care a fost izbit 
în cap destul de tare pentru a i se sfărâma ţeasta? 

— Am aruncat şi eu o privire înăuntru, cu un minut înainte de 
a intra în schimb, replică omul. Tocmai îi scotea noroiul de sub 
unghii. A întrebat dacă avem un microscop. Am răspuns că nu. 
Apoi a scos un inel de pe degetul cadavrului şi s-a uitat la 
inițialele din interiorul inelului. Dar atunci a trebuit să plec ca să- 
mi iau postul în primire. 

Când Gillespie intră în birou, îl găsi pe Sam Wood aşteptându- 
A 

— M-am gândit că ar fi mai bine să vă raportez înainte de a 
mă duce acasă, îi explică Sam, în caz că vreţi să-mi puneţi unele 
întrebări, sau doriţi să mai rămân la serviciu un timp. 

Gillespie îşi permise timp de o clipă să arate uman. 

— Ai procedat bine, Wood, recunoscu el. la loc şi spune-mi ce 
crezi despre prietenul nostru negru, polițistul Virgil Tibbs. 

Sam se aşeză. 

— Cred că are curaj, răspunse el, uitându-se la şeful său. Apoi 
schimbă tonul, ca şi cum afirmaţia, privită retrospectiv, fusese 
prea tare pentru el: Cel puţin nu se teme să umble cu un 


cadavru. 

— Parcă spunea că nu-i place să examineze cadavre, aruncă 
Gillespie. 

— Eu am luat-o ca o afirmaţie că nu-i plac omuciderile, replică 
Sam. 

— Mă gândeam că, în fond, omuciderile sunt meseria lui. 

Convorbirea fu întreruptă în momentul acela de Virgil Tibs, 
care apăru în uşă.. 

— Scuzaţi-mă, domnilor, vorbi el, dar mi-aţi putea spune unde 
aş putea să mă spăl? 

Gillespie răspunse imediat: 

— Toaleta pentru cei de culoare se găseşte pe culoar, în 
dreapta. 

Tibbs dădu din cap şi în semn că a înţeles şi dispăru. 

— Nu există săpun şi nici prosoape acolo jos, îi reaminti Sam 
lui Gillespie. 

— D-aia are poale la cămaşă, se răsti Gillespie. 

Sam îşi schimbă poziţia picioarelor, încrucişându-le din nou, 
crispat o clipă, şi apoi se relaxă. Nu era treaba lui. Dorea să 
plece, dar pe când se ridica, îşi aminti că se oferise să rămână în 
post şi că nu primise răspuns. Se uită la Gillespie, care la rânaul 
său îşi privea fix mâinile enorme, încrucişate pe masă. Nori 
prevestitori de furtună începură să i se adune pe faţă. Apoi ridică 
privirea. 

— la-ţi maşina şi vezi dacă poţi să dai de fiica lui Mantoli. Am 
auzit că stă la familia Endicott. Anunţ-o ce s-a întâmplat şi ad-o 
încoace să facă o identificare certă a cadavrului. Ştiu că va fi 
greu, dar asta face parte din munca noastră. Ai face mai bine să 
pleci chiar acum, dacă vrei să ajungi acolo înainte ca ea să afle 
totul pe altă cale. Noi n-am anunţat încă nimic, dar în oraşul ăsta 
nu poţi ţine prea mult timp un secret. 

Virgil Tibbs reapăru în uşă şi îl privi pe Gillespie. 

— Doriţi să aflaţi rezultatele examenului făcut de mine, 
domnule? întrebă el. 

Gillespie se lăsă niţel pe speteaza scaunului, dar din cauza 
gabaritului său, nu putea duce mişcarea până la capăt fără a 
risca să cadă pe spate. 

— M-am gândit, Virgil, şi-am hotărât că cel mai bun lucru pe 
care l-ai putea face ar fi să părăseşti oraşul cu primul tren. N-ai 


ce căuta aici. Ştiu tot ce trebuie să ştiu despre cadavru. Spune-i 
şefului tău când ajungi acasă că apreciez oferta de a folosi 
serviciile tale, dar nu le pot accepta, şi ştii pentru ce. 

Gillespie se aplecă din nou înainte. 

— A, da, adăugă apoi. Am bătut la maşină un certificat de 
eliberare, care ne absolvă de învinuirea de a te fi arestat pe 
nedrept. Vreau să-l semnezi înainte de plecare. 

— Ca de la poliţist la poliţist, spuse Tibbs pe un ton egal, n-am 
intenţia să vă dau în judecată nici pe dumneavoastră, nici pe 
domnul Wood pentru învinuirea de arest nejustificat. Nu-i nevoie 
să vă faceţi probleme cu acest certificat. Mulţumesc pentru 
ospitalitate. 

Deodată un braţ îl împinse pe Tibbs la o parte şi Pete, încins la 
faţă, apăru în uşă. 

— L-am prins, domnule şef. L-am luat ca din oală. E Harvey 
Oberst. A mai avut de-a face cu poliţia şi înainte. Băieţii l-au 
săltat şi-au găsit portvizitul lui Mantoli asupra lui.! 

Gillespie se uită spre Tibbs, care se oprise dincolo de uşă. 

— Cum îţi spuneam, Virgil, ne cunoaştem şi noi meseria, aici. 
Du-te acasă. 


CAPITOLUL 4 


Bill Gillespie privi spre Sam Wood. 

— Nu ai ceva să mănânci? întrebă el. 

— Chiar nimic în dimineaţa asta, răspunse Sam. 

— Atunci stai aici şi mănâncă ceva. Lasă-l pe Arnold s-o caute 
pe fata lui Mantoli. 

— Nu, e-n regulă, o să merg eu. Ştiu cum se ajunge până la 
casa Endicott şi nu cred că Arnold s-ar descurca singur. Şi fiindcă 
veni vorba despre mâncare, îi datorăm lui Virgil micul dejun - i l- 
am promis. 

— l-am spus s-o întindă de-aici. 

Sam Wood simţi că putea merge puţin mai departe: 

— Da, domnule, dar nu-i nici un tren ore întregi, şi singurul 
autobuz care trece de la nord nu ia oameni de culoare. E vina 
mea că a pierdut trenul. Şi fiindcă oricum e polițist, poate că ar fi 
mai bine să-l lăsăm să aştepte aici. Şi adăugă, fiindcă tocmai îi 
venise ideea: Aşa că o să vorbească frumos despre noi când s-o 


întoarce la Pasadena. 

Gillespie recunoscu că diplomaţia era un rău necesar. 

— Foarte bine. Numai că nu sunt restaurante pentru negri prin 
jur. Aşa că pune mâna pe Virgil înainte de a pleca, trimite-l înapoi 
aici, iar Pete să-i aducă un sandviş sau ce poate să găsească. S- 
ar putea să fie o idee bună să-i lăsăm să ne vadă absorbiți de 
muncă. Să-i arătăm că ştim cum să ne purtăm cu oamenii pe- 
aici. 

Acest punct odată câştigat, Sam dădu din cap şi se retrase 
repede, înainte ca Gillespie să-şi schimbe părerea. Il găsi pe 
Tibbs luându-şi rămas bun de la Pete în vestibul. 

— Virgil, îl anunţă Sam, şeful şi-a amintit că îţi promisese o 
gustare. Te pofteşte să te înapoiezi în biroul lui. Sam se luptă un 
moment cu sine însuşi şi fu bucuros când partea bună din el 
triumfă: Şi-ţi mulţumesc că nu m-ai reclamat pentru arestare 
nejustificată. Ai fi putut să-mi creezi mari greutăţi. 

Virgil Tibbs păru gata să-i întindă mâna, apoi, spre imensa 
uşurare a lui Sam, îşi schimbă pardesiul pe cealaltă mână. 

— Nu face nimic, domnule Wood. Ştiu că dumneata te-ai purta 
la fel de amabil cu mine în Pasadena. 

O clipă, Sam se simţi prost la gândul că, dacă Tibbs i-ar fi 
întins mâna, ar fi trebuit să se uite în altă parte. Cu Pete acolo... 
Dar Tibbs îl scosese din încurcătură şi pentru aceasta îi era 
recunoscător. Apoi plecă, trebuind să-şi facă datoria şi s-o anunţe 
pe fiica lui Mantoli. 

Tibbs se înapoie pe coridor până la biroul lui Gillespie. 

— Domnul Wood mi-a spus că vreţi să mă vedeţi, vorbi el. 

Gillespie îi făcu semn spre un scaun de lângă perete. 

— Am trimis să-ţi ia ceva de mâncare. Poţi aştepta aici; băieţii 
sunt foarte ocupați acum. Intre timp, l-am prins pe ucigaş. 

— A mărturisit? întrebă Tibbs. 

— Nici nu e nevoie, răspunse Gillespie. Tocmai i-am parcurs 
dosarul. N-are decât nouăsprezece ani, şi a şi dat de două ori de 
belea. O dată pentru furt mărunt, şi altă dată pentru că nu-i da 
pace unei fete numite Dolores Purdy. Avea portofelul lui Mantoli 
asupra lui. 

— Pare un bun început, încuviinţă Virgil Tibbs. 

— O să vezi ce început bun este, declară Gillespie, şi acţionă 
interfonul. Trimite-l pe Oberst aici, ordonă el. 


În timp ce aştepta, aruncă o privire către Tibbs. 

— Ştii ce înseamnă „populaţie albă săracă”, aici, în statele din 
sud, Virgil? întrebă el. 

— Am auzit termenul, răspunse Tibbs. 

Pe coridor se auziră paşi, şi imediat intră un poliţist scund, 
stângaci, care împinse un băiat în birou. Deţinutul purta cătuşe. 
Era prea slab chiar şi pentru statura sa potrivită. Pantalonii de 
doc albastru erau atât de strâmţi, încât scoteau în relief forma 
urâtă a picioarelor. Ochii îi clipeau repede - privind ba în jur, ba 
la mâinile încătuşate, ba la Gillespie, şi iar înapoi la mâinile sale, 
încă o dată. Părea că se leagănă pe picioare, ca şi cum poziţia 
verticală ar fi fost un efort conştient care aproape îi depăşea 
puterile. 

Gillespie se ridică şi răcni ia deţinut: 

— Stai jos! 

Harvey Oberst se aşeză, lăsându-şi pur şi simplu trupul 
neputincios pe marginea scaunului. Fesele subţiri atinseră 
scaunul tare cu o bufnitură, dar se părea că omul nu observă 
nimic. Işi puse mâinile în poală şi capul îi căzu într-o parte, ca şi 
cum nici nu se punea problema să încerce să-l mai ţină sus. 
Secundele treceau, Bill Gillespie aştepta ca deţinutul să fie 
complet intimidat. Oberst, totuşi, nu reacţiona. 

Gillespie se uită la polițistul care îl arestase. 

— L-ai găsit? îl întrebă. 

Polițistul îndesat căută în tunică şi scoase un portvizit cu 
conţinutul său. Gillespie îl luă, îl cercetă amănunţit şi scoase 
legitimaţiile pe care le conţinea. 

— Poţi să-i scoţi cătuşele, spuse aproape amabil. 

De îndată ce îi scoaseră cătuşele, Harvey Oberst începu să-şi 
frece încheieturile mâinilor, întâi la una şi apoi la cealaltă, fără să 
spună nimic. 

— De ce ai făcut-o? a întrebat Gillespie. 

Oberst răsuflă o dată lung şi ridică de data asta capul. 

— Pentru că era chiar acolo. Exact unde puteam să-l văd. Plin 
cu bani. M-am uitat, am văzut că era mort şi nu mai avea nevoie 
de el. Stătea acolo, azvârlit pe caldarâm. Dacă nu l-aş fi luat eu, 
l-ar fi luat altcineva. Nu credeam că fac ceva rău, aşa că l-am 
luat. 

Se opri. 


— Asta-i tot, adăugă, ca o scuză. 

— Da, dar după ce l-ai omorât, îi replică Gillespie. 

Deţinutul sări în picioare, şi faţa îi tresări atât de tare, de 
parcă l-ar fi durut ceva. 

— Am luat portofelul, ţipă el. Pentru că omul era mort, i-am 
luat portofelul. Aveam nevoie de bani, mare nevoie - dar nu l-am 
omorât eu! 

Vocea sună dogit la ultimele cuvinte, astfel încât le rosti încet, 
lipsite de orice înţeles. Apoi, încercă din nou. Cu arătătorul stâng, 
se lovi în piept. 

— Nu l-am omorât! Nu l-aş fi omorât chiar dacă aş fi vrut să 
iau banii. Era un tip mărunt, l-am văzut înainte. Aş fi putut să-i 
fac orice dacă aş fi vrut. l-am luat numai portofelul, v-am spus! 

Dintr-o dată renunţă să mai lupte şi se prăbuşi pe scaun. De 
astă-dată îşi lăsă capul să-i cadă în piept, până când bărbia 
aproape că-i atinse haina. 

Bill Gillespie făcu un semn cu mâna, concediindu-l. 

— Inregistrează-l, ordonă el. Bănuit de crimă. 

incepu iar să se legene în scaun, dar nu prea tare, privind în 
tavan. Şi rămase cu privirea în tavan până când deţinutul ieşi. 
Câteva minute mai târziu, când auzi uşa celulei închizându-se, 
Gillespie se relaxă în mod vădit şi-l privi pe Virgil Tibbs, care 
continua să stea pe scaunul incomod. 

— Ei, lucrurile s-au lămurit, comentă el. 

— Incep să se lămurească, declară Tibbs. 

— Cum adică, încep? întrebă Gillespie, şi vocea îi suna mai 
aproape de nivelul normal. 

— Se elimină motivul superficial, îi răspunse Tibbs, şi ne 
sileşte să căutăm puţin mai adânc. Mă aşteptam la aşa ceva, dar 
e un avantaj să-ţi vezi confirmată aşteptarea. 

Gillespie se răsuci să-l privească în faţă pe Tibbs, cu un 
zâmbet amuzat pe faţă. 

— Să nu-mi spui că ai crezut povestea puştiului ăstuia. 
Credeam că eşti cu adevărat un poliţist energic, un mare vânător 
de oameni, Sherlock al Pacificului. Dacă tu eşti poliţist, să nu-mi 
spui mie pe nume. 

Arnold apăru în prag, într-o mână cu un sandviş în hârtie 
cerată, şi în cealaltă cu un pahar de carton cu cafea. Fără a 
spune nimic, le puse în fata lui Tibbs, apoi se întoarse către şeful 


său. 

— El e omul nostru? întrebă. 

Gillespie făcu un semn cu mâna către Tibbs care îşi desfăcu 
sandvişul. 

— Intreabă-l pe el, îl pofti şeful poliţiei. 

Arnold se uită ascultător spre Tibbs. 

— Ei? îl întrebă. 

— Nu-i vinovat de crimă, sunt aproape sigur de asta; răspunse 
Tibbs. 

— Acum spune-i şi de ce, îl invită Gillespie. 

— Pentru că-i stângaci. Răspunse Tibbs, şi muşcă din sanaviş. 

Arnold privi spre Gillespie. 

— Continuă, spuse acesta. 

Tibbs aşteptă un moment, până când înghiţi ce avea în gură. 

— Când am examinat cadavrul azi dimineaţă, începu să 
explice Tibbs cu răbdare, era limpede că lovitura fatală fusese 
dată cu un instrument tocit, la un unghi de circa şaptesprezece 
grade din dreapta, aşa cum este văzut craniul din spate.. E 
aproape sigur că agresorul era dreptaci. Dacă luaţi un moment 
rigla de birou de un capăt, domnule şef Gillespie, o să vă explic 
schema. 

Spre totala uimire a lui Arnold, Gillespie se supuse. 

— Închipuiţi-vă acum că vreţi să loviți ceva cu rigla cam la 
nivelul umerilor dumneavoastră, sau chiar puţin mai sus. Dacă 
ţineţi rigla strâns, o să vedeţi că e aproape imposibil s-o ţineţi 
drept; încheietura mâinii n-o să o îngăduie. Dacă vreţi s-o 
îndreptaţi spre dreapta, va trebui să întoarceţi mâna invers, cu 
palma în sus. Chiar dacă vreţi să izbiţi drept înainte, trebuie să 
răsuciţi încheietura mâinii cu nouăzeci de grade. 

Gillespie se uită la băţul din mâna sa, şi apoi îl puse înapoi pe 
birou. 

— Şi crezi că Oberst e stângaci, spuse el. 

— Ştiu că e, răspunse negrul. Vă amintiţi cum s-a lovit în piept 
când încerca să se apere. Chiar dacă ar fi fost ambidextru, putea 
să folosească mâna dreaptă pentru a face asta, dar s-a lovit cu 
arătătorul de la mâna stângă. Mi-am dat seama când a intrat că 
era probabil inocent, dar gestul a confirmat-o, după părerea 
mea. 

Tibbs muşcă iarăşi din sandviş; după care sorbi o gură de 


cafea neagră. 

— Nu te-am întrebat dacă vrei zahăr, spuse Arnold. 

— E foarte bună, mulţumesc, răspunse Tibbs. 

— Abia te-ai uitat la individ, şi ai şi decis că e probabil 
nevinovat. Te-ai lăsat influenţat de intuiţie? întrebă Gillespie. 

— Nu, de pantofii lui, răspunse Tibbs, şi de faptul că nu s-a 
bărbierit astăzi. 

Dintr-o dată Gillespie rămase tăcut. Arnold aştepta ca şeful 
său să întrebe de ce pantofii şi bărbieritul erau importante. Apoi 
înţelese că Gillespie nu vroia să facă tocmai asta; ar fi fost o 
decădere pentru el, şi Bill Gillespie nu privea cu ochi buni o 
decădere. Arnold îşi drese glasul, dar aşteptă până când Tibbs nu 
mai avea nimic în gură, şi întrebă: 

— De ce? 

— Trebuie să ţinem seama de împrejurările agresiunii; 
răspunse Tibbs. Mantoli a fost lovit la cap din spate. Asta 
înseamnă că l-a atacat fie cineva pe care îl cunoştea şi în care 
avea încredere, care a mers în spatele lui un moment şi apoi l-a 
lovit, sau mai probabil cineva s-a furişat lângă el destul de încet 
ca să-l lovească fără să-l prevină. Dacă Mantoli ar fi fost prevenit, 
chiar şi o secundă, şi-ar fi răsucit cumva capul, şi lovitura l-ar fi 
atins dintr-un unghi diferit al craniului. 

— Inţeleg, îl aprobă Arnold. 

— Suspectul are la pantofi talpă groasă, continuă Tibbs; şi 
blacheuri la tocuri ca să ţină mai mult. Cu pantofii ăştia, fiecare 
pas pe care îl face se aude, aşa că nu l-ar fi putut ataca prin 
surprindere. 

— Un om îşi poate schimba pantofii oricând, îl întrerupse 
Gillespie. 

— Aveţi dreptate, desigur, domnule şef Gillespie, încuviinţă 
Tibbs, dar aţi menţionat că este vorba de un „alb sărac”, ceea ce 
înseamnă că are un număr limitat de pantofi, şi că nu-i schimbă 
prea des. Judecind după barba nerasă, mi-am închipuit că a fost 
treaz toată noaptea. Dacă ar fi mers acasă să-şi schimbe 
pantofii, ar fi putut de asemenea să se bărbierească. De obicei 
se bărbiereşte. Am văzut tăieturi de brici sub bărbie, care o 
dovedeşte. 

— Eu nu le-am văzut, îl provocă Gillespie. 

— Unghiul din care mă uit eu este plasat mai jos decât al 


dumneavoastră, domnule şef Gillespie, răspunse Tibbs, şi lumina 
era mult mai bună din partea mea. 

— Eşti foarte sigur de tine, nu-i aşa, Virgil? vorbi Gillespie. De 
fapt, Virgil e un nume cam ciudat pentru un negru ca tine. Cum ţi 
se spune acasă, acolo de unde vii? 

— Mi se spune domnule Tibbs, răspunse Virgil. 


Sam Wood conducea încet, în vreme ce urca cu maşina de 
patrulare pe drumul spre casa Endicott. Deşi soarele ardea, 
căldura părea mai suportabilă, decât noaptea, întrucât nu se 
putea aştepta ca zilele să fie altfel decât fierbinţi. Lucrul care îl 
plictisea erau nopţile zăpuşitoare, pentru că într-un fel 
întunericul şi apusul soarelui trebuiau să aducă alinarea. Şi când 
nu se întâmpla asta, era de două ori mai greu de suportat. 

Drumul urca mereu. Cea mai mare parte a oraşului Wells se 
vedea acum la câteva sute de picioare dedesubt, şi era încă o 
distanţă de parcurs pentru a ajunge în vârful pantei, unde îşi 
avea familia Endicott casa. Sam ştia unde era, aşa cum ştia 
aproape oricine în Wells, întrucât Endicoit-ii aveau bani, dar nu-i 
întâlnise niciodată şi nici nu fusese în casa lor. În timp ce mergea 
cu maşina, încerca să-şi formeze în minte propoziţiile pe care le 
va folosi când le va spune vestea. N-avea să fie uşor. Nu ştia de 
ce, dar era convins că fiica lui Mantoli, musafirul familiei 
Endicott, nu avea mamă. Acum ea va rămâne singură pe lume - 
desigur - doar dacă n-avea cumva un soţ. Probabil că avea, 
hotărî el; italiencele se căsătoresc devreme, au prea mulţi copii, 
şi se îngraşă. 

Şoseaua se termina în vârful pantei, sfârşind cu un mic loc de 
parcare, pentru vreo şase sau opt maşini, după aprecierea lui 
Sam. Parcă maşina cu grijă şi închise uşa încet după ce cobori. 
Soarele părea mai strălucitor acolo sus, iar aerul, se gândi el, nu 
era atât de fierbinte. Era o aşezare minunată; în ciuda misiunii 
sale triste, Sam nu se putea împiedica să fie impresionat de 
panorama largă a munţilor Great Smokies. Zimţaţi, şirurile lungi 
de munţi îşi înălţau vârfurile până la orizont. Sam se îndreptă 
spre uşa din faţă, care se deschise înainte ca să apuce să sune. 

II întâmpină o femeie care aştepta, cu un aer de ospitalitate 
dar şi de rezervă, ca să spună cu ce treabă venise. Lui Sam îi 
plăcu imediat femeia. Avea mai mult de cincizeci de ani, dar anii 


care trecuseră peste ea nu prea lăsaseră urme. Într-o rochie de 
olandă, simplă dar făcută cu gust, trupul ei avea aceleaşi forme 
care fuseseră atrăgătoare şi cu treizeci de ani înainte. Nu avea 
riduri, iar părul îi era admirabil tuns şi aranjat. Femeia aşteptă, în 
timp ce Sam făcu ultimii paşi spre uşă. 

— Doamna Endicott? întrebă el, dându-şi seama în aceeaşi 
clipă că era neras de optsprezece ore. 

— Da, domnule poliţist, cu ce îţi pot fi de folos? 

Sam luă imediat o hotărâre. 

— Pot să-l văd pe domnul Endicott, vă rog? 

Grace Endicott făcu un pas înapoi, ţinând uşa deschisă. 

— Intră, îl invită ea, îl chem îndată. 

Sam păşi înăuntru, dându-şi seama că nu se simţea în 
elementul său. Îşi urmă gazda într-o sufragerie mare, luminoasă, 
cu peretele din stânga aproape complet de sticlă. Peretele opus 
era acoperit cu rafturi lungi, din podea până în tavan, adăpostind 
cea mai mare colecţie de cărţi şi discuri pe care o văzuse Sam 
vreodată. 

— la loc, te rog, îl invită doamna Endicott, şi apoi ieşi repede 
din cameră. 

Sam privi împrejur la scaunele mari, ce păreau confortabile, şi 
hotărî să rămână în picioare. Işi spuse că totul se va termina în 
zece minute, poate mai puţin, şi atunci se va urca iar în maşină 
şi va reveni în oraş. 

Se răsuci pe călcâie auzind că cineva intră în cameră. Endicott 
îşi arăta vârsta mai mult decât soţia sa, dar îşi purta povara 
anilor cu demnitate calmă. Aparţinea acestei case, iar casa, la 
rândul ei, îi aparţinea mai ales lui. Se potriveau unul cu altul, așa 
cum căpitanii se potrivesc cu corăbiile pe care le comandă. In 
timp ce aştepta ca bărbatul să vorbească, Sam îşi dori o clipă să 
poată fi prietenul acestor oameni. Apoi îşi aminti ce avea de 
făcut. 

— Am înţeles că vrei să mă vezi, şi spunând aceasta, Endicott 
păru să-l invite să vorbească. 

— Da, domnule. Cunoaşteţi un domn Mantoli? 

Sam ştia că nu începuse bine, dar acum o spusese şi nu mai 
putea da înapoi. 

— Da, îl cunosc foarte bine pe maestrul Mantoli. Sper că nu 
are vreo neplăcere? 


Sam întinse mâna şi îşi scoase chipiul de la uniformă, ruşinat 
că uitase s-o facă până atunci. 

— Da şi nu, domnule Endicott, adeveri Sam încurcat; nu mai 
rămânea decât să spună faptele. Imi pare rău că trebuie să vă 
spun... dar a fost omorât. 

Endicott îşi odihni o clipă mâna pe spătarul unui scaun, apoi se 
lăsă să cadă pe el, cu privirea pierdută. 

— Enrico mort! Nu pot să cred... 

Sam rămase nemişcat, aşteptând ca Endicott să-şi revină. 

— Dar e îngrozitor, domnule poliţist, spuse Endicott în sfârşit. 
Era prietenul nostru apropiat şi drag; fiica lui este acum 
musafirul nostru. Eu... 

Sam blestemă ziua când îşi lăsase slujba de la garaj ca să 
devină poliţist. Deodată Endicott se întoarse spre el. 

— Cum s-a întâmplat accidentul? întrebă el foarte liniştit. 

De data asta Sam îşi găsi mai bine cuvintele. 

— Din păcate, domnule, n-a fost accident. Domnul Mantoli a 
fost atacat astăzi dimineaţă în partea de jos a oraşului. Nu ştim 
încă de către cine şi cum. Am găsit cadavrul lui în jurul orei 
patru, azi dimineaţă. Ar fi vrut să mai spună ceva, dar adăugă: 
Regret că a trebuit să vă aduc această veste, sperând că vorbele 
acestea din urmă vor micşora într-un fel lovitura pe care o 
dăduse omului ce şedea în faţa sa. 

— Vrei să spui, vorbi Endicott pronunţând rar cuvintele, că a 
fost asasinat? 

Sam dădu din cap afirmativ, recunoscător că nu mai trebuia s- 
o spună. Endicott se ridică. 

— Ar trebui s-o anunţ pe soţia mea, spuse el. 

Lui Sam i se păru că omul arăta dintr-o dată obosit, şi nu era 
oboseala unei zile, ci felul acela de oboseală care îţi intră în oase 
şi rămâne acolo ca un fel de boală. 

— la loc, te rog, îl rugă Endicott, şi ieşi încet din camera foarte 
frumos mobilată. 

Sam simţi parcă un gol în încăpere după plecarea lui Endicott. 
Se aşeză cu grijă până ce simţi că atinge zece centimetri din 
marginea unuia dintre scaunele acelea adânci, confortabile. În 
această poziţie, era pe jumătate aşezat, pe jumătate ghemuit, 
dar postura corespundea stării sale de spirit. Încercă să nu se 
gândească la scena ce avea loc în altă parte a casei. Privirea îi 


stăruia, prin peretele de sticlă, asupra perspectivei 
spectaculoase care avea în ea o sugestie a eternității. 

Endicott se întoarse în cameră. 

— Ce-aş putea face ca să-ţi fiu de ajutor? întrebă el. 

Sam se ridică în picioare. 

— Eu, domnule... adică noi am înţeles că fiica domnului 
Mantoli se află aici. Ne-am zis că ar trebui anunţată. Mai târziu, 
când se va simţi în stare, am dori să vină şi să identifice 
cadavrul. 

Endicott ezită o clipă. 

— Domnişoara Mantoli stă la noi, dar acum se odihneşte. Ne- 
am culcat cu toţii târziu aseară, făcând planuri finale pentru 
festivalul muzical. Işi trecu mâna peste frunte şi continuă: Când 
domnişoara Mantoli se va trezi, soţia mea îi va spune vestea. 
Intre timp, ai avea ceva împotrivă să fac eu identificarea? Aş 
vrea s-o scutesc de corvoada asta, dacă se poate. 

— Sigur că puteţi face asta, răspunse Sam, încercând să-şi 
exprime compătimirea - dar părea să nu-şi poată modela 
sunetele după cum ar fi vrut. Dacă doriţi, puteţi veni acum cu 
mine. O să vă aducă înapoi un poliţist. 

— E-n regulă, spuse Endicott. S-o anunţ pe soţia mea şi apoi 
vin imediat cu dumneata. 

In timp ce se întorcea pe drumul şerpuit, cu Endicott alături, 
Sam era atent la şosea şi la comenzile maşinii, căutând să 
conducă cât mai lin. Se arătă şi mai grijuliu când trase maşina în 
faţa sediului poliţiei şi îl invită apoi pe pasager să coboare. Il 
urmă mergând puţin în urma lui, în timp ce omul mai vârstnic 
urca treptele ce duceau spre hol şi birou. 

Sam se gândise că, odată ajunşi acolo, să-i salute şi să ceară 
apoi permisiunea să plece acasă. Dar când Endicott o porni pe 
urmele lui Arnold spre morgă, se răzgândi şi păşi alături de omul 
mai în vârstă, cu speranţa că i-ar putea da astfel forţa morală 
necesară. Se simţi groaznic când cearşaful fu ridicat şi Endicott 
dădu uşor din cap. 

— Da, e maestrul Enrico Mantoli, spuse el şi apoi, odată ce-şi 
făcuse datoria, se întoarse repede să plece. In hol însă, îşi 
exprimă dorinţa de a-l vedea pe şeful poliţiei. 

Fred, de la informaţii, vorbi la interfon. O clipă mai târziu, dădu 
din cap şi Sam, înţelegându-şi rolul, îl conduse. 


— Domnule Endicott, dumnealui este domnul Gillespie, şeful 
poliţiei noastre, spuse el după ce ajunseră în birou. 

Endicott întinse mâna. 

— Ne-am cunoscut, spuse el, simplu. Sunt membru în consiliul 
orăşenesc. 

Gillespie se ridică şi ieşi repede din spatele biroului. 

— Desigur, domnule Endicott. Vă mulţumim mult că aţi venit, 
zise el şi se întoarse în scaunul său. Vă rog. Luaţi loc, îl invită. 

George Endicott se aşeză cu grijă în scaunul tare de stejar. 

— Domnule Gillespie, începu el, ştiu că dumneavoastră şi 
departamentul pe care-l conduceţi veţi face tot ce este posibil 
pentru a-l găsi şi pedepsi pe cel care a săvârşit crima. Doresc să 
vă ajut, dacă voi putea, în vreun fel. Maestrul Mantoli a fost 
prietenul nostru foarte bun; noi l-am adus aici. Într-un fel, l-am 
adus aici ca să-şi găsească moartea. Cred că înţelegeţi ce simt. 

Gillespie luă câteva coli de hârtie şi scoase un stilou din 
sertarul biroului. 

— Poate ne puteţi furniza câteva date, sugeră el. Ştiţi ce 
vârstă avea decedatul? 

— Enrico avea patruzeci şi şapte de ani. 

— Căsătorit? 

— Văduv. 

— Ruda cea mai apropiată? 

— Fiica sa, Duena, care e singurul său copil. Stă la noi, 
deocamdată. 

— Naţionalitatea? 

— Era cetăţean american. 

Gillespie se încruntă uşor, apoi îşi descreţi fruntea cu bună 
ştiinţă. 

— Unde s-a născut? întrebă el. 

Endicott şovăi o clipă: 

— Undeva în Italia. Nu-mi amintesc exact. 

— Cred că la Genova, spuse calm Virgil Tibbs. 

Amândoi bărbaţii se întoarseră să-l privească; Endicott vorbi 
primul. 

— Aţi fost prieten cu maestrul Mantoli? întrebă el. 

— Nu, n-am avut niciodată onoarea să-l cunosc. Dar la 
invitaţia domnului Gillespie, am examinat cadavrul lui azi 
dimineaţă. 


Endicott păru surprins. 

— Sunteţi... antreprenor de pompe funebre? întrebă. 

Tibbs clătină din cap negativ, dar înainte de a putea vorbi, 
interveni Gillespie: 

— Virgil este detectiv la poliţia din Beverly Hills, în California. 

— Pasadena, îl corectă Tibbs. 

— Fie, Pasadena. Ce importanţă are? şi iritarea ascuţi vocea 
lui Gillespie. 

George Endicott se ridică. 

— N-am auzit numele dumneavoastră, spuse el şi-i întinse 
mâna. 

Tânărul negru se ridică şi el şi o strânse. 

— Mă numesc Tibbs. 

— Incântat de cunoştinţă, domnule Tibbs, spuse Endicott. Ce 
fel de investigaţii faceţi dumneavoastră? 

— De mai multe feluri, domnule. Am lucrat la stupefiante, la 
circulaţie, la secţia de spargeri, dar mă specializez în crime - 
omucideri, răpiri şi alte delicte grave de felul acesta. 

Endicott se întoarse spre Gillespie. 

— Şi datorită căror împrejurări a venit domnul Tibbs aici? 
întrebă el. 

Când Sam Wood văzu expresia de pe faţa lui Gillespie, îşi dădu 
seama că era rândul lui să vorbească. 

— Eu sunt de vină, spuse. L-am găsit pe Virgil la gară 
aşteptând un tren şi l-am reţinut ca suspect. Apoi am aflat cine 
este. 

— Polițistul Wood a acţionat foarte prompt, adăugă Tibbs. N-a 
pierdut nici o clipă lăsând să-i scape un criminal posibil. 

În acea clipă, pentru prima dată în viaţă, Sam Wood simţi 
simpatie pentru un negru. 

Endicott se adresă iarăşi detectivului din Pasadena. 

— Cât timp rămâneţi în Wells? întrebă el. 

— Până la trenul următor, răspunse Tibbs. 

— Şi când va fi asta? 

— Dacă-mi amintesc bine, la trei şi patruzeci, azi după-amiază. 

Endicott dădu din cap satisfăcut. Gillespie se mişcă jenat în 
scaunul său. Sam Wood îşi dădu seama că era momentul să 
plece. Din ce în ce mai mult îl bătea gândul că şeful lui era într-o 
situaţie dificilă şi că el era vinovat de aceasta. Işi drese glasul, 


pregătindu-se să vorbească. 

— Domnule, îi spuse lui Gillespie, dacă vă puteţi lipsi de mine, 
aş vrea să mă duc să mă odihnesc. 

Gillespie se uită la el şi-şi dădu acordul: 

— Du-te acasă. 

Aşezându-se la volanul maşinii sale Plymouth, veche de patru 
ani, Sam Wood începu să reflecteze la încordarea evidentă dintre 
Bill Gillespie şi detectivul negru. Nu-şi punea nici o clipă 
problema cine va învinge, dar îl deranja simţământul tot mai 
puternic că, dacă lucrurile luau o întorsătură neplăcută, el ar 
putea fi prins la mijloc. 

Incă stăpânit de gândul acesta stânjenitor, lăsă maşina în faţa 
căsuţei sale, intră în casă, se dezbrăcă imediat şi făcu un duş. O 
clipă se gândi să-şi ia ceva de mâncare. Apoi îşi dădu seama că 
nu îi este foame şi se urcă în pat. şi trase pe el un cearşaf, fără 
să-şi mai pună pijamaua şi, în ciuda căldurii înăbuşitoare şi a 
tulburării din suflet, adormi imediat. 


CAPITOLUL 5 


Îndată ce Endicott părăsi biroul lui şi se îndepărtă pe coridor, 
Bill Gillespie se întoarse spre Virgil Tibbs. 

— Cine dracu te-a pus să-ţi deschizi gura ta mare şi neagră? 
întrebă el. Dacă vreau să-mi spui ceva, te întreb cu. li puneam lui 
Endicott întrebările pe care voiam eu să i le pun, până te-ai 
amestecat tu. Işi încleştă pumnul mâinii drepte şi-l izbi în palma 
stângă, adăugând: Bagă bine la cap - vreau să pleci chiar acum. 
Nu ştiu când e următorul tren şi nici nu-mi pasă; du-te la gară şi 
aşteaptă acolo. Şi când soseşte, nu te uita încotro merge - suie- 
te în el. Şterge-o! 

Virgil Tibbs se ridică liniştit în picioare. Se îndreptă spre uşă, 
se întoarse şi se uită drept în ochii matahalei care domina 
cămăruţa. 

— Bună ziua, domnule şef, spuse el. 

In timp ce trecea prin anticameră, polițistul de serviciu îl opri. 

— Virgil, ai lăsat cumva la gară azi-dimineaţă o valiză maro? 
Iniţialele sunt V.R.T.? 

Tibbs dădu afirmativ din cap. 

— Da, e a mea. Unde-i acum? 


— Am luat-o noi. Aşteaptă cinci minute până termin treaba, şi 
ţi-o aduc eu. 

Tibbs rămase în aşteptare, stânjenit. Nu voia să-l găsească 
Gillespie tot acolo dacă ar fi ieşit din birou. Nu-i era teamă de 
mătăhălosul poliţist, dar nu vedea nici un avantaj într-o 
eventuală dispută cu el. Rămase în picioare, ca să sugereze într- 
un mod politicos că dorea ca aşteptarea să fie scurtă. După mai 
bine de cinci minute, polițistul de serviciu se întoarse cu valiza. 

— Poţi să-mi dai o maşină până la gară? întrebă Tibbs. 

— Intreabă-l pe şef. Dacă zice că-i O.K., nu am nimic 
împotrivă. 

— De fapt mi-e egal, spuse Tibbs scurt. 

Işi luă valiza şi porni în jos pe treptele care duceau în stradă. 

Nouă minute mai târziu, telefonul sună în biroul lui Gillespie. 
Era o linie secretă, numărul fiind ştiut doar de puţini. Ridică 
receptorul. 

— Gillespie la telefon, confirmă el scurt. 

— Aici Frank Schubert, Bill. 

— Da, Frank. 

Şeful poliţiei făcu un efort să pară sigur de sine şi cordial. 
Frank Schubert era proprietarul unei fierării şi a două staţii de 
benzină. Era, de asemenea, primarul oraşului Wells şi 
preşedintele micului comitet care conducea afacerile orăşelului. 

— George Endicott tocmai a plecat de la mine, Bill. 

— Da, aproape că ţipă Gillespie, dar imediat se hotărî să-şi 
controleze mai bine tonul. 

— E vorba de detectivul de culoare pescuit de unul din băieţii 
tăi. Mi-a cerut să chem Pasadena şi să mă interesez dacă-l 
putem împrumuta pentru câteva zile. Trebuie să ştii că George e 
teribil de afectat de moartea lui Mantoli. 

— Da, fireşte, i-o reteză Gillespie - se simţea tratat ca un copil. 

Am luat imediat legătura cu Morris, şeful poliţiei din Pasadena, 
continuă Schubert, şi el ne-a dat aprobarea. 

Gillespie respiră adânc şi apoi spuse: 

Frank, apreciez foarte mult efortul tău, dar tocmai acum am 
scăpat de tipul ăsta, şi ca să fiu sincer nici nu am chef să se 
întoarcă. Am oameni foarte buni şi nici eu nu sunt un ageamiu. 
Mă scuzi că-ţi spun toate astea, dar George Endicott se bagă 
unde nu-i fierbe oala. 


— Ştiu că-i aşa, se declară de acord Schubert. Vine din nord, 
unde oamenii gândesc altfel de cum gândim noi. Dar cred că uiţi 
ceva. 

— Ce anume? întrebă Gillespie. 

— Faptul că asta îţi dă o posibilitate de afirmare. Endicott vrea 
să-şi folosească prietenul negru. O.K., dă-i drumul şi fă ce-ţi 
spune. Să zicem că-l găseşte el pe criminal? Nu are nici o 
împuternicire poliţienească aici, aşa că îţi va servi totul pe tavă 
ţie. Dar dacă dă greş, n-are să te blameze nimeni pe tine. Şi 
toată lumea din oraş va fi de partea ta; toată vina o să cadă 
asupra lui. Oricum o întorci, tot tu ieşi în câştig. Dacă nu-l 
foloseşti pe negru şi nici nu reuşeşti să-l găseşti repede pe 
asasin, Endicott o să te scalpeze de viu - şi nu uita că e tipul cu 
cei mai mulţi bani din oraş. 

Gillespie îşi muşcă buza de jos, rămânând câteva clipe 
gânditor. 

— Tocmai l-am dat afară, spuse el într-un târziu. 

— Mai bine l-ai aduce înapoi, îl avertiză Schubert. El e alibiul 
tău. Poartă-te frumos cu el şi lasă-l să cadă singur în plasă. Dacă 
cineva te acuză, spui că ai făcut totul la ordinele mele. 

Gillespie înţelese că trebuia să se învoiască. 

— O.K., spuse cu voce silită, şi închise.. 

Se ridică repede, aducându-şi aminte că nu ştia prea multe 
despre procedura de prindere a unui criminal şi că Virgil Tibbs 
era alibiul nepremeditat care-l va scăpa de toată răspunderea. 
Se repezi imediat în maşină, gândindu-se ce bine ar fi să-i ofere 
lui Tibbs sfoara cu care să se spânzure singur. 

Işi găsi omul la o distanţă de două cvartale de gară. Tibbs se 
oprise un moment să mute valiza dintr-o mână în alta în timp ce 
Gillespie luă pe nesimţite curba. 

— Virgil, urcă, vreau să-ţi vorbesc, spuse el. 

Văzându-l pe tânărul negru pregătindu-se să se urce în 
maşină, lui Gillespie îi trecu prin minte un gând revoltător: Tibbs 
mersese pe jos ducând o valiză grea o bună bucată de drum, pe 
un soare dogoritor; asta însemna că era leoarcă de sudoare, şi 
Gillespie nu putea suferi mirosul negrilor. Cobori repede geamul, 
după care îi spuse lui Tibbs să se aşeze pe scaunul din faţă. 

— Pune-ţi valiza în spate, îl sfătui. 

Tibbs făcu întocmai, se urcă în maşină şi se aşeză. Spre marea 


uşurare a lui Gillespie, nu simţi nici un miros. 

După ce porni maşina şi luă viteză, spuse: 

— Virgil, am fost nedrept cu tine în dimineaţa asta. 

După care tăcu o vreme. Tibbs nu spunea nimic. 

— Prietenul tău Endicott, urmă Gillespie, a vorbit cu primarul 
despre tine. lar primarul Schubert a telefonat la Pasadena şi, 
după ce s-a consultat şi cu mine, am ajuns la hotărârea să te 
lăsăm să anchetezi cazul Mantoli, bineînţeles sub coordonarea 
mea. 

O bucată de drum niciunul nu spuse nimic. Apoi Tibbs rupse 
tăcerea cu precauţie. 

— Domnule şef, cred c-ar fi mai bine dacă aş părăsi oraşul, aşa 
cum aţi sugerat. Ar fi mai uşor pentru dumneavoastră. 

Gillespie viră după un colţ. 

— Ce-ai face dacă şeful tău ţi-ar cere să stai aici? îl întrebă el. 

— Dacă şeful meu Morris mi-ar cere să mă duc în Anglia şi să-l 
caut pe Jack Spintecătorul, n-aş şovăi o clipă. 

— Şeful tău ţi-a trimis vorbă să rămâi o săptămână cu noi. Nu 
vei face parte, bineînţeles, din secţia noastră de poliţie, astfel că 
nu vei fi obligat să porţi uniformă. 

— Nu port cam de multicel, spuse Tibbs. 

— O.K. Ai nevoie de ceva? 

— N-am dormit toată noaptea şi n-am avut posibilitatea să fac 
un duş, răspunse Tibbs. Dacă există vreun hotel aici care ar 
putea să mă găzduiască, aş vrea să mă spăl, să mă bărbieresc şi 
să-mi schimb hainele. Apoi, dacă puteţi să-mi faceţi rost de o 
maşină, cred că ar fi cam tot ce aş avea nevoie. Cel puţin pentru 
un timp. 

Gillespie se gândi un moment. 

— Hotelurile de-aici nu te vor primi, Virgil, dar există un motel 
pentru cei de culoare la aproximativ cinci mile depărtare. Poţi să 
stai acolo. Avem o maşină veche a poliţiei, aflată în rezervă, pe 
care aş putea să ţi-o las. 

— Vă rog, ceru Tibbs, n-aş vrea o maşină a poliţiei. Dacă ştiţi 
pe cineva care să-mi închirieze o maşină uzată, în stare de 
funcţionare, ar fi mult mai bine. Nu vreau să atrag atenţia. 

Gillespie îşi dădu seama că va fi mai greu decât credea să-l 
facă pe Tibbs să se autodesfiinţeze. 

— Cred că ştiu un loc, spuse el şi întoarse în mijlocul şoselei. 


Se îndreptă spre un garaj de pe partea cealaltă a liniei ferate. 
Un mecanic de culoare, voinic, îi ieşi în întâmpinare. 

— Jess, îl instrui Gillespie, acesta este Virgil, care lucrează 
pentru mine. Aş vrea să-i dai o maşină sau să-i faci rost de una 
pe care s-o poată folosi, să zicem pentru o săptămână. O maşină 
care merge bine, cum ar fi una pe care tocmai ai reparat-o. 

— Orice repar eu, răspunse Jess, merge bine. Cine va 
răspunde de ea? 

— Eu voi răspunde, declară Tibbs. 

— Vino, atunci, replică Jess, şi se îndreptă spre şopronul în 
care ţinea maşinile. 

Virgil Tibbs cobori din maşina lui Gillespie, îşi luă valiza de pe 
bancheta din spate-şi se adresă noului său superior: 

— Mă voi prezenta la raport imediat după ce mă aranjez puţin, 
spuse el. 

— Nu te grăbi, răspunse Gillespie. Mâine va fi foarte bine. 

Şi zicând asta, ambreie şi maşina porni, împrăştiind un nor de 
praf. Virgil Tibbs îşi luă valiza şi intră în garaj. 

— De fapt, cine eşti? îl întrebă Jess. 

— Mă numesc Tibbs. Sunt poliţist în California. 

Jess îşi şterse mâinile cu o cârpă. 

— Pun bani deoparte, ca să mă pot muta în vest. Vreau să plec 
de-aici, îi mărturisi el. Dar să nu spui la nimeni. Poţi să iei maşina 
mea. Mai am o maşină, dacă o să am nevoie. la zi, ce treabă ai 
de făcut? 

— S-a comis o crimă azi-dimineaţă. Şi cum dumnealor habar n- 
au ce să facă în situaţia asta, vor să scoată castanele din foc cu 
mâinile mele. 

O privire încărcată de bănuieli apăru pe faţa rotundă şi neagră 
a lui Jess. 

— Cum ai de gând să te aperi? îl întrebă el. 

— Prinzând criminalul, răspunse Tibbs. 


Din cauza căldurii şi a schimbării programului obişnuit, Sam 
Wood dormi puţin şi agitat. La două după-amiaza, se sculă şi se 
îmbrăcă. Işi făcu un sandviş din proviziile pe care le avea acasă 
şi apoi se uită prin scrisorile primite. Ultima din cele trei scrisori 
din micul teanc o deschise cu mâini tremurătoare. Era o 
înştiinţare pe o hârtie cu antet legal, şi un cec. Când se uită la 


cec, Sam încetă să-şi mai facă griji în legătură cu crima. Vâri 
scrisoarea şi cecul în buzunarul de la piept, se uită la ceas şi se 
grăbi să iasă din casă. Deodată, important pentru el era să 
ajungă la bancă înainte de ora trei. O oră mai târziu, Sam se 
îndrepta spre secţia de poliţie, pentru a afla ultimele ştiri. Era şi 
zi de leafă. Spre surprinderea sa, îl găsi pe Bill Gillespie pe 
coridor vorbind cu Virgil Tibbs. 

Sam îşi luă leafa de pe birou, semnă şi apoi se întoarse spre 
Bill Gillespie care-l aştepta. 

— Wood, ştiu că eşti în afara orelor de program, dar avem 
nevoie de ajutorul tău. Poţi să-l duci pe Virgil până la familia 
Endicott? Vrea să-i pună câteva întrebări fetei lui Mantoli. 

Nu era o întrebare, ci un ordin spus cu blândeţe. Sam nu 
înţelese această neaşteptată atitudine de toleranţă faţă de 
detectivul din California, dar discreţia îl îndemnă să nu aleagă 
acest moment şi loc pentru a întreba. Era bucuros să meargă; n- 
ar fi vrut să piardă ocazia. 

— Desigur, domnule, dacă asta vă e dorinţa. 

Gillespie trase aer în piept, exasperat. 

— Dacă nu era asta dorinţa mea, Wood, nu ţi-aş fi cerut-o. 
Virgil are maşină, dar tu cunoşti drumul. 

De ce oare, se întreba Sam, de fiecare dată când încerca să se 
poarte amabil cu Gillespie, noul său şef o înţelegea pe dos? Dădu 
din cap spre Tibbs şi se întrebă câteva secunde dacă ar trebui să 
conducă maşina sa personală până sus pe munte, sau să 
folosească maşina de patrulare, care era parcată în curte. Nu îşi 
pusese uniforma. Da, asta era soluţia: va conduce maşina 
oficială aşa cum era, îmbrăcat civil. Porni drept înainte, şi Tibbs îl 
urmă. Când Sam trecu la volan, Tibbs deschise portiera şi se 
aşeză lângă el. După un moment de şovăire, Sam acceptă 
formaţia şi porni motorul. 

Pe şosea, în timp ce se îndrepta spre marginea oraşului de 
unde pornea drumul către casa Endicott, Sam dădu glas 
curiozităţii sale. 

— Se pare că te-ai pus bine cu şeful, remarcă el, şi se întrebă 
imediat dacă nu cumva fusese prea prietenos, prea făţiş, sau 
poate amândouă. 

— Imi închipui că eşti cam nedumerit, replică Tibbs. Prezenţa 
mea aici l-a stânjenit pe domnul şef Gillespie, şi am făcut 


imprudenţa să mă amestec într-un interogatoriu pe care-l 
conducea. 

— Am auzit, mărturisi Sam. 

Tibbs nu se supără. 

— N-o să intru în amănunte, dar şeful dumitale m-a desemnat 
să lucrez timp de câteva zile la soluţionarea cazului Mantoli. 

Fireşte, cu aprobarea şi permisiunea şefilor mei de acasă. 

— Care este deci funcţia dumitale aici? întrebă Sam, curios. 

— Nici una. Mi se dă doar posibilitatea să-mi arăt 
îndemânarea. S-ar putea să mă vâr singur în bucluc. 

Maşina părăsi asfaltul şi o porni pe prundiş.. 

— Crezi că poţi face ceva? întrebă Sam. 

— Pot să-ţi furnizez câteva nume, răspunse Tibbs. 

— Dar cu ce te pot ajuta tipii ăştia dacă sunt în California? se 
miră Sam. 

— Da, sunt în California, fu de acord. Tibbs. La puşcăria San 
Quentin. 

Sam se hotărî să tacă şi să conducă. Când uşa familiei 
Endicott se deschise în ziua aceea a doua oară în faţa lui, 
doamna Endicott era acolo la fel ca şi prima dată. Işi pusese de 
data asta o rochie neagră simplă. Deşi nu zâmbea, îl făcu să 
simtă că e bine venit. i 

— Mă bucur că te văd, domnule polițist, spuse ea. Imi pare 
rău, dar nu ştiu care ţi-e numele. 

— Mă numesc Sam Wood, doamnă. 

Ea îi întinse mâna. 

— Şi acest domn, sunt sigură că e domnul Tibbs, şi zicând 
asta, întinse mâna negrului. Vă rog să intraţi, domnilor, îi invită. 

Sam îşi urmă gazda în marea şi impunătoarea cameră de zi. În 
timp ce intră, dădu cu ochii de Endicott, stând alături de un tânăr 
şi o fată, care se ţineau de mână. Sam avu convingerea că era 
ideea lui, nu a ei. Bărbaţii rămaseră în picioare, pentru 
prezentări. 

— Duena, îmi dai voie să ţi-l prezint pe domnul Tibbs şi pe 
domnul Wood; domnişoara Mantoli. Şi domnul Eric Kaufmann, 
asociatul şi managerul maestrului Mantoli. 

Bărbaţii îşi strânseră mâinile. Lui Sam nu-i plăcu din primul 
moment Kaufmann. Era un tânăr care căuta să pară mai matur, 
mai înalt şi mai important decât era. 


Fata era altfel. Aşa cum stătea, liniştită şi gravă, Sam o privi şi 
îşi revizui categoric părerea despre italience. Nu era grasă şi nu 
părea că va fi vreodată. Observă că era brunetă, cu părul scurt 
tuns băieţeşte, aşa cum îi plăcea lui. Işi aminti că fata aflase abia 
în dimineaţa asta că tatăl ei fusese omorât. Simţi impulsul să 
stea alături de ea, să-i cuprindă umerii şi să-i spună că, într-un 
fel, totul avea să se aranjeze. 

Dar nu era cu putinţă ca lucrurile să se aranjeze pentru ea - 
oricum, mult timp de aici înainte. Se gândea încă la ea, când 
Virgil Tibbs preluă, calm, comanda. 

— Domnişoară Mantoli, spuse Tibbs, avem o singură scuză să 
vă deranjăm într-un moment ca acesta: avem nevoie de ajutorul 
dumneavoastră ca să-l găsim şi să-l pedepsim pe criminal. Vă 
simţiţi în stare să răspundeţi la câteva întrebări? 

O clipă, fata se uită la el cu ochii care erau roşii şi plini de 
lacrimi, apoi îi închise şi le făcu semn să ia loc. Sam se aşeză cu 
o puternică senzaţie de uşurare; ţinea mult să rămână oarecum 
în umbră şi să-l lase pe Tibbs să conducă lucrurile. 

— Poate că ar fi mai uşor să încep cu dumneavoastră, spuse 
Tibbs întorcându-se spre Eric Kaufmann. Aţi fost aici noaptea 
trecută? 

— Da, am fost, în prima parte a serii, ca să zic aşa. A trebuit să 
plec la ora zece spre Atlanta. E un drum lung de aici, şi trebuia 
să fiu acolo dimineaţa devreme. 

— Aţi condus toată noaptea? îl întrebă Tibbs. 

— O, nu; am ajuns pe la două şi jumătate. Am tras la hotel ca 
să dorm puţin. Mă sculasem şi mă bărbieream când... când am 
primit vestea, termină el. 

Tibbs se întoarse spre fată, care stătea cu capul plecat, cu 
mâinile strânse pe genunchi. Când i se adresă fetei, timbrul vocii 
i se schimbă puţin: sunând calmă şi preocupată, dar exprimând o 
adâncă simpatie pentru tânăra nefericită din faţa lui. 

— Au existat candidaţi rataţi care să fi râvnit la poziţia tatălui 
dumneavoastră şi pe care succesul să-i fi indispus? întrebă el. 

Fata se uită la el. 

— Deloc, răspunse ea: 

Vorbea încet, dar cuvintele erau clare, distincte şi fără teamă. 
Nu avea nici un fel de accent. 

— Vreau să spun că nu avea cu adevărat nici un duşman. 


Festivalul de aici era ideea lui şi nimeni altcineva niciodată... 

Vocea i se stinse şi nu încercă să-şi termine propoziţia. 

— Tatăl dumneavoastră obişnuia să poarte la el sume mari de 
bani - să zicem mai mari de două sute de dolari? 

— Câteodată, pentru cheltuieli de călătorie. Am încercat să-l 
conving să folosească cecurile de voiaj, dar le considera 
incomode. Ridică privirea şi întrebă mai mult pentru sine: Pentru 
asta a fost omorât - câţiva dolari? 

Era multă amărăciune în glasul ei, iar buzele păreau că 
tremură în timp ce vorbea. Ochii i se umplură din nou de lacrimi. 

— Mă îndoiesc, domnişoară Mantoli, îi răspunse Tibbs. Mai 
există, cel puţin, alte trei variante pe care o să le cercetăm. Dar 
nu cred că banii au fost mobilul. 

Grace Endicott interveni. 

— Domnule Tibbs, apreciez tot ce faceţi pentru noi, dar îmi 
permiteţi să propun ceva: poate vă putem răspunde noi la 
majoritatea întrebărilor dumneavoastră, ca s-o cruţăm pe Duena. 
Şocul a fost îngrozitor pentru ea. Cred că înţelegeţi. 

— Fireşte că înţeleg, răspunse Tibbs. Dacă va fi nevoie, am să 
vorbesc cu domnişoara Mantoli după ce se va reface un pic. 

Grace Endicott întinse mâna către tânăra fată. 

— Să mergem dincolo să te întinzi puţin, o invită ca. 

Fata se ridică, dar clătină din cap. 

— Aş prefera să merg puţin afară, spuse. Ştiu că e zăpuşeală, 
dar vreau să ies puţin. Te rog. 

Doamna Endicott înţelese dorinţa fetei. 

— Să-ţi aduc o pălărie, sugeră ea, ca să te apere de soare. Ai 
nevoie de ceva pe cap. 

In timp ce femeile părăseau camera, George Endicott spuse: 

— Nu-mi place s-o ştiu singură afară. Suntem destul de izolaţi 
aici, dar până nu se clarifică totul, nu vreau să-mi asum nici un 
risc - de nici un fel. Eric, n-ai vrea... dar nu-şi spuse gândul până 
la capăt. 

Sam Wood simţi un fior, cum nu i se mai întâmplase niciodată 
până. Acum. Se ridică liniştit în picioare. 

— O însoțesc eu, se oferi el. 

Era de două ori cât Kaufmann şi, în uniformă sau nu, era omul 
legii. Răspunderea era a lui. 

— Pot foarte bine... începu Kaufmann. 


— Probabil că va fi nevoie de tine aici, îi aminti George 
Endicott. 

Sam înţelese că oferta lui fusese acceptată. Se înclină spre 
Endicott şi se îndreptă către uşa din faţă. Ştia că afară nu era nici 
un pericol acum în plină zi, şi aproape că regreta gestul. l-ar fi 
plăcut să fie în uniformă, ca să vadă arma, şi să-i dea astfel 
încredere fetei. Aşa cum era, părea un om voinic obişnuit, în 
costum de lucru. 

Grace Endicott reapăru împreună cu Duena Mantoli. Fata purta 
o pălărie de vară cu bor larg, arătând în ciuda tristeţii ei extrem 
de atrăgătoare. Sam îşi ţinu respiraţia. 

— O voi însoţi eu pe domnişoara Mantoli, anunţă hotărât. 

— Mulţumesc, spuse Grace Endicott. 

Sam deschise uşa, astfel ca fata să poată ieşi afară. Fără un 

cuvânt, Duena Mantoli porni înainte, ocolind casa spre o mică 
potecă de partea cealaltă a aleii principale. Cărarea cobora în jos 
două-trei sute de metri şi se sfârşea cu o mică platformă 
acoperită, de existenţa căreia Sam nu ştia nimic. Era aşezată 
într-o adâncitură, pe un versant, fiind adăpostită în ambele părţi 
şi în partea de sus; avea şi o bancă mai în fund, astfel încât 
oricine ar fi putut să stea acolo neobservat şi să admire culmile 
Great Smokies. 
Duena se aşeză liniştită şi îşi strânse fusta, dându-i astfel de 
înţeles lui Sam că-i era îngăduit să se aşeze lângă ea. Sam se 
aşeză, îşi împreună mâinile şi se uită la întinderea nesfârşită din 
faţa sa. Inţelese de ce venise fata aici: pentru că locul părea 
atârnat undeva la graniţa cu infinitul. E cu neputinţă să priveşti 
munţii şi să nu simţi că, dincolo de orizont, se continuau mereu, 
fără sfârşit. 

Rămaseră liniştiţi, o vreme; apoi, fără vreo introducere, fata îi 
puse o întrebare: 

— Dumneata ai găsit corpul tatălui meu, nu-i aşa? 

— Eşti sigură că vrei să vorbim despre asta? întrebă Sam. 

— Trebuie să ştiu, stărui fata. Dumneata ai găsit corpul? 

— Da, eu. 

— Unde era? 

Sam şovăi înainte de a răspunde. 

— In mijlocul şoselei. 

— Putea să fi fost lovit de o maşină? 


— Nu. Şi se opri, întrebându-se cam cât ar trebui să-i spună; 
apoi urmă: A fost lovit pe la spate, cu un instrument bont. Băţul 
său era lângă el - vreau să spun, bastonul. Probabil că a fost lovit 
cu el. 

— A fost... fata păru să şovăie, apoi spuse totuşi, alegându-şi 
cuvintele cu grijă... ceva fulgerător? 

Pentru prima dată întoarse capul şi se uită la el. Sam dădu din 
cap. 

— Nu numai că a fost fulgerător, dar nici nu a avut timp să-şi 
dea seama. Sunt sigur că nu a simţit nici o durere. 

Fata strânse marginea băncii cu degetele ei lungi şi subţiri şi 
privi încă o dată panorama munţilor din faţă. 

— Nu era un om mare, sau important, se adresă ea, mai mult 
dealurilor tăcute. Toată viaţa a sperat şi a muncit pentru ocazia 
asta. Ar fi fost marea lui ocazie, şansa să devină cineva în 
muzică. E o lume dură şi e aproape imposibil să ajungi undeva 
dacă, într-un fel, nu izbuteşti să faci parte dintr-un anumit cerc. 
Indiferent cine l-a ucis pe tatăl meu, a ucis toate speranţele şi 
visurile lui - chiar înainte de a le împlini. 

Nu mai spuse nimic, dar continuă să privească drept înainte. 
Sam se uită la ea precaut şi se simţi furios pe sine că, într-un 
asemenea moment, se gândea că e frumoasă. Dorea cu 
disperare să-i ofere protecţia lui, s-o lase să plângă pe umărul 
lui, dacă ar fi vrut, să-i ţină strâns mâna într-a lui. 

Ce nu putea să facă fiziceşte, încercă să exprime în cuvinte: 

— Domnişoară Mantoli, aş vrea să-ţi spun ceva ce ar putea să- 
ţi aducă puţină mângâiere. Noi, toţi de la secţie, vom face tot ce 
ne va sta în putinţă, indiferent cât de greu va trebui să muncim, 
pentru a-l găsi şi a-l pedepsi pe criminal. Nu e o mângâiere prea 
mare pentru dumneata, dar ar putea să te îmbărbăteze puţin. 

— Eşti foarte amabil, domnule Wood, spuse ea deşi se gândea 
la cu totul altceva. Prezenţa domnului Tibbs aici îţi creează 
neplăceri? întrebă deodată. 

Sam îşi încreţi sprâncenele un moment. 

— Sincer vorbind, e greu de dat un răspuns. Realmente nu-mi 
pot da scama. 

— Pentru că e un negru. 

— Da, pentru că e un negru. Ştii care e punctul nostru de 
vedere în problema asta. 


Când fata-l privi insistentă şi calmă, Sam simţi o emoție 
neaşteptată, pe care nu şi-o explica. 

— Ştiu, spuse ea. Sunt oameni care nu-i iubesc pe italieni; ei 
cred ca noi suntem altfel, înţelegi ce vreau să spun. O, ei fac 
excepţie pentru un Toscanini sau o Sophia Loren, dar noi, ceilalţi, 
suntem priviţi ca nişte negustori de legume sau chiar gangsteri. 

Işi împinse părul spre spate şi privi iarăşi spre munţi. 

— Poate că ar trebui să ne întoarcem, sugeră Sam, destul de 
jenat. 

Fata se ridică în picioare. 

— Cred că da. lţi mulţumesc că m-ai însoţit, spuse ea. Mă simt 
mai bine. 

In timp ce se apropiau, uşa casei se deschise şi apăru Eric 
Kaufmann. O ţinu deschisă pentru Virgil Tibbs care-l urma, şi apoi 
îi strânse mâna cu afectare. Până şi Sam îşi dădu seama că afişa 
un aer protector. 

— Domnule Tibbs, spuse Kaufmann destul de tare ca să poată 
fi auzit şi de Sam şi de fată, nu-mi pasă cât va costa, sau cum 
veţi acţiona. Nu sunt bogat, dar nu mă voi da în lături de la 
nimic, până ce criminalul - până ce omul care l-a ucis pe 
maestrul Mantoli - nu va fi prins şi nu va plăti. Vocea i se frânse: 
Să-l doboare astfel pe un om ca maestrul! Nici n-a avut 
posibilitatea să se apere! Să nu-i daţi, vă rog, nici o şansă. Vă rog 
să faceţi tot ce vă stă în puteri. 

Sam se întrebă cât din tot logosul exprima sinceritate, şi cât 
era calculat s-o impresioneze pe fată. 

Bănuiesc că se cunosc de mult, îşi zise Sam, şi poate... Nu vru 
să-şi termine gândul. Dintr-o dată, dori ca fata să se fi născut 
acum, astfel încât să fie primul care s-o cunoască şi să-i poarte 
de grijă. Işi dădu seama că-şi pierdea controlul şi se hotărî că era 
timpul să-şi vină în fire. 

Virgil Tibbs se scuză şi se urcă în maşină. Sam porni motorul şi 
o luară pe drumul care ducea înapoi în oraş. După ce se 
depărtaseră bine de casă, întrebă: 

— Ai făcut vreun progres? 

— Da, am făcut, îi răspunse Tibbs. 

Sam aşteptă o explicaţie mai detaliată, dar îşi dădu seama că 
va trebui s-o ceară el. 

— Ca de pildă, Virgil? 


— Am aflat amănunte despre Mantoli şi despre festivalul 
muzical. Endicot-ii sunt o autoritate în materie de spectacole aici. 
Ce au pus ei la cale e ceva ce urma să devină un alt festival 
Tanglewood sau Bethlehem Bach. Unele proiecte de acest gen 
au fost nemaipomenit de reuşite. 

— Cei mai mulţi dintre noi, aici, am privit povestea asta ca pe 
o prostie, spuse Sam. 

— Reacţia la reclama făcută a fost surprinzător de bună, 
adăugă Tibbs. Nu mă pricep prea mult la muzică, dar cred că 
Mantoli pregătise câteva programe speciale, cu mare priză la 
publicul care vine la spectacole de genul ăsta. Cel puţin, erau 
dispuşi să plătească o groază de bani, ca să stea pe butuci sau 
scaune pliante o seară întreagă, înainte chiar de a şti că era ceva 
grozav. 

— N-ai aflat însă nimic care să ne ajute să rezolvăm problema 
pe care o avem în faţă? Ceva care să ne ducă la făptaş? 

— S-ar putea, răspunse Virgil Tibbs, şi apoi adăugă: Domnul 
Endicott a cerut să se trimită cât mai curând cadavrul lui Mantoli 
la antreprenorul de pompe funebre. 

Sam aşteptă un moment, apoi nu mai rezistă. 

— Şi altceva? întrebă el. 

— Hai să mergem la secţie. Vreau să vorbesc cu tipul acela, 
Oberst, care a fost reţinut. 

— Am uitat de el, mărturisi Sam. Ce-ai de gând să faci? 

— Vreau să vorbesc cu el, răspunse Tibbs.. Pe urmă, foarte 
mult va depinde de câtă libertate de acţiune îmi va da Gillespie. 

Restul drumului îl făcură în tăcere. In timp ce conducea 
maşina pe drumul şerpuit, Sam încerca să se hotărască dacă 
dorea sau nu ca omul de lângă el să reuşească şi să descopere 
ucigaşul. Păstra clară în minte imaginea Duenei Mantoli, apoi, de 
parcă un aparat ar fi schimbat diapozitivul, îl văzu pe Gillespie şi, 
fără să se uite la el, pe negrul de alături. Asta îl ustură la inimă. 
N-ar fi avut nimic împotrivă să vină cineva din afară, dacă ar fi 
fost un tip de treabă şi aşa mai departe, dar gândul că era vorba 
de un negru se înfipsese ca o stâncă dislocată în mijlocul unui 
canal. Când ajunseră la secţia de poliţie, Sam încă nu se 
hotărâse. Ar fi vrut să vadă cazul rezolvat, dar rezolvat de cineva 
pe care îl putea admira şi respecta. Singurul necaz era că nu-şi 
putea da seama cine ar fi fost acela. 


CAPITOLUL 6 


Virgil Tibbs se opri la biroul de informaţii şi formulă o cerere să 
i se admită ceva. Apoi dispăru în direcţia toaletei pentru negri, 
lăsând timpul necesar ca cererea sa să fie luată în considerare şi 
ca Gillespie sa fie consultat. Şeful secţiei de poliţie nu era în 
clădire, aşa că polițistul de serviciu trebui să ia singur hotărârea. 
Trecând în revistă atent instrucţiunile primite, el se hotărî, îl 
chemă pe Arnold şi îl rugă să-l ducă pe Tibbs în celula lui Harvey 
Oberst. 

Când uşa de metal începu să se deschidă, Oberst dădu să se 
ridice. 

— Nu-l aduce aici, protestă el. Du-l în altă celulă. Nu vreau nici 
un ne... 

Uşa de metal zăngăni când se închise. 

— Vrea să stea de vorbă cu tine, spuse Arnold pe un ton acid, 
şi ieşi. 

Oberst se aşeză pe un capăt al patului tare de scânduri, iar 
Tibbs se aşeză calm pe celălalt capăt. Işi scoase haina şi cravata 
şi îşi suflecase mânecile. Acum îşi puse în poală mâinile cu 
degetele negricioase, uscăţive, şi rămase tăcut, fără să-i dea 
vreo atenţie lui Oberst. Minutele treceau pe nesimţite, întrucât 
niciunul dintre cei doi nu încerca să facă ceva. Apoi Oberst 
începu să dea semne de nelinişte. Întâi îşi mişcă mâinile, apoi 
începu să-şi târşâie picioarele. După o perioadă de crescândă 
nervozitate, îşi regăsi glasul şi vorbi: 

— Ce faci cu hainele alea de alb pe tine? întrebă el. 

Tibbs păru pentru prima, dată să observe că Oberst. Era şi el 
acolo. 

— Le-am cumpărat de la un alb, răspunse. 

Acum Harvey Oberst îşi îndreptă atenţia către tovarăşul de 
celulă, examinându-l fără să-şi ascundă prețuirea. 

— Ai fost la şcoală? întrebă el." 

Tibbs dădu încet din cap: 

— Colegiu., 

Oberst îşi ieşi din fire: 

— Crezi că eşti deştept foc, ai? 

Virgil Tibbs continua să se uite la degetele sale încleştate. 


— Am diplomă. 

Liniştea se restabili pentru o clipă. 

— Unde te-au lăsat să mergi la liceu? 

— În California. 

Oberst îşi schimbă poziţia, ridicându-şi picioarele pe suprafaţa 
tare a patului. 

— Ăia sunt inconştienţi. 

Tibbs ignoră comentariul. 

— Cine-i Dolores Purdy? întrebă. 

Oberst se aplecă puţin. 

— Nu-i treaba ta, îl repezi el. O fată albă. 

Tibbs îşi descleştă mâinile, se răsuci şi îşi puse picioarele pe 
pat, la fel cum făcuse Oberst. 

— Ori îmi răspunzi la întrebare, spuse el, ori rişti să fii 
spânzurat pentru crimă. 

— Nu fi neobrăzat, negru neruşinat ce eşti, mârâi Harvey. Eşti 
un nimic şi n-o să fii niciodată decât un nimic. Niciun colegiu nu 
te face alb, şi ştii asta. 

— Nu ţin prea mult să fiu alb, spuse Tibbs, dar alb sau negru - 
n-are prea mare importanţă când te afli la capătul unei frânghii. 
Şi după ce ai putrezit câteva luni în pământ - să zicem ceva mai 
mult de un an - nimeni n-o să mai ştie sau n-o să-i pese ce 
culoare a avut pielea ta. N-o să mai ai piele. Asta vrei? 

Oberst îşi strânse picioarele la piept şi le cuprinse cu braţele, 
ca pentru a se apăra. 

— Cine dracu crezi că eşti? întrebă. 

Dar groaza îi răzbătea prin glas, şi aroganţa cu care încerca s- 
o acopere nu prea izbutea să facă mare lucru. 

— Sunt poliţist. Umblu după cel ce l-a omorât pe omul pe care 
l-ai jefuit. Indiferent dacă mă crezi sau nu, asta e. Din 
întâmplare, sunt şi singurul pe-aici care crede că s-ar putea să nu 
fii vinovat de crimă. Aşa că ai face bine să-mi spui tot ce ştii, 
fiindcă numai eu pot să te ajut. 

— Nu eşti poliţist, spuse Oberst după o pauză. 

Tibbs duse mâna spre buzunarul cămăşii sale şi scoase un 
cartonaş alb în plastic transparent. 

— Sunt angajat la Pasadena, ca poliţist-anchetator. Spune-i 
detectiv, dacă vrei. Sunt detaşat la secţia de poliţie de aici ca să 
aflu cine l-a ucis pe Mantoli - aşa-l cheamă pe tipul omorât. 


Indiferent cum şi de ce l-au omorât. Ori ai încredere în mine, ori 
te trezeşti judecat pentru crimă. 

Oberst rămase tăcut, Tibbs aşteptă un minut lung. 

— Cine-i Dolores Purdy? întrebă din nou. 

Oberst se hotărî. 

— O fată care stă pe lângă mine. Are o mulţime de fraţi şi 
surori mai mici. 

— Câţi ani are fata? 

— Şaisprezece, aproape șaptesprezece. 

— Ştii cum le zicem la astea în California? Puicuţe care te bagă 
la zdup, spuse Tibbs. 

Oberst reacționă imediat. 

— M-am încurcat cu ea. Dar nu în felul ăsta. 

— Ce s-a întâmplat? 

Oberst nu răspunse. 

— Pot să ies şi să mă uit în fişă, îi aminti Tibbs. Dar prefer să- 
mi spui tu. 

Oberst acceptă înfrângerea. 

— Dolores asta e tânără; dar al naibii de bine, dacă înţelegi ce 
vreau să spun. Scoate din minţi omul. 

— Sunt o mulţime din astea, comentă Tibbs. 

— Da, dar Dolores e fudulă foc de felul cum e făcută, îi place 
să-şi arate formele. Am fost o dată cu ea la Clarke's Pond. Nu 
voiam să facem nimic rău; nu vreau s-ajung la puşcărie. 

Tibbs dădu din cap afirmativ. 

— Ei, şi Dolores m-a întrebat: nu-i aşa că-s bine făcută? Și 
când i-am zis că da, s-a şi apucat să-mi arate. 

— A fost ideea ei? întrebă Tibbs. 

— Cum zici, ideea ei. N-am înghesuit-o eu; doar că n-am 
încercat s-o opresc. 

— Nu prea mulţi oameni te-ar condamna pentru asta, dar era 
destul de periculos. 

— Poate că da. Oricum, se dezbrăcase pe jumătate, când 
deodată apare un poliţist din tufiş. Aşa că m-au umflat. 

— Şi fata? 

— Pe ea au trimis-o acasă. 

— Ce s-a întâmplat după aceea? 

— După o vreme mi-au dat drumul, dar mi-au zis să nu mai 
umblu cu fata aia niciodată. 


— Ai mai văzut-o de atunci? 

— Păi cum, că stă pe Third Street cum dai colţul la Polk. Eu 
locuiesc la mică distanţă. O văd mereu. şi tot zice să ne mai 
întâlnim. 

— Asta-i tot ce s-a întâmplat? 

— Nimic altceva, pe crucea mea. 

Tibbs se ridică în picioare, se apucă de barele celulei şi se lăsă 
cu toată greutatea corpului pe spate, ca să-şi dezmorţească 
puţin braţele. Apoi se întoarse şi se aşeză din nou. 

— Te bărbiereşti în fiecare zi? întrebă el. 

Surprins, Obserst îşi pipăi barba. 

— De obicei da, nu şi în dimineaţa asta. Am stat treaz toată 
noaptea. 

— Cum asta? 

— Păi, am fost până la Canville, la un tip pe care îl cunosc 
acolo. Ne-am... întâlnit de câteva ori. 

— Înseamnă că te-ai întors destul de târziu? 

— Cam pe la două, poate şi mai târziu. Atunci am dat peste tip 
pe şosea. 

— Ce-ai făcut exact? Nu-mi spune ce crezi că vreau să aud; 
spune-mi doar ce s-a întâmplat cu adevărat. 

— Păi, tipul zăcea cu faţa în jos pe şosea. M-am oprit să văd- 
dacă pot să-l ajut. Dar era mort. 

— Cum ţi-ai dat seama? 

— Simplu de tot, mi-am dat seama, şi gata. 

— Zi-i mai departe. 

— l-am văzut portvizitul pe şosea, cam la un metru şi jumătate 
- doi de el. 

Virgil Tibbs se aplecă înainte. 

— Asta-i foarte important, sublinie el. Mi-e egal dacă ai găsit 
portvizitul sau dacă i l-ai luat din buzunar - n-are importanţă. Dar 
eşti absolut sigur că l-ai găsit pe şosea lângă el? 

— Jur că da, răspunse Oberst. 

— Deci l-ai găsit, admise Tibbs. Ce s-a întâmplat după aceea? 

— L-am ridicat şi m-am uitat la repezeală înăuntru. Am văzut o 
mulţime de bani. Mi-am închipuit că nu-i mai poate folosi şi, dacă 
îi lăsam acolo, oricine venea după mine i-ar fi luat. 

— Probabil că ai dreptate, fu de acord Tibbs. Şi cum de te-ai 
lăsat prins cu banii? 


— Păi, eram îngrijorat gândindu-mă că, oricum, tipul fusese 
ucis. Dacă mă găsea cineva cu portvizitul, puteam intra în belea. 
Aşa că m-am dus la domnul Jennings. Asta-i director la bancă şi îl 
cunosc bine, fiindcă lucrez pentru el din când în când în timpul 
liber. l-am povestit totul. El a zis că trebuie să spunem la poliţie, 
şi a chemat curcanul. Aşa că am ajuns aici. Şi habar n-am ce-o să 
păţesc. 

Tibbs se ridică în picioare. 

— Lasă asta în seama mea, îl sfătui el. Dacă tot ce-ai spus e 
adevărat, n-o să păţeşti nimic. 

Apoi strigă îndeajuns de tare ca să fie auzit şi-l aşteptă pe 
Arnold să vină şi să-i deschidă. 

Puțin mai târziu, se duse la serviciul meteorologic şi controlă 
graficul ploilor căzute în ultima lună. 


Bill Gillespie îşi ridică privirea de pe birou, şi-l zări pe noul său 
asistent din Pasadena, care stătea în picioare în cadrul uşii. Nu 
ţinea să-l vadă pe Virgil Tibbs; nu ţinea să vadă pe nimeni. Vroia 
să meargă acasă, să se spele, să mănânce ceva şi să se culce. 
Ziua de lucru era pe sfârşite, şi el era în picioare încă din primele 
ore ale dimineţii. 

— Ei, ce-ai să-mi spui? întrebă el. 

Tibbs înaintă puţin, dar nu luă loc. 

— Fiindcă m-aţi însărcinat să anchetez în legătură cu moartea 
lui Mantoli, aş vrea să vă rog să-l eliberaţi pe Harvey Oberst. 

— De ce? întrebă Gillespie pe un ton provocator. 

— Sunt sigur că nu e vinovat de crimă, şi asta din mai multe 
motive decât cele pe care le-am menţionat azi-dimineaţă. In 
principiu, l-aţi putea reţine pentru furt fiindcă a luat portvizitul, 
dar am verificat cu domnul Jennings de la bancă, şi mi-a 
confirmat depoziţia lui Oberst că i-a dat lui portvizitul - oricum, i- 
a cerut sfatul lui Jennings. Cu un cetăţean onorabil ca martor, nu 
veţi obţine niciodată condamnarea lui Oberst. 

Gillespie flutură mâna, ca să arate că nu-şi asuma nici o 
răspundere. 

— In regulă, dă-i drumul. Pe răspunderea ta. Mie mi se părea 
un suspect tipic. 

— Eu nu vreau un suspect, replică Tibbs. Vreau un ucigaş. ŞI 
sunt sigur că Oberst nu-i omul pe care îl căutăm. Vă mulţumesc 


domnule. 

Pe când Tibbs părăsea încăperea, Gillespie remarcă cu 
oarecare satisfacţie că, cel puţin, se gândise să-i spună 
„domnule”. Se ridică în picioare şi se încruntă la hârtiile de pe 
birou. Apoi dădu din umeri şi ieşi în vestibul. Virgil îşi asumase 
răspunderea şi, orice s-ar fi întâmplat, el, Gillespie, n-avea nici o 
vină. 


La câteva minute după miezul nopţii, Sam Wood se urcă în 
maşina de patrulare, verifică indicatorul de benzină ca să fie 
sigur că rezervorul fusese umplut şi porni cu maşina în patrulare. 
Avea în faţa lui opt ore în care să aibă, doar el singur, grijă de 
oraşul adormit. Numai că în noaptea asta, ceva era altfel. 
Undeva, probabil încă în oraş, se afla un ucigaş. Un ucigaş, 
pentru care o viaţă omenească nu era mai importantă decât 
ceva ce-şi dorea. 

In noaptea asta Sam se hotărî, în timp ce o lua spre vest pe 
ruta sa obişnuită, să-şi ţină ochii bine deschişi şi să nu-i scape 
nici un zgomot. O clipă, se lăsă cuprins de imaginaţie şi se văzu 
prinzând şi arestând un ucigaş cu o vină atât de vădită, încât va 
fi de ajuns să-l ducă la secţia de poliţie. 

Dar nu putea să fie atât de uşor, îşi spuse Sam. Totul era de 
partea ucigaşului. Se putea ascunde unde dorea, necunoscut şi 
nevăzut, putea ataca într-un moment şi într-un loc pe care singur 
şi le va fi ales. Probabil, gândi Sam, că ucigaşului necunoscut i-ar 
putea veni ideea că, într-un fel, Sam văzuse prea multe. In acest 
caz, îl va căuta - în noaptea asta. Sam îşi lăsă cu grijă mâna în 
jos şi, pentru prima dată de când îşi pusese uniforma de poliţist, 
îşi slăbi legătura pistolului de la şold. Cele opt ore aveau să ţină 
tare mult! 

In timp ce maşina şerpuia către vest pe străzile tăcute şi 
pustii, lui Sam îi veni dintr-o dată o idee. Putea fi periculos şi ar fi 
depăşit chiar atribuţiile sale să o pună în aplicare. S-ar fi putut 
considera chiar neglijarea propriei sale datorii. In ciuda tuturor 
acestor obiecţii, înţelese aproape imediat că o va face oricum. 
Coti după primul colţ şi porni pe un drum murdar, spre casa 
Endicott. 

Când roţile maşinii scrâşniră pe pietriş, Sam era mai calm şi 
mai hotărât ca oricând. Mantoli era mort - nimeni nu ştia de ce. 


Oricare ar fi fost motivul, fiica lui era şi ea ameninţată. Sam se 
gândi la fata care stătuse lângă el privind munţii, şi aproape că 
dori ca ucigaşul să se arate în noaptea asta, dar nu înainte ca el, 
Sam, să ajungă primul acolo. Pe măsură ce drumul urca, aerul 
părea să devină mai rece şi mai curat. Sam aprinse faza mare a 
farurilor, conducând atent pe curbele drumului acestuia prea 
puţin umblat. 

O scurtă strălucire pe balustrada albă de protecţie îl anunţă că 
o altă maşină venea din direcţie opusă. 

Intr-un punct unde drumul se lărgea uşor, Sam trase pe 
margine, aprinse luminile de poziţie şi începu să aştepte. Luă 
lanterna agăţată la bara de direcţie, ţinând-o pregătită în mâna 
stângă. Farurile maşinii care se apropia aruncau o fâşie 
luminoasă pe cer. Când maşina apăru, Sam aprinse instantaneu 
lumina roşie. 

Şoferul celeilalte maşini apăsă cu putere pe frână şi se opri în 
partea opusă. Sam îl străfulgeră cu fascicolul lanternei şi, în timp 
ce şoferul îşi ridică braţul să-şi apere ochii, îl recunoscu pe Eric 
Kaufmann. 

— Ce cauţi pe şosea la ora asta? întrebă Sam. 

— Sunt în drum spre Atlanta. De ce? 

Sam simţi împotrivirea din glasul celuilalt, şi nu-i plăcu. 

— Asta e ora la care obişnuieşti să porneşti spre Atlanta? 

Kaufmann se sprijini pe geamul deschis al maşinii. 

— De ce te interesează? întrebă el. 

Sam cobori repede din maşină şi se opri lângă Kaufmann. Cu 
mâna sprijinindu-se pe tocul armei. 

— İn caz că ai uitat, vorbi el pronunţând cuvintele răspicat, cu 
mai puţin de douăzeci şi patru de ore în urmă cineva a comis o 
crimă în acest oraş. Până îl prindem, ne interesează ce face 
fiecare, mai ales când pleacă la drum lung după miezul nopţii. 
Acum aştept explicaţii. 

Kaufmann îşi frecă faţa cu degetele câteva momente. 

— Imi pare rău, domnule poliţist, se scuză el. Nu sunt în apele 
mele, şi ştii şi de ce. Am stat la familia Endicott discutând despre 
festival până acum câteva minute. Pentru că oamenii de-aici au 
investit în proiect mulţi bani, ne-am hotărât să mergem înainte, 
în ciuda faptului că Enrico a murit. Dacă lăsăm lucrurile baltă, 
toţi o să fim nişte cadavre până într-un an. lartă-mă, mi-am ales 


greşit cuvintele. Kaufmann se opri şi făcu un efort să se 
stăpânească. Oricum, trebuie să mă duc la Atlanta să văd ce se 
poate face ca să găsim un dirijor celebru în locul lui Enrico. Şi 
trebuie să pun la punct orchestra. Totul era gata, dar 
evenimentele au dat peste cap planurile. 

Sam se relaxă puţin. 

— Bun, dar de ce ai plecat la ora asta? După cum ai declarat în 
faţa mea şi a lui Virgil, ai dormit foarte puţin în noaptea trecută. 
Nu prea eşti în stare să conduci. 

— Ai dreptate, recunoscu Kaufmann. Să-ţi spun drept, plec 
pentru că nu vreau să le mai stau pe cap. Duena doarme în 
singura cameră de oaspeţi, şi acum are nevoie de multă odihnă 
şi linişte. Unicul lucru inteligent era să plec, să părăsesc oraşul să 
mă duc la un motel. Aşa pot să mă scol devreme şi să ajung la 
Atlanta pe la prânz. Ai ceva împotrivă? 

Sam îşi dădu seama că omul spunea adevărul şi nu ar fi vrut 
ca judecata să-i fie influenţată de antipatia personală faţă de 
Kaufmann. Şi îşi aminti că acest drum singuratic de munte nici 
nu era în zona sa de patrulare, pe care, de fapt, în acel moment 
chiar o neglija. Şi dacă ucigaşul pândea undeva pe acolo... 

— Cum stau lucrurile acolo sus? întrebă. 

— E în regulă. Sunt încordaţi, desigur, dar totul merge bine. Te 
duci acolo? Dacă te duci acum, o să-i deranjezi şi probabil-o să-i 
sperii. Nu m-aş duce dacă aş fi în locul dumitale, nu te supăra. 

Sam îi făcu semn lui Kaufmann să plece. 

— Ai grijă, îl sfătui. Opreşte cât mai curând şi du-te să te culci. 
Altfel s-ar putea să sfârşeşti la morgă, lângă Mantoli. 

Kaufmann se crispă, dar nu spuse nimic. 

— İn regulă, aşa voi face. Urmăreşte-mă dacă vrei, dar lasă-i în 
pace pe cei de sus. Le ajunge pentru o zi. 

Sam aşteptă în tăcere până când Kaufmann se îndepărtă, apoi 
întoarse cu grijă maşina pe drumul îngust, şi se luă după el. 

Conducând încet, cu piciorul pe frână, Sam se gândea că, 
după cât se pare, Kaufmann şi Duena erau foarte buni prieteni. 
Oricum, Kaufmann avea ocazia s-o vadă foarte des pe fată, şi 
cum călătoreau mult, probabil că deţinea monopolul. Gândul îl 
înfurie. O întâlnise pe fată doar o dată în ziua când tatăl ei fusese 
ucis, şi totuşi simţea că avea dreptul să se gândească la ea şi la 
securitatea ei. 


Roţile maşinii atinseră asfaltul şi drumul deveni mai lin. 
Imediat, Sam îşi îndreptă gândul iarăşi spre ucigaşul ce se 
plimba liber prin oraş. Exista oricum posibilitatea să mai fie încă 
în oraş. Străzile erau tăcute şi pustii, cu excepţia petelor de 
lumină singuratice de sub rarele felinare de stradă, încă o dată, 
Sam îşi reaminti că este ţinta principală. Căldura înăbuşitoare a 
nopţii păru să fie străpunsă de un fior rece, care sta suspendat în 
întuneric, aşteptând. 

Cu puţin timp în urmă, Sam citise o carte despre o situaţie 
asemănătoare. Autorul folosise un cuvânt pentru a o descrie, un 
cuvânt ciudat şi neobişnuit pe care Şam îl căutase cu 
conştiinciozitate în dicţionar. Acum nu-şi reamintea cuvântul, dar 
ştia că începe cu „m” - de asta era sigur. Indiferent care cuvânt 
era, semnificaţia lui o simţea acum Sam atârnând deasupra lui. 

Dar nu era un laş. Hotărât să-şi facă datoria, continuă să 
patruleze în oraş. Când termină primul traseu, se gândi, prudent, 
să se oprească într-un loc diferit pentru a-şi scrie raportul. Nu-şi 
provocă soarta oprind pe partea opusă farmaciei Simon, cum 
făcea de obicei; oricine cunoştea deplasările sale în timpul nopţii, 
ar fi stat la pândă să-l aştepte acolo. După ce termină de scris 
raportul, Sam puse registrul jos, având însă senzaţia că ceva 
parcă i se lipise de ceafă. 

Porni brusc maşina şi conduse cu o viteză neobişnuit de mare, 
până la bufetul puternic luminat. 

După ce bău o bere, la care adăugă o bucată de plăcintă cu 
lămâie, se întoarse la maşina şi la oraşul pe care trebuia să-l 
păzească. Nici după ce cerul se lumină, devenind trandafiriu, nu-l 
părăsi sentimentul că era urmărit în tăcere şi că, la un moment 
dat, trecuse pe lângă o mare primejdie. 

La ora opt îşi duse maşina, cu îndemânare şi atenţie, până în 
garajul secţiei de poliţie. Cel puţin noaptea asta îşi meritase 
salariul. 


CAPITOLUL 7 


Bill Gillespie aştepta nerăbdător în timp ce operatorul de la 
interurban făcea legătura. In mod obişnuit, ar fi cerut altcuiva să 
facă verificarea, dar avea motive speciale s-o facă el singur. 
Virgil Tibbs era acum alibiul său pentru tot ce s-ar fi putut 
întâmpla, dar nu voia numai un alibi - voia să-l prindă el însuşi pe 
asasin. 

La celălalt capăt al liniei, răspunse recepţionerul de la hotel. 

— Ai un anume Eric Kaufmann înregistrat la hotel? întrebă 
Gillespie. 

— Da, domnule, avem. 

— Inţelegi cine sunt. Spune-mi tot ce poţi despre mişcările lui 
Kaufmann în noaptea trecută. Când s-a înregistrat, când a sosit 
şi aşa mai departe. Spune-mi în detaliu până la sfârşit ce poţi. 
Aşteaptă o clipă. 

Gillespie apucă un bloc de hârtie, ca să-şi noteze ce afla. Dădu 
să scrie „Kaufmann” pe hârtie, sus, dar se opri la timp. Cineva ar 
fi putut să vadă. Fusese ideea lui să verifice alibiul lui Kaufmann 
şi nu voia să lase nimic la voia întâmplării. 

— O.K., dă-i drumul. 

— Domnul Kaufmann s-a înregistrat la noi acum patru zile. A 
luat o cameră cu baie, moderată ca preţ. Noaptea trecută a sosit 
puţin după miezul nopţii, în jurul orei două, aş putea spune. 
Recepţionerul de serviciu noaptea zice că nu poate să 
stabilească precis timpul, fiindcă începuse să moţăie şi nu s-a 
uitat la ceas. Oricum, crede că era aproximativ ora două când a 
venit domnul Kaufmann. l|şi aminteşte spusele domnului 
Kaufmann că a luat masa înainte de a veni la hotel şi că îi era 
teamă că nu făcuse bine mâncând plăcintă cu vişine la ora 
aceea. 

Gillespie îl întrerupse: 

— Cum de ai toate informaţiile astea la îndemână? Aşteptai 
telefonul meu? 

— Nu, domnule, dar ieri am vorbit cu recepţionerul care a fost 
de serviciu noaptea, la cererea cuiva de la dumneavoastră - un 
domn Tibbs după câte îmi amintesc. 

Şeful poliţiei mormăi în receptor: 


— Oh... O.K., şi mulţumesc, Fii atent, să nu spui nimănui 
despre acest telefon. 

— Bineînţeles, domnule; şi domnul Tibbs ne-a atras atenţia. 
Dar ştim şi noi, oricum. Sper că o să puneţi mâna pe criminal; 
sunt sigur că o să reuşiţi. 

— Mulţumesc, i-o tăie Gillespie, şi închise telefonul. 

Incercă să se convingă, în timp ce se lăsa să alunece în scaun, 
că nu are motive întemeiate să fie nemulţumit. li ceruse lui Virgil 
să facă investigaţii în legătură cu crima, şi Virgil îi urmase 
instrucţiunile, exact cum îi ceruse. Oricum, Kaufmann nu era 
vinovat. In acel moment, Arnold îşi băgă capul pe uşă. 

— Domnule şef, Ralph, barmanul de noapte de la bufetul de 
pe autostradă, a telefonat chiar acum. A rămas după program ca 
să-şi ia micul dejun înainte de a merge acasă, şi spune că un tip, 
care a trecut prin oraş, tocmai stă la masă, şi că ar şti ceva 
despre crimă. 

— Ce maşină are? răcni Gillespie. 

— Un Pontiac roz, model de anul ăsta. Număr de California. 

— Du-te şi adu-l, ordonă Gillespie. Roagă-l politicos să vină 
pentru câteva minute până la mine. Şi adu-l şi pe Ralph cât mai 
repede cu putinţă. 

Gillespie se lăsă pe speteaza scaunului şi rămase o vreme 
cugetând. Ralph nu era o persoană de încredere, dar, cine ştie, 
poate că avea o sclipire de inteligenţă, instinctul animalului în 
faţa duşmanului. Pentru Ralph, orice tulbura cursul firesc al 
lucrurilor era un duşman. O să-i ceară automobilistului 
necunoscut, în trecere prin oraş, să coopereze cu poliţia, chiar 
dacă barmanul se lăsase dus de imaginaţie. Conştient că trebuie 
să rezolve cât mai repede cazul, Gillespie se simţea scos din 
sărite. l|şi zise că ar trebui să-şi controleze mai bine 
temperamentul, cel puţin până când va rezolva cazul. Era nou în 
această muncă, şi un eşec îl va putea costa cariera viitoare. Ştia 
că ar putea să greşească, dacă nu va fi atent la fiecare pas. 

Virgil Tibbs apăru în uşa biroului. Tocmai acum Bill nu ţinea să- 
| vadă pe detectivul negru - de fapt nu ţinea să-l vadă deloc - dar 
îşi dădea seama că trebuie să-l suporte. 

— Bună dimineaţa, Virgil, spuse alene. Faci vreun progres în 
cazul nostru? 

Tibbs dădu din cap. 


— Da, cred că da. 

Lui Gillespie îi sări muştarul. 

— Spune-mi tot ce-ai aflat, îi ordonă. 

— AŞ fi bucuros, domnule şef, atunci când va fi cu putinţă. 
Ceea ce ştiu acum nu este destul de clar ca să vă pot raporta. 
Cum voi şti mai mult, vă voi spune, tot, amănunţit. 

S-a blocat, îşi zise Gillespie. Dar n-o recunoaşte. O să lase totul 
baltă. 

Arnold băgă capul pe uşă. 

— Domnul Gottschalk vrea să vă vadă, domnule şef. 

— Gottschalk? 

— Domnul cu Pontiacul roz, din California. 

— Oh, roagă-l să poftească. 

Gottschalk apăru în prag, înainte ca Virgil Tibbs să fi putut 
părăsi încăperea. Era un bărbat între două vârste, voinic, tuns 
scurt, având un aer hotărât. 

— Am făcut vreo boacănă? întrebă brusc. 

Bill Gillespie îi făcu semn să se aşeze. 

— Nu cred, domnule Gottschalk. Dar aş aprecia dacă ați vrea 
să-mi acordaţi puţin timp. S-a comis o crimă alaltăieri noaptea şi 
ne-am gândit că ați putea să ne dați câteva lămuriri asupra ei. 

Imediat ce Gillespie termină de vorbit, Virgil Tibbs se întoarse 
din prag. Intră iar în birou şi se aşeză. Gillespie observă, dar nu 
spuse nimic. 

— Numele dumneavoastră este Gottschalk, cred? întrebă 
Gillespie. 

Era o invitaţie clară să i se dea cât mai multe informaţii. 
Gottschalk vârî mâna în buzunarul de, la piept, scoase portvizitul, 
extrase o carte de vizită, pe care o aşeză pe biroul lui Gillespie. 

— Pot avea şi eu una? întrebă Tibbs. 

— Desigur, şi Gottschalk îi înmână una. Dumneavoastră 
sunteţi... în poliţie? 

— Numele meu este Virgil Tibbs. Anchetez crima despre care 
v-a vorbit domnul şef Gillespie. 

— Scuzaţi-mă, nu înţelesesem. 

Gottschalk îi întinse mâna, şi cei doi bărbaţi îşi strânseră 
mâinile, fără să se ridice de pe scaun. Apoi Tibbs se rezemă de 
spătar, aşteptând ca Gillespie să continue. Arnold apăru iarăşi în 


prag. 


— Ralph e aici, spuse el scurt. 

Gillespie şovăi şi dădu să se ridice, de parcă ar fi vrut să iasă 
din încăpere. Chiar atunci apăru în prag Ralph, se uită la 
Gottschalk şi arătă spre el cu un gest teatral: 

— El este! 

Gillespie se aşeză din nou. Gottschalk îşi suci gâtul ca să se 
uite la Ralph, apoi întoarse capul, de-a dreptul uluit. Arnold 
rămăsese în prag, neştiind ce să facă. 

— Ce ştii despre acest domn, Ralph? întrebă Gillespie, liniştit. 

Barmanul trase adânc aer în piept. 

— Ştiţi, uitasem totul despre întâmplare, dar când a apărut din 
nou, vreau să spun omul de colo, mi-am adus aminte că era la 
bufet în noaptea crimei, cam cu vreo trei sferturi de oră înainte 
de a intra domnul Wood. 

— Nu înţeleg nimic din ce spune, vorbi Gottschalk. 

— Inainte de a veni el, tocmai măturam în faţa bufetului, 
continuă Ralph, aşa că aş fi văzut oricare alte maşini care ar fi 
trecut pe-acolo. A lui a fost singura. 

— Ai observat din ce direcţie venea? întrebă Gillespie. 

— Da, se ducea spre sud. 

— Zi-i mai departe. 

— Păi, am aflat mai târziu că Sam, adică domnul Wood, a găsit 
cadavrul italianului chiar în mijlocul drumului. Nici o altă maşină 
n-a mai trecut pe-acolo după omul ăsta, până când domnul Wood 
a găsit cadavrul. Ralph făcu o pauză, înghiţi în sec şi încheie: Aşa 
că zic că el a făcut-o. 

Gottschalk sări de pe scaun cu o viteză neaşteptată pentru un 
om de asemenea proporţii. Apoi, răzgândindu-se, se aşeză din 
nou. 

Bill Gillespie avu o inspiraţie. 

— E problema ta, Virgil, spuse el şi se lăsă pe spate. 

Ideea de a avea la îndemână un tap ispăşitor, care nu va 
culege laurii ci numai toată vina în caz de eşec, începea să-l 
tenteze serios. Şi deşi nu-i plăcea să recunoască, ştia că Tibbs 
avea sorţi de izbândă. Cât de mult, nu putea şti, dar avea parcă 
o bănuială că Tibbs ar putea fi totuşi mai bun decât oricare din 
poliţiştii din oraş, prin aceasta înțelegând şi persoana sa. 
Gillespie se simţea la fel ca un elev pilot care e convins că ştie să 
piloteze avionul, dar care, pus în faţa unei situaţii neaşteptate, 


nemaiîntâlnite, grozav ar vrea să-l aibă alături pe instructor care 
să-şi asume întreaga răspundere. Gillespie nu avusese niciodată 
un instructor pe care să se bizuie, ceea ce îngreuia şi mai mult 
lucrurile. 

— Văd după cartea dumneavoastră de vizită, domnule 
Gottschalk, începu Tibbs, că sunteţi un inginer specialist în 
testări practice. 

— Exact, răspunse Gottschalk cu o voce destul de calmă. 
Suntem în strânsă legătură cu activitatea de la Cape. Eram în 
drum spre Cape când am trecut pe-aici. 

— Pentru lansarea de ieri? 

— Chiar aşa, domnule Tibbs. 

— Ce-i asta „Cape”? aruncă o vorbă Gillespie. 

— Cape Kennedy. 

— Oh, desigur. 

Gillespie făcu un semn din cap către Tibbs, indicându-i să 
continue. Apoi îi aruncă o privire lui Ralph. Barmanul rămăsese 
cu gura căscată, nevenindu-i să creadă că omul pe care îl 
adusese la poliţie ca suspect avea legătură cu evenimentele 
extraordinare despre care citise în ziar. 

— După ce v-aţi oprit la bufet, domnule Gottschalk, v-aţi 
continuat drumul spre sud, străbătând oraşul de la un capăt la 
celălalt? 

— Exact, N-am părăsit autostrada. De fapt, nu m-am oprit 
până ce n-am avut nevoie de benzină, la aproximativ o sută 
cincizeci de mile, sau cam aşa ceva, mai departe. 

— Ce fel de legitimaţie aveţi, domnule Gottschalk? întrebă 
Tibbs. 

— Secret şi Q. 

— inseamnă că aţi lucrat, sau lucraţi în domeniul nuclear? 

— Intocmai. Compania noastră are mai multe contracte în 
acest domeniu. 

— Ca să mai lămurim o problemă, pot să vă întreb de ce 
conduceaţi maşina la acea oră, în loc să mergeţi cu avionul, sau 
chiar cu trenul? 

— E o întrebare logică, domnule Tibbs. Conduceam pentru că 
speram să mă pot întâlni cu soţia mea şi să stăm o săptămână la 
Keys, după ce se termina lansarea. Adică, dacă totul mergea 
bine. Pot să vă spun, doar, că după lansare a trebuit să mă întorc 


la uzină, şi de aceea sunt acum aici. 

— Cu alte cuvinte, aţi mers cu maşina pentru cazul că doamna 
Gottschalk ar fi putut veni şi ea, ca să petreceţi o vacanţă de o 
săptămână? 

— Exact. 

— Şi motivul pentru care conduceaţi aşa de târziu? 

— Căldura. Era groaznic de cald. N-am aer condiţionat în 
maşină, aşa încât am hotărât să merg noaptea, cât de târziu aş fi 
rezistat, ca să am puţină răcoare. 

— Atunci, singurul lucru care mi-a mai rămas să vă mai întreb, 
domnule, este dacă, trecând prin Wells, aţi observat ceva 
neobişnuit pe drum. Presupun că n-aţi văzut vreun cadavru pe 
drum, căci altfel v-aţi fi oprit. Dar aţi văzut poate altceva care ar 
putea să ne ajute? Vreun trecător? Nici un alt semn de 
activitate? 

Gottschalk clătină din cap. 

— Nu încerc să omit ceva ca să nu mă trezesc amestecat în 
cine ştie ce - dar cu adevărat n-am văzut, nimic. De fapt, scuzaţi- 
mă că v-o spun, dar oraşul mi-a apărut complet mort. 

Tibbs se ridică. 

— Ne-aţi fost de mare ajutor, domnule, şi apreciem bunăvoința 
cu care ne-aţi lăsat să vă răpim din timpul dumneavoastră. 

Gottschalk sări în picioare. 

— Sunt liber să plec? 

— Desigur, domnule. Din punct de vedere tehnic, eraţi liber să 
plecaţi oricând şi nici nu era nevoie să veniţi aici. Sper că aţi 
înţeles limpede că nu a fost decât o rugăminte din partea 
noastră. 

— Ca să fiu sincer, răspunse Gottschalk, n-am avut această 
impresie. Credeam că nimerisem într-o capcană locală în 
legătură cu excesul de viteză sau că era vorba de cine ştie ce 
dispoziţie necunoscută. Mă aşteptam să plătesc o amendă. 

— Domnul şef Gillespie şi celelalte autorităţi ale oraşului nu 
fac lucruri din astea. Permiteţi-mi să vă spun oficial că sunteţi în 
afara oricărei bănuieli. 

— Imi pare bine să aud asta; mi-ar face plăcere ca toţi poliţiştii 
să fie ca dumneata. Şi, fără supărare, sunt bucuros să văd că 
democraţia a ajuns în Sud şi sub un alt aspect decât cel politic. 
La revedere, domnilor! 


Biroul începu să se golească, dar Gillespie îi făcu semn lui 
Tibbs să nu plece. Nu-l invită să stea jos, aşa încât Tibbs rămase 
în picioare până când ceilalţi ieşiră cu toţii. Apoi Gillespie luă un 
creion şi începu să-l răsucească între degete. 

— Virgil, te-am lăsat să pui mai departe întrebările întrucât te 
ocupi de caz, dar crezi că a fost bine să-i spui omului ăstuia în 
mod oficial că este în afara oricărei bănuieli? Tipul lucrează la o 
companie foarte importantă. Dacă o să le declare ce i-ai spus, şi 
s-ar putea s-o facă, ce ai să faci dacă o să afli că ştia mai multe 
decât ne-a spus? Lăsându-se pe speteaza scaunului, continuă: 
Gândeşte-te la toate astea, dacă încă nu te-ai gândit. Omul a 
traversat oraşul spre Sud şi, după spusele lui, a trecut chiar pe la 
locul unde a găsit Sam cadavrul - vreau să spun unde domnul 
Wood a găsit cadavrul. Şi nici o altă maşină nu a fost văzută 
trecând după aceea nici într-o direcţie, nici în alta. Bineînţeles că 
nu pare să fie el vinovat, dar s-a găsit la locul crimei cam pe la 
ora când aceasta a fost comisă. N-ai uitat, nu-i aşa, ce-a spus 
doctorul în legătură cu ora morţii lui Mantoli. A stabilit timpul 
aproape exact în momentul când prietenul tău Gottschalk 
traversa oraşul cu maşina. Şi i-ai spus că era oficial în afară de 
orice bănuială. 

Dacă Tibbs era cam contrariat, nu lăsă să se vadă. 

— Aţi ridicat nişte obiecţii foarte juste, domnule şef, şi aş fi cu 
totul de acord cu dumneavoastră, dacă n-ar fi un amănunt. 

— Şi care anume, Virgil? 

— Faptul că Mantoli nu a fost omorât acolo unde i s-a găsit 
corpul. 


CAPITOLUL 8 


La ora patru în după-amiaza aceleiaşi zile, Sam Wood trecu pe 
la secţie să vadă ce s-a mai întâmplat. Intrând, prinse o privire 
semnificativă a lui Pete, care era de serviciu, aşa că îi făcu semn 
să vină la toaletă, şi în câteva minute Pete apăru şi el. 

— Azi dimineaţă, prietenul tău Virgil l-a pus definitiv pe 
Gillespie pe tuşă, îi mărturisi Pete. 

Sam controlă să se convingă ca toaleta era liberă şi apoi 
întrebă: 

— Ce s-a întâmplat? 


— Din câte am înţeles, Gillespie descoperise alt suspect, şi 
Virgil l-a făcut scăpat. 

— Alt suspect? întrebă Sam. 

— Inî; un tip care a trecut noaptea cu maşina chiar în timpul 
când a fost comisă crima. Ralph, barmanul de la bufet, l-a 
recunoscut, şi Gillespie l-a adus aici şi l-a dat pe mâna lui Virgil, 
dar Virgil i-a dat drumul. 

— Şi Gillespie l-a lăsat să-i scape? 

— Ihî. Virgil şi Gillespie au avut o mică discuţie după aia... 

— Pariez că da. 

— Nu, nu m-ai înţeles - o discuţie cu adevărat prietenească. 
Virgil îi spunea ceva lui Gillespie când a intrat Arnold şi Gillespie, 
la fel de blând ca Moise, asculta explicaţiile lui Virgil. Arnold n-a 
prins firul, dar probabil că era ceva important. 

— Dar cum om face să aflăm? j 

— L-am putea întreba pe Virgil. Intreabă-l dacă a făcut 
progrese. Arată-te interesat de munca lui. 

— E aici? 

— Nu, a fost plecat toată ziua. A luat maşina aia veche pe care 
o are şi a plecat. Nimeni nu ştie unde. 

— Poate se simțea singur şi s-a dus să caute vreo negresă 
drăguță cu care să se distreze. 

Dar abia rosti aceste cuvinte, că lui Sam i se făcu ruşine. Ar fi 
vrut să nu le fi rostit niciodată., 

— Nu ştiu, răspunse încet Pete. E teribil de deştept pentru un 
negru. Pariez că, într-un fel, lucrează la cazul ăsta. 

Lui Sam îi păru bine că poate s-o repare. 

— Glumeam, Virgil e băiat bun. Nu m-ar mira să-l văd făcând 
treabă foarte bună. 

— Dacă reuşeşte, Gillespie o să-i sufle tot meritul. 

— Oricum, nu-i prost. 

— E cel mai deştept negru pe care l-am întâlnit, trase 
concluzia Pete; apoi adăugă în semn de omagiu: Ar fi trebuit să 
fie alb. 

Sam înclină capul, aprobator. 


Reverendul Amos Whiteburn, în ciuda zăpuşelii de afară şi deşi 
se afla acasă, purta sutană neagră. Salonul era sărăcăcios şi 
sumbru, iar mobila, câtă mai era, părea veche de când lumea; 


covorul, ieftin de altfel, era ros, şi draperiile atârnau boţite. Cu 
toate acestea cămăruţa era curată şi atât de prezentabilă pe cât 
o îngăduia mobilierul. 

— De când sunt în comunitatea asta, vorbi reverendul 
Whiteburn cu o voce autoritară de bas, este pentru prima dată 
că sunt consultat de poliţie. Consider că-i o mare cinste pentru 
mine. 

— Poate că, sugeră Tibbs, îndrumarea dumneavoastră 
spirituală a fost atât de bună, încât nu a fost nevoie până acum. 

— E foarte amabil că o spuneţi, domnule Tibbs, dar mi-e 
teamă de contrariu. Aţi petrecut mult timp în Sud? 

— Nu mai mult decât trebuia, admise Tibbs. Mama mea 
locuieşte aici. Incerc s-o conving să se mute în California, unde îi 
pot oferi un cămin mai bun, dar este o femeie în vârstă şi are alţi 
copii pe coasta de est. 

— Inţeleg, spuse preotul, şi vocea puternică aproape că zgudui 
cămăruţa. Pentru unii de-ai noştri, care au trăit toată viaţa aici, 
şocul integrării într-un alt mediu ar putea fi considerabil. 

Tibbs continuă: 

— Acum două nopţi a fost omorât un om aici; probabil că ştiţi 
şi dumneavoastră. Cercetez această crimă - cu aprobare oficială. 
Acum vreau să descopăr două lucruri; locul unde a avut loc crima 
şi, dacă pot, arma folosită. 

Reverendul Amos Whiteburn se aplecă înainte, şi scaunul 
păru, gata să se desfacă sub greutatea lui. 

— Din câte am înţeles, sărmanul om şi-a găsit moartea în 
mijlocul şoselei. 

— De fapt, nu acolo, replică Tibbs. 

Preotul îşi frecă bărbia mare. 

— Aveţi împuternicirea să continuaţi cercetările? întrebă el. 

— Aceasta este o convorbire oficială, îi răspunse Tibbs, şi nu 
va trebui să fie relatată nimănui. 

— Nu va fi, îl asigură grav preotul. 

— Maestrul Mantoli a fost ucis undeva la periferie, ori prin 
împrejurimi. 

Preotul se răsuci încă odată în scaunul său incomod. 

— Cum v-aţi dat seama de asta? îl întrebă. 

— Examinând corpul, plus o deducție logică, asta-i tot. 

Preotul ezită, apoi începu să vorbească cu grijă: 


— Domnule Tibbs, e suspectat vreunul din oamenii noştri, fie 
direct, fie indirect, în legătură cu acest caz? 

— Din câte ştiu eu, răspunse Tibbs cu aceeaşi precauţie, 
nimeni nu a sugerat că ucigaşul este neapărat un negru. 

— Asta e într-adevăr, replică preotul, un mic miracol. Dar v-am 
întrerupt, aşa că vă rog să continuaţi. 

Tibbs îl studie pe omul voinic din faţa lui, care arăta ca un fost 
boxer de categorie grea, apoi se hotărî: 

— Mantoli a fost omorât cu o bucată de lemn de pin, cred, dar 
nu sunt sigur până nu primesc confirmarea de la laboratorul 
silvic. Am scos o mică aşchie din osul cranian şi am trimis-o la 
laborator. Vreau să găsesc bucata aceea de lemn. Să încerc să 
fac asta singur, ar fi aproape imposibil. Am venit la 
dumneavoastră, pentru că am auzit că vă ocupați foarte activ de 
educaţia tinerilor negri. 

Reverendul Whiteburn îşi încreţi fruntea şi îşi apropie vârfurile 
degetelor, într-un gest trădând preocupare. 

— Dacă e vorba de o bâtă, nu cred că a fost prea mare. 
Trebuie să fi fost o bucată de lemn foarte scurtă. 

— Cam aşa ceva, poate de vreo jumătate de metru, 

— Hm. Atunci ar putea fi o bucată de lemn de foc. 

Cum reverendul rămânea tăcut, Tibbs aşteptă răbdător. După 
câteva secunde, însă, omul din faţa lui vorbi din nou. 

— Ştiţi, domnule Tibbs, mă gândesc să le spun tinerilor noştri - 
adică băieţilor şi fetelor din clubul nostru care au între zece şi 
cincisprezece ani - că aş vrea să strâng lemne de foc pentru 
biserică. Am să-i trimit să facă rost, doar o să stărui să nu ia din 
stiva nimănui, chiar dacă îi vor fi oferite de bună voie» Am să fac 
un joc din toată povestea asta. Şi pe măsură ce-mi vor aduce 
lemnele, şi vor aduce destul, voi încerca să găsesc ce căutaţi, 
dacă-mi spuneţi despre ce-i vorba. 

— Pete maronii de sânge uscat. Nu vor părea pete de sânge, 
cel puţin pentru copii. O să avem mare noroc dacă vom găsi. 

Reverendul Whiteburn privea problema ca şi rezolvată. 

— Vom începe imediat. Nu promit nimic, bineînţeles, dar vom 
aduna cât mai multe bucăţi de lemn răspândite prin zonă. Cât 
despre copii, nu trebuie să afle scopul adevărat al planului. 

— V-am putea folosi cu succes în California, spuse Tibbs 
admirativ. 


— E nevoie de mine aici, răspunse reverendul, simplu. 


— Bill Gillespie ridică receptorul şi răcni: 

— Dal! 

— Bill, dacă poţi să laşi slujba câteva minute, aş vrea să vii 
până la mine, la birou. Sunt aici câţiva consilieri şi ar trebui să vii 
şi tu. 

Gillespie recunoscu fără multă osteneală vocea primarului. 

— Vin chiar acum, Frank, răspunse, şi închise telefonul. 

In timp ce trecea prin anticameră, aruncă o privire poliţistului 
de serviciu şi, când întoarse capul, observă cu satisfacţie o 
uşoară licărire de frică în ochii omului. Apoi ieşi afară în soarele 
strălucitor, simțindu-se destul de bine şi gândind că, indiferent ce 
ar avea în minte Frank Schubert, va putea să-i facă faţă uşor. 

Dar n-a fost chiar aşa de uşor. Schubert îi ură bun venit şi făcu 
semn cu mâna spre cei trei bărbaţi care aşteptau. 

— Bill, îi cunoşti pe domnii Dennis, Shubie şi Watkins. 

— Desigur. Bună ziua, domnilor. 

Gillespie se aşeză cu aerul unui înalt funcţionar chemat să 
depună mărturie. Oricum, asta era impresia pe care încerca s-o 
creeze. Intenţiona să rămână calm şi curtenitor, indiferent ce-l 
aştepta, căci votul celor patru bărbaţi din faţa lui avea destulă 
greutate în consiliul oraşului ca să-l zboare din slujbă. 

— Bill, băieţii m-au rugat să te invit ca să discutăm cazul 
Mantoli. Fireşte, suntem cu toţii preocupaţi de această crimă. 

— İn legătură cu crima, domnule Gillespie, îl întrerupse 
Watkins, am vrea să ştim ce s-a întreprins până acum şi ce se 
întreprinde, 

— Nu e una şi aceeaşi întrebare? întrebă Gillespie. 

— Vreau să spun ce s-a făcut pentru a se rezolva cazul, şi ce e 
cu toate zvonurile astea că aveţi un poliţist negru în secţie. 

Gillespie ridică din umeri. 

— Am să vă răspund, în ordine inversă, domnule Watkins. Unul 
din oamenii mei a prins un negru la gară. Avea o groază de bani 
la el, aşa că l-a adus la secţie. 

— A procedat corect, mormăi Watkins. 

— La interogatoriu, mi-a spus că e din California şi că e 
poliţist. Am verificat şi e într-adevăr aşa. 

— Aici nu e California, se amestecă Shubie. j 

— Ştiu, mârâi Gillespie, dar se controlă imediat. Imi pare rău. 


Numai când mă gândesc la el, şi-mi ies din sărite. Se uită la 
Shubie şi constată că explicaţia îl mulţumise. Oricum, George 
Endicott mi l-a vârât pe gât. Nu vreau să fiu nepoliticos cu un 
consilier, dar nu cred că se pricepe să conducă o secţie de 
poliţie. Ei, şi domnul Endicott a vorbit cu şeful poliţiei unde 
lucrează negrul ăsta şi aflat că Virgil Tibbs e specialist în 
omucideri. Aşa că l-a cerut cu împrumut, ca să ne dea ajutor aici. 

— Specialistul în omucideri este deci negrul nostru, spuse 
Watkins. 

— Chiar el, aprobă Gillespie. Şi nu că vreau să fug de 
răspundere, dar domnul Schubert este cel care mi-a spus să-l 
folosesc; şi am făcut ce mi-a cerut patronul. 

— Drept să spun, nu-mi place, exclamă Watkins, aproape 
ridicându-se în picioare. Nu vreau să umble nici un negru prin 
oraş şi să pună întrebări albilor, ca şi cum ar fi cine ştie ce de 
capul lui. A vrut să vorbească cu barmanul meu de noapte, 
Ralph, la bufet; dar Ralph nu i-a dat drumul înăuntru. Apoi s-a 
dus la bancă, purtându-se de parcă ar fi fost un alb. Câţiva băieţi 
sunt gata să-l înveţe care i-e lungul nasului şi o vor face în mod 
sigur, dacă nu-i dai papucii. 

Gillespie se uită la Frank Schubert, şi aşteptă ca primarul să 
zică ceva. Când îşi dădu seama că era în centrul atenţiei 
generale, Schubert se aplecă şi scoase din sertarul biroului un 
teanc de ziare. 

— Mantoli nu era chiar o celebritate, dar odată ucis a făcut 
senzaţie. Ştirea a devenit şi-mai senzaţională când un poliţist de 
culoare a început să se ocupe de caz. Dacă nu v-aţi dat încă 
seama de asta, vă rog s-o faceţi acum. Ştiţi că nu ne strică 
puţină reclamă; Să profităm deci, şi să ne bucurăm de 
publicitatea ce se face astfel festivalului muzical. 

Dennis deschise pentru prima dată gura. 

— Prostii, spuse el. 

Schubert îl privi încercând să-şi păstreze calmul, dar simţi că-i 
era peste puteri să se stăpânească. 

— Luke, ştiu că ai fost tot timpul împotriva festivalului muzical, 
şi într-un fel e dreptul tău. Dar îţi place sau nu, am intrat în horă 
şi trebuie să jucăm până la sfârşit. Dacă dă greş, ai avut tu 
dreptate, şi n-are rost să ne certăm. Dacă reuşeşte, însă, atunci 
poate or să intre ceva bani în oraşul ăsta, şi o să fie bine pentru 


toată lumea. 

— Poate, spuse Dennis. 

Schubert reveni iarăşi la ştirile din ziare. 

— Domnilor, am primit un telefon de la Newsweek cu câteva 
minute înainte de venirea dumneavoastră aici. Dorea o relatare 
completă a ajutorului dat de Tibbs aici. Dacă o publicăm, 
înseamnă publicitate naţională pentru noi toţi. 

— Pe naiba, şi ce vor spune oamenii noştri? se răsti Watkins. 

— Will, asta n-are importanţă. Avem nevoie de negru până îl 
înfundăm, sau până când rezolvă Bill cazul. Şi Schubert se 
întoarse spre Gillespie Tocmai astă doream să te întreb. Nu-ţi 
pun sare pe coadă, dar ia zi, când ai de gând să ne scapi de 
situaţia asta? 

Gillespie îşi drese puţin vocea pregătindu-se să răspundă.. 

— E o rutină obişnuită în aceste cazuri, o rutină care dă 
rezultate. Asta-i ce facem acum. De asemenea, mai fac unele 
investigaţii chiar eu personal. Nu vă pot spune precis, domnilor, 
când vom prinde criminalul, dar vă pot spune că facem progrese. 
Mai mult, controlez toate acţiunile lui Virgil, şi dacă face cea mai 
mică greşeală, îl fac una cu pământul. Ştiu că a fost la bancă, dar 
s-a purtat foarte respectuos, şi până acum nu a făcut nimic de 
care să-l pot acuza. 

— Totuşi nu-mi place, insistă Watkins. Nici o revistă din New 
York condusă de o şleahtă aflată în slujba negrilor nu ne va 
spune ce să facem în oraşul nostru. Noi trăim aici, şi noi 
conducem oraşul. 

Frank Schubert izbi tare cu palma în masă. 

— Will, cu toţii avem acelaşi punct de vedere, nu e nici o 
îndoială în privinţa asta. Dar fii practic. Gillespie îl ţine pe negru 
la locul lui. Cât despre Newsweek, nu ştiu cine o conduce şi, 
sincer să fiu, nici nu-mi pasă. E o revistă care-mi place şi mă 
abonez la ea. Hai, dă dovadă de puţin bun-simţ. Trebuie să 
ducem la bun sfârşit toată povestea, şi s-ar putea să iasă ceva 
grozav. 

— Nu-mi pasă ce facem, ripostă Watkins, dar vreau să scăpăm 
de negrul ăsta până ce băieţii nu-şi pierd răbdarea şi nu-l 
lichidează. Atunci vom avea o publicitate de care n-avem nevoie. 
Poate ne trezim şi cu FBl-ul pe cap... 

Schubert lovi din nou în masă. 


— Desigur, desigur. Cu toţii vrem să lichidăm acest caz şi să 
scăpăm de negru. Bill zice că totul se află sub controlul lui. Dacă 
el spune aşa, atunci aşa e. Şi, întorcându-se spre Gillespie: 
Suntem alături de tine, Bill, ştii bine. Du-te şi rezolvă-ţi treaba, 
dar nu o lungi prea mult. Când totul se va termina, poate vom 
reuşi şi noi să revenim la normal. 

Dennis se arătă pesimist: 

— Nu, n-o să putem; întâi trebuie să aibă loc blestematul de 
festival muzical, şi să ne ţinem noaptea nevestele încuiate în 
casă cât or să mişune turiştii în oraş. Stăm grozav: avem doar 
nişte bănci de lemn pe care să poată şedea oamenii şi un 
cadavru în loc de dirijor. Numai după ce vom scăpa de tot 
balamucul ăsta, poate vom putea reveni la normal. 

Schubert era cât pe-aci să explodeze, dar reuşi să se 
stăpânească. 

— Felul ăsta de a discuta nu ne duce nicăieri. Cred că fiecare îl 
înţelege pe celălalt, spuse el hotărât, şi Bill are destul de lucru. 
La fel şi eu. Vă mulţumesc că aţi venit şi vă vom ţine la curent cu 
noutăţile. N 

Şedinţa se termină în tăcere. In drum spre birou, Bill Gillespie 
îşi tot încleşta şi descleşta pumnii. Trebuia să existe o rutină la 
soluționarea unei crime. Se hotărî s-o descopere şi s-o pună în 
practică. Avea destui oameni sub comanda sa, şi va avea grijă ca 
ei să-şi vadă de treabă. 

In aceeaşi noapte, când Sam Wood se prezentă la slujbă la 
douăsprezece fără un sfert, rămase surprins găsindu-l pe Virgil 
Tibbs stând liniştit pe coridor. Fu şi mai surprins când află că 
Virgil Tibbs îl aştepta pe el. 

După ce Sam trecu datele obişnuite în registru, Tibbs se 
apropie de el şi îi propuse: 

— Dacă nu ai nimic împotrivă, aş vrea să patrulez cu 
dumneata în noaptea aceasta. 

Sam rămase trăsnit auzindu-i rugămintea. Se gândi la o 
mulţime de motive pentru care detectivul negru putea sau nu 
putea să patruleze cu el. 

— Vrei să patrulezi toată noaptea? întrebă el. 

Tibbs dădu din cap: 

— Toată noaptea. 

— Nu ştiu ce va spune Gillespie, şovăi Sam. 


— Mi-a spus să procedez cum vreau. Şi eu vreau să patrulez 
cu dumneata. 

— Vino atunci. 

Lui Sam nu-i plăcea câtuşi de puţin să rămână în compania lui 
Tibbs timp de opt ore, dar se gândi că după trei ani de patrulare 
de unul singur, n-o să fie nici o nenorocire să aibă într-o noapte 
un pasager. In fond, s-ar putea să fie chiar bine să ai pe cineva 
lângă tine în maşină. Işi aminti cu un fior de spaima sa din 
noaptea trecută. Dacă-l refuza pe Tibbs, Gillespie ar putea să 
intre rău în el. Polițistul de serviciu era martor că Tibbs îi ceruse 
să-l ia şi că-i spusese că are încuviințarea lui Gillespie. Sam se 
hotărî să dea curs rugăminţii şi se îndreptă spre maşina de 
patrulare. 

După ce Sam se aşeză la volan, Tibbs deschise portiera cu un 
gest nepăsător şi se aşeză lângă el. Sam apucă volanul cu 
hotărâre, chibzuind ce-ar putea, să-i spună. De fapt, la fel 
merseseră şi data trecută până la casa Endicott; foarte bine, 
putea să suporte şi acum. 

Porni motorul şi părăsi parcajul poliţiei. 

— Ce-ai vrea să fac? întrebă îndată ce maşina, se depărtase 
de secţie. 

— Dacă nu te deranjează prea mult, replică Tibbs, aş vrea să 
urmezi exact itinerariul din noaptea când a fost omorât Mantoli. 
Incearcă să mergi pe acelaşi traseu şi cu aceeaşi viteză. Crezi că 
poţi? 

— Am să merg pe acelaşi traseu şi am să caut să se 
potrivească, până la ultima secundă. 

— Asta mi-ar fi de mare folos. Te deranjează dacă vorbesc sau 
preferi să tac? 

— Spune ce vrei, replică Sam. Nu mă deranjezi cu nimic. 

Cu toate acestea, merseră un timp în tăcere. Sam îşi făcu un 
titlu de glorie din a conduce maşina pe acelaşi traseu ca cel din 
noaptea crimei. Se uită la, ceas. 

— Ai descoperit ceva? îl întrebă pe negru. 

— Am descoperit cât de cald poate să fie la miezul nopţii, 
răspunse Tibbs. 

— Credeam că ştii, îi aminti Sam. 

— Touché, spuse Tibbs. 

— Ce Înseamnă exact cuvântul ăsta? întrebă Sam, 


— E un termen folosit la scrimă. Când adversarul te-a atins, 
recunoşti acest lucru spunând touche. Literal, înseamnă „atins”. 

— In ce limbă? 

— Franceză. 

— Văd că ai ceva şcoală, nu glumă, spuse Sam şi coti lao 
curbă, după care se uită la ceas. 

— N-aş putea să conduc o maşină la fel de bine ca dumneata, 
recunoscu Tibbs.. Nu ştiu pe nimeni care să şofeze mai bine. 

Fără voie, Sam se simţi încântat. Ştia că, într-adevăr, chiar 
dacă nu ar fi în stare de nimic altceva, maşina cel puţin o 
conducea magistral. Era bucuros că şi altcineva îşi dădea seama 
de asta. Şi deşi era, învăţat altfel, începuse să-i placă Tibbs, ca 
om. 

— Virgil, poate că ai putea să-mi răspunzi la o întrebare. Am 
citit odată o poveste despre un om cu adevărat speriat. Umbla 
prin oraş noaptea, aşteptându-se din moment în moment ca 
cineva să sară asupra lui şi credea că putea mirosi în aer frica, 
dacă asta are vreun sens. Oricum, autorul folosea un termen - 
dar nu pot să mi-l amintesc. Incepea cu m... Un fel de... mieunat 
de pisică. Mi-aduc aminte că l-am căutat la vremea aceea. 

— Hm. Să mă gândesc. Ar putea fi „miasmă”? răspunse Tibbs. 

— Asta e, exclamă Sam. Cât m-a mai chinuit cuvântul ăsta! E 
un cuvânt rar. Cum de-l ştii? 

— Şi eu l-am citit într-o carte... Am dat de el de mai multe ori, 
aşa că mi s-a întipărit în minte. O simplă coincidenţă. 

— Aş fi vrut să merg şi eu la şcoală mai departe, spuse Sam, 
rămânând şi el uimit că-i face confidenţe. Am urmat liceul un 
timp, dar apoi mi-am luat o slujbă la garaj. Am lucrat acolo un 
timp, şi pe urmă am obţinut slujba asta. 

— Ai fost la şcoala de poliţişti? îl întrebă Tibbs. 

— N-am avut norocul ăsta. Oh, şi bine că mi-am amintit: voiam 
să te întreb ceva. 

Tibbs aşteptă un moment, apoi spuse: 

— Dă-i drumul şi întreabă-mă. 

— Poate că nu-i treaba mea, dar am auzit că i-ai spus azi ceva 
lui Gillespie, care l-a zdruncinat. Tare aş vrea să ştiu ce i-ai spus. 

Virgil Tibbs privi un moment pe fereastră, cercetând pavajul 
pe unde treceau. 

— l-am spus că Mantoli nu a fost omorât acolo unde l-ai găsit, 


că după ce-a fost ucis, cadavrul lui a fost adus şi lăsat acolo. lată 
de ce Gottshalk, inginerul cu rachetele, a fost scos din cauză. 
Cadavrul în mod sigur n-a fost acolo când a trecut el cu maşina. 
A fost adus de la locul crimei pe autostradă, şi după câteva 
minute l-ai găsit. 

— Virgil, cum dracu de ştii tu toate astea? 

— Ai şti şi tu, Sam, dacă ai fi avut ocazia să examinezi 
cadavrul. 

Sam tresări când auzi că-i spune pe nume. Tocmai acum când 
începuse să-l îndrăgească pe negru, acesta încerca să se pună 
pe picior de egalitate cu el, şi Sam nu putea îngădui asta. Dar pe 
moment se hotărî s-o lase baltă. In schimb, îi puse o întrebare: 
un singur cuvânt era de ajuns. 

— Cum? 

— Examinând palmele mâinilor. 

— Ce-ar fi s-o iei de la capăt? 

incă iritat, Sam încercă să fie dur, dar rosti întrebarea pe un 
ton blând. 

— O.K., Sam. Să ne întoarcem la momentul când Mantoli a fost 
lovit în cap. Ştim acum că a fost o lovitură fatală, dar n-am aflat 
dacă omul a murit instantaneu, sau a mai fost conştient câteva 
minute după ce a fost izbit. 

Sam viră uşor şi se uită la ceas; mergea după orar, ascultând 
foarte atent ce spunea Tibbs. 

— Dacă omul a murit instantaneu sau lovitura l-a lăsat câteva 
minute inconştient, ce s-ar fi întâmplat? 

— S-ar fi prăbuşit jos. 

— Da, dar cum s-ar fi prăbuşit? Nu uita că sunt două 
posibilităţi: fie mort, fie inconştient. 

Sam se gândi un moment. 

— Cred că s-ar fi prăbuşit ca un sac cu cartofi, spuse, şi privi 
atent la Tibbs, care era întors pe jumătate spre el, cu braţul 
drept pe portieră. 

— Exact; i s-ar fi îndoit genunchii, umerii i s-ar fi încovoiat, 
capul i-ar fi căzut în piept şi ar fi căzut grămadă. 

Mintea lui Sam se lumină pe dată. 

— Dar corpul lui Mantoli era întins, şi braţele le avea date 
peste cap. 

— Exact. Am văzut fotografiile cadavrului, aşa cum l-ai găsit. 


— Stai puţin, îl întrerupse Sam. Să zicem că a rămas conştient 
câteva minute după ce-a fost lovit... 

— Continuă, îl îndemnă Tibbs. 

— Atunci, ar fi întins mâinile şi ar fi încercat să se apere. 

— Acum, începi să gândeşti ca un adevărat criminalist, îl 
încurajă Virgil. 

— Şi asta e poziţia în care l-am găsit. 

— Exact. 

— Aşa că a fost conştient probabil câteva minute după ce-a 
fost lovit. 

Sam era atât de absorbit de discuţie, că uită că virează. Se 
uită repede în spate şi făcu o întoarcere bruscă, accelerând ca să 
recupereze timpul pierdut. 

— Nu cred, spuse Tibbs. 

— Poate că mi-a scăpat ceva. 

— Să presupunem că Mantoli a fost omorât acolo unde l-ai 
găsit tu. Pentru ca să fie astfel întins, trebuie să fi încercat să 
evite căzătura, întinzând mâinile. 

— Am înţeles, explodă Sam. Şi dacă ar fi făcut aşa, pavajul i-ar 
fi zgâriat palmele, julindu-i probabil puţin pielea. 

— Şi? 

— Aşa că dacă nu i s-a julit pielea şi nu există nici un alt 
indiciu de acest fel, înseamnă că nu s-a prăbuşit acolo. 

— Sau dacă s-a prăbuşit totuşi acolo, termină Tibbs, cineva a 
fost destul de grijuliu ca să întindă corpul. 

— Da - deşi mi se pare puţin probabil, adăugă Sam. Fiindcă 
era în mijlocul autostrăzii, şi oricând ar fi putut trece o maşină. 

— Sam, spuse Tibbs, ai calităţile unui adevărat profesionist. 

De data ăsta Sam nici nu mai observă că Tibbs îi spusese pe 
nume. Se şi vedea detectivul Sam Wood, specialist în 
criminalistică! Apoi îşi aminti ca negrul de lângă el era exact 
ceea ce visa el să devină. 

— Cum ai învăţat meseria? îl întrebă. 

— La cea mai bună şcoală din lume şi după o experienţă de 
zece ani. Oricine intră în poliţia din Pasadena începe prin a 
merge la şcoală. E uimitor cât de multe se pot învăţa într-un timp 
relativ scurt. 

Sam chibzui câteva minute, înainte de a pune următoarea 
întrebare: 


— Virgil, am de gând să-ţi pun o întrebare care nu cred că o 
să-ţi placă. Dar vreau să ştiu. Cum de te-au ales tocmai pe tine? 
Nu, nu asta am vrut să spun. Vreau să te întreb pur şi simplu: 
cum se face că un om de culoare a profitat de toate aceste 
avantaje? Acum, dacă te-ai înfuriat dă-i drumul. 

Tibbs îi răspunse însă cu o întrebare. 

— Ai trăit totdeauna în Sud, nu-i aşa? 

— N-am fost niciodată mai departe de Atlanta, admise Sam. 

— Ei bine, oricât ţi-ar fi de greu să crezi, dar există locuri în 
ţara asta unde un om de culoare, ca să folosesc cuvintele tale, e 
pur şi simplu o fiinţă umană ca oricare alta. Nu oricine se poartă 
aşa, dar sunt destul de mulţi, aşa că trec săptămâni întregi fără 
ca cineva să-mi amintească că sunt negru. Aici nu pot să uit nici 
măcar un sfert de oră. Dacă te-ai duce într-un loc unde oamenii 
te dispreţuiesc pentru accentul tău din Sud, deşi vorbeşti natural, 
în modul cel mai firesc cu putinţă, atunci ţi-ai da seama cât de 
cât ce-înseamnă să fii hărțuit pentru ceva de care nu eşti 
vinovat, şi oricum n-are nici un fel de importanţă. 

Sam clătină din cap. 

— Sunt câţiva băieţi aici care te-ar omori daca te-ar auzi 
vorbind astfel, îl avertiză Sam. 

— Exact ce-am spus şi eu, replică Tibbs. 

Sam chibzui un timp, apoi hotărî că discutase destul cu Tibbs 
şi rămase tăcut, până când maşina trecu de curba din faţa 
farmaciei Simon. Se uită la ceas şi constată că era cu un minut în 
avans faţă de orar. Scoase cu grijă registrul şi, încet, completă 
raportul. Apoi se uită la ceas şi constată că reuşise să umple 
jumătate din minutul în plus. Notă ora în registru şi apoi, 
aprinzând lumina de bord, îi întinse lui Tibbs registrul. 

Detectivul negru îl studie atent şi apoi i-l înapoie. Sam îşi dădu 
seama, fără să întrebe, că observase potrivirea până la minut a 
timpului cu timpul din noaptea crimei. şi avea dreptate. 

— E uimitor, Sam, spuse Tibbs. Cunosc foarte puţini oameni 
care ar putea realiza performanţa ta din noaptea asta. Tibbs se 
opri un moment, apoi urmă: Partea care urmează este cea mai 
critică, şi desigur că ştii. 

— Fireşte că ştiu, domnule Tibbs, răspunse Sam, cu o urmă de 
venin în glas. 

— Atunci, încrederea mea în tine e justificată, spuse Tibbs. 


Răspunsul îl zăpăci pe Sam: nu era sigur ce anume vrusese să 
spună Tibbs. Dar nu prea ştia ce trebuia să facă. 

— O.K., hai să mergem, spuse şi porni motorul. 

Incă enervat, trecu peste linia ferată, luând-o prin mahalale şi 
prin cartierul negrilor. Ajuns acolo, cobori geamul şi începu să 
cerceteze străzile în căutare de vagabonzi. Dar nu era nici unul. 
Cu ochii în patru, o luă înapoi pe ruta sa obişnuită, printre casele 
mici şi nevopsite, dincolo de linia de rezervă; în susul străzii care 
trecea pe lângă casa lui Purdy. 

incepu să se gândească la Dolores. Dacă o să fie şi în noaptea 
asta trează? Se mai întâmplase de două ori înainte. l-ar fi dat 
negrului posibilitatea să vadă o albă frumuşică, despuiată. Cu 
două cvartale înainte de a ajunge la casa lui Purdy, Sam coti cu 
maşina la dreapta şi se hurducă mai departe. Un uşor sentiment 
de vinovăţie se lupta să iasă la suprafaţă, dar Sam îl înăbuşi. Era 
convins că uşoara lui ezitare trecuse neobservată. 

La capătul celor două cvartale, Sam viră din nou la stânga şi-şi 
continuă drumul în sus, pe strada întunecoasă, exact cum 
condusese toată seara. Când maşina săltă deodată pe o bucată 
de drum nepavat, Sam tresări, apoi îşi aminti că la următorul colţ 
era o intersecţie, care avea să-l readucă pe ruta sa obişnuită. Era 
exact prin spatele casei lui Purdy. Când ajunse la colţ coti uşor, 
urcând din nou pe caldarâm, şi o ţinu drept până ajunse pe 
şosea. Se opri, aşa cum făcea întotdeauna, şi apoi se îndreptă 
spre bufet. 

In timp ce mărea viteza, se întrebă ce să facă cu Virgil cât 
timp va mânca - negrii n-aveau voie să intre. Ajunse la locul de 
parcare, şi încă nu luase nici o hotărâre, Se uită la ceas. 

— Ai respectat exact orarul? îl întrebă Tibbs. 

Sam încuviinţă, dând din cap, şi adăugă: 

— Mă opresc un sfert de oră să mănânc ceva. 

Inainte de a mai putea adăuga ceva, Tibbs îl scoase din 
încurcătură. 

— Du-te şi nu te grăbi, spuse. Te aştept aici. 

Odată intrat înăuntru, Sam simţi că-l mustră conştiinţa; fusese 
zdruncinată de un lucru simplu, puţin important în fond, dar să 
laşi un om să aştepte, chiar şi un negru, în timp ce tu te dregi 
luând o gustare, asta era chiar prea de tot. 

— Fă-mi un sandviş cu şuncă şi pune şi o porţie de plăcintă, îi 


spuse lui Ralph, şi ai grijă să adaugi un pahar cu lapte şi câteva 
căpşuni. 

— N-or fi pentru polițistul negru, nu-i aşa? îl întrebă Ralph. 
Dacă e pentru el, spune-i că am închis. 

Sam se ridică în picioare cât era el de înalt. 

— Când îţi spun să faci ceva, răcni el, aşa să faci. Nu-i treaba 
ta cui îi dau eu mâncarea. 

Ralph se sperie puţin, dar nu cedă. 

— Patronului meu n-o să-i placă, îl avertiză el. 

— Hai, mişcă, ordonă Sam. 

Ralph se mişcă, fără chef. Când Sam îi puse un dolar pe 
tejghea, barmanul îl luă şi-i înmână restul de parcă ar fi pus 
mâna pe ceva murdar. Şi după ce polițistul închise uşa în urma 
lui, tânărul slăbuţ şi cu coşuri pe faţă îşi schimonosi trăsăturile 
într-un rânjet, gândind: „Te-ai dat cu negrii!” Indiferent de ce se 
va întâmpla, el îi va spune patronului său. Patronul era consilier, 
şi nu-l vedea pe Sam Wood poruncindu-i unui asemenea om. 

Mutrele lui Ralph nu-l deranjară deloc pe Sam; dimpotrivă, îl 
ajutară să-şi potolească conştiinţa. Se simţi foarte mândru când îi 
duse mâncare lui Tibbs. Porni motorul, o luă pe şosea în jos, se 
uită la ceas şi îşi primi recompensa - mergea exact după orar. Cu 
grijă, conduse maşina până la locul unde găsise cadavrul, 
aprinse semnalizatoarele: din spate şi opri. 

— Este ora la care te-ai oprit atunci? întrebă Tibbs. 

— Exact - nici o secundă mai mult ori mai puţin, răspunse 
Sam. 

— Îţi mulţumesc foarte mult, spuse Tibbs. Mi-ai fost de mare 
ajutor, mai mult decât ţi-ai putea da seama. Şi îţi mulţumesc şi 
pentru gustare. 

Făcu o pauză, ca să ia o înghiţitură de lapte şi să muşte o dată 
din sandviş. 

— Acum aş vrea să te întreb ceva; de ce-ai schimbat cu bună 
ştiinţă traseul după ce-am trecut adineauri peste calea ferată? 


CAPITOLUL 9 


Când Bill Gillespie aflase că fusese numit şeful poliţiei din 
micul orăşel Wells, sărbătorise evenimentul cumpărând mai 
multe cărţi despre conducerea unei secţii de poliţie şi despre 
investigaţiile necesare pentru descoperirea crimelor. In primele 
săptămâni petrecute la Wells, cărţile îl făcuseră să se simtă într- 
un fel important, în ciuda faptului că nu-şi făcuse timp să le 
citească. După şedinţa din biroul primarului Schubert, se hotărî 
să le parcurgă fără întârziere. In liniştea serii, după ce cinase 
bine şi-şi pusese papucii, se aşeză la masă şi încercă să se 
concentreze asupra studiului. A 

Începu cu Cercetarea omuciderii. Înainte chiar de a fi citit prea 
mult, îşi dădu seama câte lucruri nu ştie, câte lucruri ar fi trebuit 
să facă, şi nu le făcuse. De pildă, problema cadavrului: în loc să-l 
fi examinat cu atenţie, sau să fi pus pe oamenii săi s-o facă, se 
mulţumise să arunce în treacăt o privire şi plecase de îndată. Şi o 
făcuse şi cu martori. Din fericire, martorii se pare că nu 
observaseră greşeala lui. 

Işi aminti apoi că Virgil Tibbs fusese de faţă. Şi nu numai că 
fusese de faţă, dar, rugat să examineze cadavrul, se apucase să 
facă o foarte minuțioasă examinare, chiar dacă pe moment nu 
fusese vorba decât de un interes pur ştiinţific. 

Gillespie lăsă cartea din mână şi îşi împreună mâinile la ceafă. 
Aflat într-o rară dispoziţie de loialitate, admise că scorul era în 
favoarea detectivului negru. Apoi îi veni ideea fericită să-i ceară 
lui Tibbs un raport asupra celor constatate, şi astfel să umple 
golul din propriile sale investigaţii. Singurul lucru care-l deranja 
era că, în felul acesta, recunoştea abilitatea profesională 
evidentă a lui Tibbs. Cântări un moment situaţia şi decise că 
preţul nu era prea mare. l-ar prinde bine să aibă raportul. Se 
hotări să i-l ceară a doua zi dimineaţă. 

Când în sfârşit se duse la culcare, simţi că seara fusese 
folositoare şi dormi bine. 

O rămăşiţă a bunei sale dispoziţii se păstră şi a doua zi 
dimineaţa; în timp fee se bărbierea şi îşi lua gustarea, îşi făcu tot 
felul de planuri. Când ajunse la birou, îl aştepta Erick Kaufmann. 
Gillespie îl privi şi îi făcu semn să ia loc. 


— Ce pot să fac pentru dumneata? îl întrebă. 

— Vreau un permis de port-armă, spuse Kaufmann intrând 
direct în subiect. 

— O armă? Pentru ce? Ai de regulă sume mari de bani asupra 
dumitale? întrebă Gillespie. 

— Aş vrea să am, răspunse Kaufmann. Maestrul Mantoli avea 
deseori la el bani... dar eu nu sunt obişnuit. 

— Atunci, de ce vrei să porţi armă? 

Kaufmann se aplecă înainte. 

— Nu vreau să, fac nici un comentariu la adresa secţiei pe 
care o conduceţi, domnule şef, şi vă rog să n-o interpretaţi astfel, 
dar un criminal umblă liber prin oraş. L-a omorât pe maestrul 
Mantoli. Fiica lui şi cu mine urmăm probabil la rând. Până aflăm 
de ce s-a comis crima, m-aş simţi mult mai bine dacă aş avea cu 
ce să mă apăr. 

— Deci, ai de gând să mai rămâi aici? 

— Da. Domnul Endicott şi comitetul de organizare m-au rugat 
să mă ocup în continuare cu organizarea festivalului, cel puţin 
până or găsi pe altcineva. Duena - vreau să spun domnişoara 
Mantoli - va rămâne aici până după concert, ca oaspete al 
familiei Endicott. Nu are unde să se ducă. 

— Credeam că se duce în Italia, să-l înmormânteze pe tatăl ei. 

— Se va duce cu sicriul în Italia, dar va reveni imediat. La 
urma urmei, s-a născut în această ţară. Mantoli era cetăţean 
american, chiar dacă toţi ai lui trăiesc în Italia. 

Gillespie era satisfăcut. 

— Domnule Kaufmann, ai fost vreodată acuzat de vreun 
delict? 

— Bineînţeles că nu. N-am fost niciodată în nici un fel de 
încurcătură cu poliţia, nici măcar vreo contravenţie. 

Gillespie luă interfonul: 

— Arnold, te rog să înregistrezi cererea domnului Kaufmann 
pentru un permis de port-armă şi să-i întocmeşti fişa cu 
amprentele digitale. N 

— Vă mulțumesc foarte mult, spuse Kaufmann. Inseamnă că 
pot să mă duc să-mi cumpăr o armă? 

— Tehnic vorbind, nu, răspunse Gillespie. Trebuie mai întâi 
întocmite formele. 

— Cât timp va dura? 


— Oh, câteva zile. Oricum, dacă simţi că te paşte vreun 
pericol, deşi sunt sigur că îţi putem oferi protecţie, du-te şi 
cumpără-ţi un pistol şi vino cu el aici să-l înregistrăm. După asta 
îţi voi da o autorizaţie ca să-l porţi în oraş, până ţi se eliberează 
permisul de port-armă. Dacă mergi însă la Atlanta sau în altă 
parte, te rog să nu iei pistolul cu dumneata. 

Kaufmann se ridică. 

— Aţi fost foarte amabil. 

— N-ai de ce să-mi mulţumeşti. 

Gillespie se ridică, îi întinse mâna lui Kaufmann şi îşi reluă 
locul pe scaun în timp ce acesta părăsea încăperea. O clipă mai 
târziu, Pete, care era de serviciu, veni cu raportul zilnic. 

— Ceva nou? întrebă Gillespie. 

— Nu prea, şi Pete clătină din cap; nu văd nimic care ar putea 
aduce lumină în cazul Mantoli. Şovăi o clipă, apoi adăugă: Ştiaţi 
că Sam Wood a avut un însoțitor în noaptea trecută? 

Gillespie îşi ridică sprâncenele în semn de întrebare. 

— L-a însoţit Virgil, explică Pete. A sosit aici cu câteva minute 
înainte de miezul nopţii şi l-a rugat să-l lase să vină cu el. Și 
fiindcă aţi dat ordin să colaborăm cu Virgil, Sam l-a luat. 

— Pariez că lui Sam i-a convenit, comentă Gillespie. 

— Cred că nu în mod deosebit, replică Pete. L-am auzit 
întorcându-se în jurul orei patru şi descotorosindu-se de Virgil; 
Sam era furios. 

— Unde-i Virgil acum? 

— Nu ştiu exact. A cerut o hartă cu imobilele din oraş, una din 
acelea detaliate, şi apoi a plecat cu maşina pe care i-aţi îngăduit 
s-o folosească. 

— Când mai dai de el, spune-i că vreau să-l văd, ordonă 
Gillespie. 

— Da, domnule. Şi să ştiţi că printre scrisorile pe care vi le-am 
pus pe birou, aveţi una nedeschisă. Scrie pe ea „Strict 
confidenţial”. 

— Mulţumesc. 

Gillespie îi făcu semn că poate să plece şi scormoni după 
scrisoare în teancul din faţa lui. Când o găsi şi văzu că era într-un 
plic simplu, fără adresa expeditorului, înţelese la ce să se 
aştepte. Deschise furios plicul şi citi cât putu de repede, pentru a 
cuprinde dintr-o singură privire singura filă pe care o conţinea: 


Gillespie, 


Poate că te-ai mirat cam de-ai obţinut slujba asta, în locul altora mai buni 
care au fost refuzaţi. Cauza e că veneai din Sud şi credeam că eşti destul de 
puternic ca să-i ţii pe negri la locul lor. N-avem nevoie de integrare. Rolul tău e 
să-i ţii pe blestemaţii de negri departe de şcolile noastre sau de oricare alt loc 
unde cei cărora le plac negrii ar dori ca aceştia să ajungă. N-avem nevoie de ei 
nici la poliţie, aşa că fă bine şi descotoroseşte-te de negrul care lucrează pentru 
tine. Fă-i vânt din oraş. Dacă n-o faci tu, o vom facem noi în locul tău, şi să ştii 
că nu glumim. Dacă nu te grăbeşti, te vom zbura şi pe tine.. Şi nici nu-i cine ştie 
ce de capul tău, ca să revii din nou de unde ai plecat. Te-am avertizat. 


Furia care-l cuprinse şi pe care ştia că n-o poate stăpâni, îl 
făcu să vadă roşu. Ştia că trebuia să încerce să afle cine i-o 
trimisese, dar în acelaşi timp era sigur că nu-l va găsi. Mototoli 
hârtia în palma-i masivă şi o aruncă furios la coş. Să încerce ei 
să-l pună la locul lui! Numai să încerce! şi încleşta pumnii şi îi 
ridică în sus, ca să-i poată privi. Nici un nepricopsit de sudist nu 
putea spune unui texan ce să facă. Şi fie că le convenea ori nu, 
el era şeful poliţiei şi trebuiau s-o înghită. 

Era încă furios când sună interfonul. 

— Ce-i? întrebă Gillespie. 

— Tocmai a telefonat Virgil şi a întrebat la ce garaj sunt duse 
maşinile poliţiei. l-am spus că vreţi să-l vedeţi, aşa că vine 
îndată. 

Prima reacţie a şefului poliţiei a fost de mânie împotriva 
detectivului negru care-l pusese în situaţia asta. Apoi mânia i se 
îndreptă într-altă direcţie. Va să zică, îi porunciseră lui să se 
descotorosească de Tibbs! Ei bine, tocmai de aceea se hotărî să-l 
ţină lângă el, atâta timp cât va dori. 

işi tot frământa mintea ce contra-măsuri să ia, când auzi o 
bătaie în uşă. Ridică privirea, şi văzu pricina necazurilor sale 
stând respectuos în prag. 

— Aţi vrut să mă vedeţi, domnule? întrebă Tibbs. 

Gillespie făcu un efort ca să vorbească fără încordare în voce 
şi să-şi stăpânească firea. 

— Da, Virgil. Mă tot întrebam când ai de gând să-mi prezinţi un 
raport în urma examinării cadavrului lui Mantoli. 

Faţa de obicei inexpresivă a lui Tibbs se lumină de o 


surprindere evidentă. 

— L-am predat domnului Arnold acum două zile - credeam că 
l-aţi văzut. 

— Atunci probabil că e pe biroul meu, o întoarse imediat 
Gillespie. Voiam, de asemenea, să te întreb de ce l-ai însoţit 
noaptea trecută pe Sam - vreau să spun, pe domnul Wood. 

— Fiindcă vroiam să ştiu exact unde se afla înainte de 
momentul când a descoperit cadavrul. Ce străzi a străbătut cu 
maşina şi în ce interval de timp. 

— Oh! Ai socotit că lucrul ăsta are importanţă? 

— Da domnule, aşa am socotit. 

— Inţeleg. Şi ai aflat tot ceea ce vroiai să ştii? 

— Aproape tot. Cred că în această dimineaţă am aflat şi restul. 

— Virgil, înţeleg că Sam te-a luat de aici seara trecută şi că era 
supărat când te-a adus. Ce-ai făcut de l-ai enervat pe domnul 
Wood? De obicei este un om destul de rezonabil. 

Tibbs şovăi puţin, încleştându-şi degetele înainte de a 
răspunde. 

— M-am înţeles foarte bine cu domnul Wood, deşi la un punct 
m-a derutat un pic, şi când i-am cerut explicaţii, m-a adus la 
sediu fără alte comentarii. 

— Ce vrei să spui - că domnul Wood te-a derutat? Te rog 
explică-mi exact. 

— Fiindcă mă întrebaţi, domnule şef, trebuie să vă spun că l- 
am rugat să refacă exact cu mine traseul pe care l-a străbătut în 
noaptea crimei. La un moment dat s-a abătut un pic. 

Gillespie se lăsă pe spate în scaun. 

— Virgil, trebuie să înţelegi că domnul Wood patrulează pe 
străzile oraşului în schimbul de noapte de mai bine de trei ani. E 
tactica lui să schimbe mereu traseul, ca nimeni să nu poată şti 
dinainte locul exact unde se va afla într-un anumit moment. Nu-i 
poţi cere să-şi amintească fiecare deviere de la traseu pe care a 
făcut-o într-o noapte, chiar dacă e vorba de ceva petrecut cu o 
noapte sau două în urmă. 

— Vă mulţumesc, domnule, spuse Tibbs. Mai doriţi să mă 
întrebaţi ceva? 

Gillespie chibzui puţin; încerca să sesizeze o nuanţă 
ofensatoare în replica lui Tibbs, dar dacă exista, era imposibil să- 
ţi dai seama de ea. 


— Nu, asta-i tot. 

După ce negrul părăsi biroul, şeful poliţiei se afundă în scaun. 
Brusc îi veni o idee care nu-i plăcu deloc. Şi se întrebă cum de nu 
se gândise înainte. Ideea era surprinzătoare, dar ar putea să dea 
un răspuns. 

Inchise ochii şi avu imaginea cuiva cu o bucată de lemn în 
mână, luându-şi vânt şi izbind cu sete în craniul unui italian 
mititel. lar omul pe care-l zărea făcând acest gest şi distrugând 
viaţa unui semen al său - era Sam Wood. 

Sam avusese prilejul, în privinţa asta nu încăpea nici o 
îndoială. Pentru Sam ar fi fost ceva simplu, pe când pentru 
oricine altcineva reprezenta un risc imens. Dacă Sam s-ar fi 
apropiat de italian, chiar în puterea nopţii, victima nu s-ar fi ferit, 
netrecându-i prin cap să se teamă de un poliţist în uniformă. 
Mânat de un impuls brusc, Gillespie ridică telefonul, chemă 
banca şi ceru să vorbească cu domnul Jennings. 

— Vreau să te întreb ceva confidenţial în legătură cu unul din 
oamenii noştri, începu Gillespie. Îl ştii pe Sam Wood? 

— İl ştiu foarte bine pe domnul Wood, răspunse prompt 
Jennings. 

— Aş vrea să aflu următorul lucru, începu Gillespie, în ultimele 
două luni, sau cam aşa ceva, s-a observat ceva neobişnuit în 
legătură cu contul său? Depuneri sau retrageri de fonduri 
neobişnuite? A împrumutat cumva bani? 

— De regulă, ne străduim să păstrăm secretul operaţiilor care- 
i privesc pe depunătorii noştri, răspunse Jennings, fără chef. În 
orice caz, nu oferim aceste informaţii la telefon. Cred că 
înţelegeţi de ce. 

Gillespie îşi pierdu din nou cumpătul. 

— Foarte bine, foarte bine! Sunteţi precaut şi nu vă condamn 
că vă faceţi meseria. Dar nu mi-aţi răspuns la întrebare. 

— Aş vrea să mă lămuriţi, domnule Gillespie, i-o întoarse 
Jennings. Imi cereţi oficial informaţiile? 

— O puteţi socoti astfel! 

— Atunci, fireşte că vom coopera. Dacă veniţi până la bancă, 
oricând vă convine, vă voi îngădui să consultaţi evidenţele 
noastre. 

— N-aţi putea să ni le trimiteţi la poliţie? 

— O vom face bucuroşi, dacă aveţi o decizie de la tribunal, 


răspunse Jenings, pe acelaşi ton. Altfel, ar fi mult mai bine să 
veniţi până la noi, întrucât nu suntem dispuşi să scoatem în afara 
sediului evidenţele noastre şi, pe cât posibil, evitând să facem 
copii. 

inţelegând că nu putea obţine mai mult, Gillespie puse 
telefonul în furcă. Era mânios că discuţia nu-i oferise nici un 
indiciu. Se părea că nu jaful fusese motivul crimei, dar Kaufmann 
menţionase că Mantoli purta de regulă asupra lui mari sume de 
bani. Sam Wood l-ar fi putut ucide şi jefui, lăsând apoi destui 
bani asupra mortului, pentru a abate bănuielile. Astfel de lucruri 
se mai întâmplaseră. 

In prag apăru Arnold, cu câteva coli de hârtie în mână. 

— Mi-a spus Virgil că vreţi să vedeţi raportul lui după 
examinarea cadavrului. 

— Desigur că vreau să-l văd, izbucni Gillespie. De ce l-ai ţinut 
atâta timp? 

— Nu m-am gândit că aveţi nevoie de el, răspunse Arnold, 
ridicând din umeri, şi plecă. 

Bill Gillespie se uită pe raport. Pe măsură ce citea, simţea din 
nou că se înfurie - era întocmit de un subaltern,. Dar era mai bun 
decât ar fi putut face sau făcuse el însuşi vreodată. Dar raportul 
l-ar putea scoate mai târziu din încurcătură, la audierea 
martorilor, de pildă, dacă se va ajunge până acolo. Află de 
asemenea o mulţime de amănunte despre răposatul Mantoli, de 
care habar n-avea. Cu toată strădania lui, nu reuşi să nu se simtă 
enervat că raportul fusese întocmit de un negru. Ei n-aveau 
dreptul să fie atât de inteligenţi. 

In clipa aceea sună telefonul; era Frank Schubert. 

— Bill, îmi pare rău că trebuie să te deranjez, dar telefonul 
meu a sunat întruna toată ziua. Mi-ai putea spune ceva în plus 
faţă de situaţia de ieri despre cazul Mantoli? Consiliul a început 
să se agite, şi toată lumea din oraş mă tot întreabă când o să fie 
prins criminalul. 

— Dă-o naibii, Frank, dar ai putea să le spui oamenilor să ne 
dea pace şi să mă lase să-mi văd de investigaţiile mele asupra 
crimei. Toate presiunile astea nu ajuta la nimic, cred că ştii şi 
singur. 

Primarul Schubert păru să şovăie. 

— Foarte bine, Bill. Imi dau seama ce simţi. Aş... aş vrea să te 


întreb altceva - spune-mi, negrul acela din California, ai scăpat 
de el? 

— Nu, şi nici n-am de gând, răspunse Gillespie, făcând un efort 
să-şi stăpânească vocea. 

— Cred că ar fi o idee bună, Bill. 

— Din motive personale, să fiu al naibii dacă o voi face, şi 
vocea lui Gillespie sună mai tare decât ar fi vrut. Frank, trebuie 
să plec acum. |ţi promit să te sun de îndată ce am ceva nou. 

— E în regulă, Bill, spuse Schubert şi închise telefonul. 

Gillespie îşi dădu seama că şi răbdarea primarului era pe 
sfârşite. Şi dacă Frank Schubert se înfuria, asta însemna sfârşitul 
carierei lui de şef al poliţiei. Deschizând interfonul, întrebă: 

— Unde-i Virgil? 

— A ieşit, răspunse Pete. A primit un telefon de la un reverend 
Nu ştiu-cum-îi-zice şi a plecat imediat; ai nevoie de el? 

— Mai târziu, spuse Gillespie şi închise. 

O mulţime de emoţii diferite îl încercau, fiecare trăgându-l în 
altă direcţie. Se ridică, îşi puse pălăria şi se duse să ia maşina. 
Un lucru trebuia oricum lămurit, aşa că plecă la bancă să-l 
întâlnească pe Jennings. 

Directorul băncii îl primi politicos şi trimise imediat după 
dosarul lui Sam Wood. Gillespie rămase încântat văzând cum 
cuvântul, şi prezenţa sa, aveau o oarecare greutate în oraşul 
ăsta de care începea să-i fie silă. Când îi fu adus dosarul, 
Jennings îl cercetă tăcut şi apoi, nelăsându-l din mână, vorbi: 

— Domnul Wood are un cont la noi de mai mulţi ani. Niciodată 
n-a fost mai mare de câteva sute de dolari. De două ori l-a 
epuizat, dar şi-a acoperit cecurile destul de prompt pentru a-şi 
proteja creditul. Depunerile şi retragerile sunt constante de un 
timp. 

— Altceva? întrebă nerăbdător Gillespie. 

— Tocmai, ajungeam şi la asta, replică Jennings netulburat. 
Acum două zile, domnul Wood a venit şi şi-a lichidat ipoteca pe 
casă. E o casă mică şi ipoteca nu reprezenta mult. A depus un 
cec pe care l-a declarat drept o moştenire sosită prin poştă, şi 
ceva mai mult de şase sute dolari bani gheaţă. 

— Şase sute dolari bani gheaţă, repetă Gillespie. Mi se pare 
foarte ciudat. 

— Da şi nu, replică bancherul. Mulţi oameni îşi mai ţin încă 


economiile sub saltea şi în vase de bucătărie, în ciuda sumelor 
care se pierd anual în felul acesta. 

— Dar nu şi când au cont la bancă, şi încă de mulţi ani, spuse 
Gillespie. 

Greutatea dovezii pe care tocmai o obținuse îi apărea tot mai 
covârşitoare; căutase o probă acuzatoare, şi o dobândise destul 
de repede. 


Sam Wood îşi făcuse un obicei din a trece zilnic, în jurul orei 
patru, pe la secţie. Astăzi însă parcă n-avea chef, dar simţea că 
trebuie, pentru a păstra aparențele. In a doua parte a nopţii, 
când rămăsese singur, ajunsese să-şi dea seama de nedreptatea 
pe care o făcuse însoţitorului său nepoftit. Se chinuise mult 
încercând să înţeleagă cum de îşi dăduse seama Tibbs de 
şovăiala sa. Dar, de vreme ce fusese ghicită, Sam nu ţinea să-l 
întâlnească pe Virgil Tibbs. 

Când intră pe coridor, Sam îl văzu pe Eric Kaufmann vorbind 
cu Pete la ghişeu. Kaufmann îi arătă un mic pistol, iar Pete îi 
înregistră marca şi numărul seriei. Kaufmann se uită în jur, îl 
văzu pe Sam şi veni spre el. 

— Poţi să-mi acorzi un moment? întrebă Kaufmann. Termin 
imediat. 

— Fireşte. 

Sam se aşeză pe o bancă lângă perete, unde spera să treacă 
neobservat. După un minut sau două, Kaufmann strecură arma 
în buzunar şi veni să ia loc lângă Sam. 

— Mai întâi, începu el. Vreau să lămuresc lucrurile cu 
dumneata. Imi pare teribil de rău că m-am zbârlit cam tare 
noaptea trecută. Eram îngrijorat şi supărat, dar tot nu-i o scuză. 

— Să lăsăm asta, spuse Sam îngăduitor. 

— Când am stat şi am mai chibzuit, mi-am dat seama cât de 
bine te-ai gândit să faci tot drumul până sus la Endicott, ca să 
veghezi asupra noastră. Duena şi cu mine vrem să te asigurăm 
că apreciem foarte mult acest gest. 

Auzind ultima frază, Sam se simţi de parcă l-ar fi izbit cineva în 
stomac. Pentru moment rămase fără grai. 

Dar tot chibzuind, continuă Kaufmann, mi-a venit ideea să vă 
cer un permis de port-armă. 

— Ştii să mânuieşti o armă? întrebă Sam. 


— Nu prea, dar nici nu ţin, sincer vorbind, să ştiu s-o folosesc 
vreodată.. E destul să o am, ca s-o îndrept asupra cuiva la 
nevoie. Asta-i singurul motiv pentru care am dorit o armă, până 
se va rezolva cazul. Presupun că aţi făcut progrese. 

— Nu pot vorbi despre asta. Răspunse Sam; şi era convins că 
dăduse răspunsul cel mai nimerit. 

— Inţeleg. Şi, ca să nu uit, Duena m-a rugat să-ţi mulţumesc 
că te-ai purtat atât de frumos cu ea în ziua când tatăl ei a fost 
omorât. Incă nu şi-a revenit, dar se comportă mai bine decât te 
puteai aştepta. Dacă ai cunoaşte-o aşa cum o cunosc eu, ţi-ai da 
seama ce fată minunată este. 

— Sunt convins, spuse Sam şi era sincer. Apoi se hotărî să 
rişte o întrebare: Nu înţeleg de ce nu te-ai căsătorit cu ea. 

— E dorinţa vieţii mele, replică Kaufmann. Totul începuse să 
meargă foarte bine, dar a intervenit întâmplarea asta cumplită. 
Când totul va trece şi vom putea pleca de aici, atunci poate că o 
s-o conving. 

— Trebuie să reuşeşti, spuse Sam, torturându-se singur. 

— Sper. 

= Îți urez mult noroc, minţi Sam şi-i întinse mâna. 

In ciuda a tot ce-i despărţea, începuse să-i placă acest 
Kaufmann. Ce bine e să-i iubeşti pe oameni şi să-i faci şi pe ei să 
te iubească. Sam se uită în jur, să vadă dacă nu apăruse Virgil 
Tibbs. 

Pete îl zări în clipa aceea şi îl chemă la ghişeu: 

— Şeful vrea să te vadă. 

— Îndată, încuviinţă Sam. 

Se îndreptă spre coridorul care ducea la biroul lui Gillespie. În 
drum se opri o clipă în faţa chiuvetei ca să-şi pieptene părul şi 
să-şi îndrepte cămaşa. Deşi nu-l aprecia prea mult pe Gillespie, 
când păşea în biroul şefului ţinea să arate, şi să fie, din cap până- 
n picioare, un poliţist competent şi de încredere. Parcurse restul 
distanţei şi bătu respectuos la uşa închisă. 


Era aproape şase când Virgil Tibbs sosi cu maşina ce-i fusese 
dată la locul de parcare oficial şi se dădu jos, frânt de oboseală. 
Inainte de a închide portiera, luă ceva din spate şi apoi urcă 
treptele spre intrare. 

Polițistul de serviciu de la ghişeu ridică privirea către Tibbs. 


— Ce doreşti? întrebă el. 

— Este cumva şeful aici? întrebă Tibbs. 

— Da este aici, dar nu cred că vrea să fie deranjat chiar acum. 

— E cineva la el? întrebă Tibbs. 

— Nu, e singur. Dar nu l-aş deranja în locul dumitale decât 
dacă ar fi ceva foarte important. 

— Te rog, spune-i că sunt aici şi că vreau să-l văd! spuse 
Tibbs. 

Polițistul de serviciu se foi destul până să deschidă interfonul. 

— A sosit Virgil, raportă el. l-am spus să nu vă deranjeze, dar 
insistă să intre. 

— Dă-i drumul, se auzi vocea lui Gillespie. 

— Hai, du-te înăuntru, spuse omul, şi îşi reluă lectura ziarului. 

Tibbs o luă pe coridor şi bătu la uşa lui Gillespie. Vocea lui, 
Gillespie se auzi prin uşa capitonată. 

— Am zis că poţi să intri. 

Virgil Tibbs deschise uşa şi păşi fără zgomot în biroul şefului 
poliţiei. Uitându-se la omul masiv din spatele biroului, îşi dădu 
seama imediat că ceva îl zguduise rău. 

— Ei, ce-i atât de important, Virgil? întrebă Gillespie. 

Glasul îi suna lipsit de înflăcărare. Vorbise cu vocea unui om 
ce făcuse ceva neaşteptat şi plin de îndrăzneală şi se întreba 
acum dacă procedase bine. 

Tibbs puse pe biroul lui Gillespie o bucată de lemn. Era o 
bucată noduroasă, ruptă dintr-o cracă de vreo cinci centimetri în 
diametru şi de vreo jumătate metru lungime. Gillespie se uită la 
ea fără o vorbă. 

— Ce vrei să fac cu ea? întrebă într-un târziu. 

— E arma crimei, declară Tibbs. 

Gillespie apucă bucata de lemn fatală şi o examină curios. 
Avea la un capăt nişte pete greu de confundat, care ofereau 
dovada cumplită a rolului său. Şeful poliţiei răsuci bucata de 
lemn în mână şi o cercetă pe urmă în lung, să vadă cât era de 
dreaptă. 

— Cum de ai găsit-o? întrebă. 

— Am avut şi ceva ajutor, recunoscu Tibbs. 

Aşteptă să i se pună şi alte întrebări, dar Gillespie continua să 
examineze bucata de lemn. Când văzu că nu întreabă nimic, 
Tibbs se hotărî să vorbească. 


— E ceva în neregulă? întrebă. 

— Ţi-am mai spus o dată că ne pricepem şi noi să facem 
treabă - nu că n-aş preţui contribuţia ta. Şi raportul tău, după ce- 
ai examinat cadavrul lui Mantoli, a fost satisfăcător. De fapt, mai 
bine să-ţi spun - l-am arestat personal pe ucigaşul lui Mantoli, 
acum vreo oră. 

Tibbs răsufla cu putere. 

— Imi puteţi spune... începu el. 

— Cine e? se repezi Gillespie. 

— ... dacă a mărturisit? încheie Tibbs. N 

— Nu, n-a mărturisit. Ba, mai mult, a protestat. Intrerupându- 
se, apucă încă odată bucata de lemn, apoi declară: Dar a făcut-o 
el. Ştiu precis. Continuă să examineze lemnul, apoi îl ridică 
pentru a-l cântări. Ce-ţi spune lemnul ăsta? întrebă el. 

— Ar fi mai exact să spun că a confirmat ceea ce ştiam, 
domnule şef. 

— Şi ce anume? 

— Cine este criminalul, răspunse Tibbs. 

Gillespie puse bucata de lemn pe masă. 

— Ei, uite că te dau gata. Şi acum, dacă vrei să-l vezi pe 
prietenul tău Sam, îl găseşti în prima celulă de pe coridor. 

Virgil Tibbs se. Uită la Gillespie uluit, nevenindu-i să-şi creadă 
urechilor; privi apoi pe fereastră afară, în timp ce-şi aduna 
gândurile. 

— Sam Wood? întrebă, ca şi cum ideea îl depăşea. 

— Exact, răspunse Gillespie. Sam Wood. 

Tibbs se lăsă să cadă într-un scaun din faţa biroului lui 
Gillespie. 

— Domnule şef, vorbi el în cele din urmă, cu multă precauţie. 
Ştiu că nu vreţi să auziţi ce-o să vă spun, dar trebuie să vorbesc. 
Domnul Wood este categoric nevinovat. Gândiţi-vă ce 
repercusiuni va avea asupra carierei dumneavoastră dacă nu-i 
daţi drumul. 

Se opri şi privi foarte ferm la Gillespie, cu ochii săi căprui, 
profunzi. 

— Pentru că, domnule şef, ştiu categoric că aţi prins un om 
nevinovat. 


CAPITOLUL 10 


De când era mic, Bill Gillespie fusese tot timpul mult mai 
voinic decât colegii săi de clasă şi decât ceilalţi copii cu care se 
împrietenea. Aşa că el era cel care impunea condiţiile de joc şi îşi 
afirma voinţa în faţa celor mai slăbuţi şi mai mititei ca el. Spre 
lauda lui, nu a profitat de statura sa pentru a deveni un bătăuş şi 
a căuta neapărat ceartă celor care ar fi încercat să i se 
împotrivească. Dar devenind automat conducătorul lor, nu-şi 
putu forma de timpuriu una din cele mai importante însuşiri pe 
care ar fi trebuit s-o aibă - diplomaţia. Era conştient de asta şi 
uneori lipsa lui de tact îl sâcâia. 

Grozav îl mai sâcâia în noaptea după ce-l arestase pe Sam 
Wood, sub învinuirea de crimă. Se suci şi se răsuci în pat, 
întorcându-se ba pe o parte ba pe alta, şi mototolind cearşafurile 
şi pernele. Se sculă apoi şi-şi făcu o cafea. li tot revenea în minte 
scena din biroul lui; nimeni nu-l înfruntase vreodată ca Sam 
Wood, şi pentru asta îl admirase. Bineînţeles, Gillespie obținuse 
câştig de cauză, ca de obicei; dar iată că tot felul de îndoieli 
chinuitoare începură acum să-i defileze prin faţa ochilor, până ce 
se rânduiră în şir, ca o falangă romană. Unul din factorii 
hotărâtori era stăruința cu care Virgil Tibbs susţinea nevinovăția 
lui Sam Wood, Gillespie nu se lăsa prea mult impresionat de 
anchetatorul negru, aşa cum şi precizase limpede, dar ştia că 
detectivul din Pasadena avusese dreptate într-un număr 
impresionant de cazuri. 

Gillespie spera, şi aproape se ruga, să aibă o dovadă concretă, 
temeinică, edificatoare care să-i susţină punctul de vedere. Sam 
Wood îi plăcea, chiar dacă nu-l considera un poliţist grozav, dar 
nu-i putea suferi pe criminali, iar Sam Wood, de asta se 
convinsese, era un criminal. 

Numai că Sam respinsese din toate puterile învinuirea, iar apoi 
Virgil Tibbs susţinuse acelaşi lucru. Gillespie se întoarse în pat şi 
dormi somnul agitat al vinovatului. Dimineaţa nu se simţi mai 
bine şi plecă la birou nutrind, pentru prima oară dorinţa să nu fi 
acceptat un post pentru care nu avea de fapt calificarea 
necesară. 

Putu să simtă încordarea din aer pe când trecea pe coridor. 
Pete îl salută respectuos ca întotdeauna, dar cuvintele erau 
goale ca nişte cochilii părăsite. Gillespie se aşeză la birou cu un 


aer aferat şi începu să examineze teancul de scrisori care-l 
aştepta pe masă. Chiar în timp ce citea, o idee prinse contur în 
mintea sa: va verifica amănunţit dovezile pe care le avea şi, dacă 
nu erau concludente, îl va elibera pe Sam. Ştia că n-o va face de 
fapt fără un nou indiciu într-un sens sau în altul, dar faptul că se 
gândise să procedeze corect îi liniştea conştiinţa. 

Deodată, deveni conştient că afară pe coridor se întâmpla 
ceva. Auzi voci şi i se păru că-şi aude numele. Ar fi vrut să iasă 
ca să vadă despre ce-i vorba, dar importanţa funcţiei sale îl silea 
să aştepte până va fi chemat. 

Nu aşteptă mult - în prag apăru Arnold. 

— Domnule şef, spuse el, am primit o plângere pe care cred că 
ar fi bine să o auziţi. De fapt, sunt sigur. Să aduc oamenii 
înăuntru? 

Şeful poliţiei dădu din cap a încuviinţare. Se auziră paşi pe 
coridor, şi apoi două persoane intrară în birou. Primul era un 
bărbat osos, cu o faţă extrem de îngustă, încreţit într-un labirint 
de riduri. Era îmbrăcat în haine de lucru şi stătea cu umerii 
aplecaţi înainte, într-o atitudine bănuitoare. Purta ochelari cu 
rame metalice, care îi înăspreau şi mai mult chipul. Din 
obişnuinţă, îşi ţinea buzele strânse. Prima impresie pe care i-o 
făcu lui Gillespie fu că s-ar purta ca o bestie la beţie. 

Cealaltă persoană era o fată de vreo 16—17 ani, după câte 
putu să-şi dea seama Gillespie. Purta o fustă şi un pulover care-i 
accentuau trupul împlinit. Era destul de durdulie, fapt subliniat şi 
de pantofii cu tocuri joase, dar nimeni nu se putea înşela asupra 
semnificației fiecărei părţi a trupului. Imbrăcămintea îi era mult 
prea strimtă pe trup, şi sânii i se mulau într-un mod evident 
exagerat. Gillespie se gândi că fata asta trebuia neapărat să dea 
de bucluc, dacă nu cumva şi dăduse. 

— Sunteţi şeful de poliţie Gillespie? întrebă slăbănogul. 

Vorbele erau suficiente pentru a dovedi lipsa lui de educaţie; 
şi şeful poliţiei se simţi liniştit, ştiind că-l va putea manevra uşor. 

— Da, spuse Gillespie. Ce s-a întâmplat? 

— Mă cheamă Purdy, şi asta-i fata mea, Dolores. 

Dolores răspunse la prezentare cu un zâmbet larg, care se 
voia captivant şi plin de înţelesuri. Gillespie îşi întoarse privirea 
către tată. 

— A dat de bucluc, domnule şef, de asta am venit aici. 


— Buclucul obişnuit? A 

— Vreau să spun că o să aibă un copil. Asta-i buclucul. 

Gillespie se întoarse spre fată. 

— Câţi ani ai, Dolores? întrebă el. 

— Şaisprezece, răspunse ea tărăgănat, cu un aer încântat. 

Tatăl îi puse mâna pe umăr. 

— Nu-i chiar aşa. Să vedeţi, Dolores a fost bolnavă o vreme, şi 
a rămas în urmă cu şcoala. Copiii sunt tare răi cu alţi şcolari care 
nu au ţinut pasul, şi de-aia am zis că Dolores avea cincisprezece 
ani când ne-am mutat aici anul trecut. De fapt, avea 
şaptesprezece, aşa că acum are optsprezece ani. 

— E o mare diferenţă, explică Gillespie. In statul nostru, dacă o 
fată de şaisprezece ani rămâne însărcinată, legea socoteşte că e 
viol, chiar dacă fata consimte. 

— Doar dacă nu e măritată, interveni Purdy. 

— Aşa e, doar dacă nu e măritată. Dar dacă are optsprezece 
ani ori mai mult şi consimte, atunci e vorba doar de imoralitate, 
şi se socoteşte o faptă mai puţin gravă. 

Chipul lui Purdy se înăspri şi mai mult. Arăta ca şi cum ar fi 
ascultat un sunet pe care se aştepta să-l audă în depărtare. 

— Bine, dar cum se cheamă când un individ ia o fată 
nevinovată ca Dolores a mea, şi cu vorbe dulci o îndeamnă să 
facă ce nu trebuie? Nu-i ăsta viol? 

Gillespie clătină din cap. 

— Inseamnă că a sedus-o, şi cu toate că-i o faptă gravă, nu-i 
chiar atât de gravă ca violul. Violul intră în aceeaşi categorie cu 
crima, tâlhăria la drumul mare şi alte infracţiuni deosebit de 
grave. Dar, ce-ar fi să staţi amândoi jos şi să-mi povestiţi ce s-a 
întâmplat? 

__ Dându-și seama că trebuie s-o şteargă, Arnold dispăru din uşă. 
In timp ce Purdy şi fiica sa se aşezau, interfonul bâzâi. Bill apăsă 
pe buton. 

— A sosit Virgil, domnule şef şi vrea să ştie dacă îi îngăduiţi să 
intre, Spune că e foarte important pentru cazul la care lucrează. 

Gillespie era gata să refuze, dar un gând sadic îi trecu deodată 
prin minte: se întrebă cum i-ar fi plăcut lui Purdy să povestească 
necazurile fiicei lui în faţa unui negru. 

Purdy îl întrerupsese şi-l corectase atunci când îi explica legea, 
şi asta nu-i plăcuse. 


— Să intre, spuse el. 

Tibbs intră în încăpere fără zgomot şi se aşeză ca şi cum ar fi 
aşteptat ordine pentru cine ştie ce treabă. 

— Dă-l afară de-aici, spuse Purdy. Doar n-o să vorbesc de faţă 
cu un cioroi. 

— Dacă zic eu să rămână, rămâne, declară Gillespie. Hai, dă-i 
drumul, şi uită că-i aici. 

Purdy refuză să se dea bătut. 

— Dă-l afară de-aici mai întâi, ceru el. 

Spre surprinderea lui Gillespie, Tibbs se ridică tăcut şi o porni 
spre uşă. Gillespie îl privi mânios, dar Tibbs spuse repede: 

— Am uitat ceva. Mă întorc imediat. 

Dar în clipa în care Purdy îşi întoarse privirea de la el, arătă 
spre interfon; apoi ieşi, închizând uşa după el. 

Văzând că situaţia se rezolvase în aşa fel încât aparențele 
erau păstrate, Gillespie aranjă câteva hârtii pe birou, deschise un 
sertar şi se uită înăuntru, apoi apăsă un buton al interfonului. 
După care se rezemă de speteaza scaunului. 

— Aşa, acum suntem singuri. Ei, spune ce ai de spus. 

— Să vedeţi, Dolores e o fată foarte bună, n-a făcut niciodată 
nimic rău, în afară de năzbâtiile pe care le fac toţi copiii. Şi-apoi, 
fără ca eu să ştiu ceva, îl cunoaşte pe individul ăsta, care-i de 
două ori mai în vârstă ca ea. Nu-i însurat, şi s-a apucat s-o ducă 
în tot felul de locuri pe fiică-mea. 

— De ce n-ai încercat s-o opreşti? întrebă, Gillespie. 

Purdy răspunse acru: 

— Domnule, eu muncesc noaptea. N-am timp să stau acasă şi 
să am grijă de copii, sau să văd ce fac în fiecare clipă. lar Dolores 
nu mi-a spus nimic, decât după ce s-a întâmplat. 

— Era un tip drăguţ, se amestecă şi Dolores. Nu credeam că 
fac ceva rău. Se purta foarte frumos cu mine. 

— Vreau să-mi povesteşti faptele, spuse Gillespie. Când s-a 
întâmplat? 

— Târziu, într-o noapte, spuse Purdy. Nevastă-mea dormea, 
cum era şi normal, iar Dolores s-a dat jos din pat şi s-a dus să-l 
întâlnească pe individ, şi atunci s-a întâmplat. 

Gillespie se întoarse către fată. 

— Povesteşte-mi exact ce s-a întâmplat. 

Dolores se strădui să pară cât mai sfioasă, izbutind să ofere o 


imitație bună. 

— Păi, cum zicea tata, se purta drăguţ cu mine. Am stat de 
vorbă, apoi ne-am aşezat foarte aproape unul de altul, şi pe 
urmă... Dolores se opri, ca şi cum i-ar fi lipsit cuvintele. 

Şeful poliţiei luă un creion şi începu să bată cu el în birou. 

— Vreau să-mi spui un lucru, îi ceru el. Omul acela te-a silit şi 
a trebuit să te lupţi cu el, sau s-a întâmplat doar să meargă mai 
departe decât ar fi trebuit? 

Dolores, şovăi destul de mult, dându-i astfel lui Gillespie 
răspunsul de care avea nevoie. 

— Nu înţelesesem prea bine ce se întâmplă atunci, spuse ea 
rar. 

Gillespie păru să se destindă. 

— Bine, Dolores. Omul ăsta ţi-a făcut rău, şi fireşte că îl vom 
aresta pentru asta. I| vom acuza că te-a sedus, şi crede-mă că n- 
o să-i fie uşor. Acum, ce poţi să-mi spui despre el? 

Purdy nu mai putu să păstreze tăcerea. 

— İl ştiţi prea bine, explodă el. De-asta am vrut să vă vedem 
personal. E polițistul de noapte, pe care îl credeţi apărătorul 
femeilor. E Sam Wood. 

Când Bill Gillespie rămase din nou singur, deschise interfonul 
şi ordonă: 

— Trimite-mi-l pe Virgil. 

— Virgil nu-i aici, se auzi vocea lui Pete. 

— Dar unde naiba e? întrebă Gillespie. Credeam că ascultă la 
interfon. 

— Da, domnule, a ascultat. Când s-a terminat discuţia, a zis 
că-i cel mai mare nătărău din ţară, şi a plecat. 

— Asta-i tot? 

— Da, domnule, afară doar că a mai avut o scurtă convorbire 
telefonică, înainte de a ieşi, 

Făcând această afirmaţie, Pete îşi minţea şeful. Nu era o 
minciună prea gravă, şi Pete se gândea că făcea o faptă bună. Pe 
când ieşea în goană din hol, detectivul negru se oprise doar un 
moment şi spusese repede: 

— Spune-i lui Sam Wood să nu-şi facă griji. 

Lui Pete i-a trebuit numai o fracțiune de secundă ca să se 
hotărască să nu-i repete lui Gillespie această remarcă. Dacă i-ar 
fi spus, putea s-o încurce rău. 


Vechiul automobil pe care mecanicul Jess i-l împrumutase lui 
Virgil Tibbs nu avea cine ştie ce forţă; prin urmare, trăgea din 
greu pe când înainta pe serpentinele drumului ce ducea la casa 
Endicott. Când ajunse sus, radiatorul arăta semne de oboseală. 
Tibbs parcă maşina pe mica zonă care nu era în pantă, de lângă 
casă, puse frâna şi coborî. Un moment mai târziu suna la ușă. li 
deschise George Endicott. 

— Intră, domnule Tibbs, îl invită el. 

Era politicos fără să fie cordial. Il conduse în somptuoasa 
cameră de zi, se aşeză şi îi indică oaspetelui un scaun. 

— In ce problemă ai venit să mă vezi? întrebă el. 

— Vreau să vă pun câteva întrebări, la care ar fi trebuit să mă 
gândesc de mult, replică Tibbs. Dar datorită unor evenimente 
care au avut loc recent în oraş, au devenit urgente. De aceea a 
trebuit să vă văd imediat. N 

— In regulă, consimţi Endicott. Intreabă-mă şi mă voi strădui 
să-ţi răspund. A 

— Bine, domnule. În noaptea când maestrul Mantoli a fost 
asasinat, după câte ştiu a fost aici mai devreme, pe seară, nu-i 
aşa? 

— Exact, aprobă Endicott. 

— Cine a părăsit primul casa? 

— Domnul Kaufmann. 

La ce oră a plecat? 

— Cred că pe la zece. Endicott se opri un moment, chibzuind: 
N-aş putea preciza cu exactitate. Cred că nimeni nu era prea 
atent la oră, fiind cu toţii mult prea preocupaţi de alte lucruri. 

— Spuneţi-mi exact, cine se afla aici în seara aceea? 

— Enrico - adică maestrul Mantoli - fiica sa, doamna Endicott 
şi cu mine, şi domnul Kaufmann. 

Virgil Tibbs se aplecă înainte şi-şi încleştă strâns degetele. 
Uitându-se fix la ele, puse următoarea întrebare: 

— Puteţi preciza ora la care a plecat Mantoli? 

— Unsprezece, unsprezece şi jumătate, răspunse Endicott. 

Tibbs aşteptă un moment. 

— Când a plecat, cu ce s-a dus în oraş? 

De data asta Endicott şovăi puţin înainte de a răspunde. 

— L-am condus cu maşina, spuse în cele din urmă. 


— Eraţi numai dumneavoastră doi în maşină? 

— Da. Cum am plecat, doamnele s-au retras. 

— Mulţumesc. Şi cam pe la ce oră v-aţi întors? 

— După vreo oră. Nu pot să vă spun ora exact. După cum am 
mai arătat, eram preocupaţi de alte probleme în seara aceea. 

— Unde l-aţi lăsat pe maestrul Mantoli? 

Endicott părea că începe să-şi piardă răbdarea: 

— L-am lăsat la hotel. li propusesem să-l găzduim aici, dar a 
refuzat; era un om foarte prevenitor, şi ştia că dacă ar fi 
acceptat, doamna Endicott şi cu mine ar fi trebuit să-i cedăm 
camera noastră. Avem şi o cameră de oaspeţi, dar era ocupată 
de fiica lui. Aşa că a preferat să rămână la hotel, cu toate că nu 
este decât un hotel de categoria a doua. 

— După ce aţi plecat de aici împreună, continuă Tibbs, v-aţi 
mai întâlnit cu cineva, sau aţi mai văzut pe cineva până v-aţi 
reîntors? 

Endicott îl fixă cu fermitate pe oaspetele său. 

— Domnule Tibbs, nu sunt sigur că-mi place tonul acestei 
întrebări. Imi ceri să-ţi furnizez un alibi? Vrei să insinuezi că aş fi 
ucis un prieten bun şi apropiat? 

Virgil Tibbs îşi încleştă şi mai strâns degetele. 

— Domnule Endicott, nu insinuez nimic. Vreau pur şi simplu să 
obţin nişte informaţii. Dacă aţi văzut pe cineva la ora când eraţi 
în oraş, ar putea fi un indiciu care să ne ajute să-l descoperim pe 
vinovat. 

Endicott rămase uitându-se pe fereastră, spre panorama 
splendidă care se întindea pe mai multe mile până la munţii 
îndepărtați. 

— In regulă, scuză-mă, spuse el. Trebuie, desigur, să explorezi 
orice posibilitate. 

Discuţia celor doi bărbaţi fu întreruptă de intrarea în cameră a 
două persoane: Grace Endicott şi Duena Mantoli. Se ridicară în 
picioare şi Tibbs le prezentă saluturile de rigoare. Observă că 
fata părea să-şi fi revenit; ochii îi erau limpezi şi îl privea ca şi 
cum nu ar mai fi fost înspăimântată. 

Când se aşezară cu toţii, Grace Endicott întrebă: 

— Ai mai progresat cu ancheta? 

— Cred că da, doamnă Endicott, răspunse Tibbs, mai ales 
astăzi. Dar e greu să defineşti progresul într-o anchetă a poliţiei. 


Poţi să lucrezi săptămâni de zile la un caz, şi să descoperi 
deodată că ai ajuns într-un punct mort. Nu poţi fi sigur până când 
nu ai ultima verigă necesară nu numai ca să identifici omul, dar 
şi ca să-i dovedeşti vinovăția în afară de orice dubiu. 

— Apreciem cu toţii teoria, îl întrerupse George Endicott, dar 
acum suntem mult mai interesaţi de fapte. Există vreun indiciu 
că se va face curând o arestare? 

Virgil Tibbs îşi studie degetele. 

— O arestare s-a făcut, spuse el, dar nu el e vinovatul. De asta 
sunt absolut sigur. 

— Atunci, de ce rămâne arestat? întrebă Endicott. 

Tibbs îşi ridică privirea. 

— Pentru că domnul şef Gillespie nu are destulă încredere în 
părerea mea, ca să elibereze arestatul. 

— Cine este? întrebă Grace Endicott. E cineva pe care îl 
cunoaştem? 

— Da, îl cunoaşteţi, doamnă Endicott. E polițistul Sam Wood. 
Era cu mine ultima dată când am fost aici. 

Duena Mantoli se ridică brusc. 

— Vrei să spui că bărbatul acela voinic care a fost atât de 
drăguţ cu mine în ziua... 

— Despre el e vorba, domnişoară Mantoli. 

— E acuzat... aici tânăra fată şovăi, apoi făcu un efort ca să 
continue... de asasinarea tatălui meu? 

— De asta, şi de mai mult, răspunse Tibbs. Şi chiar dacă 
nimeni nu pare deocamdată să fie de acord cu mine, eu personal 
sunt sigur că e nevinovat. 

— In acest caz, de ce nu o dovedeşti? întrebă Endicott. 

Când Tibbs îşi ridică privirea, un foc înăbuşit îi strălucea în 
ochi. Endicott rămase uimit văzând la negrul subţirel un 
asemenea semn de vitalitate interioară. 

— Tocmai asta încerc să fac acum, spuse, şi de aceea vă pun 
aceste întrebări. 

Endicott se ridică şi se îndreptă spre fereastră. În încăpere 
domni liniştea până când vorbi. 

— O să te lase Gillespie s-o dovedeşti? întrebă el fără să 
privească în jur. 

— Rolul meu, răspunse Tibbs cu glas inexpresiv, este de a-l 
apăra, tocmai împotriva propriilor sale greşeli. Sam Wood este 


una dintre aceste greşeli. După aceea i-l voi înfăţişa pe cel ce a 
făptuit omorul, în aşa fel încât până şi el îşi va da seama în cele 
din urmă de adevăr. Apoi mă voi întoarce acasă, unde am 
dreptul să mă plimb pe trotuar ca oricine. 

Endicott se întoarse de la fereastră. 

— Din clipa când am plecat de aici, domnule Tibbs, n-am văzut 
pe nimeni, şi cred că nici maestrul Mantoli nu a văzut. L-am lăsat 
la uşa hotelului şi i-am urat noapte bună, după care m-am întors. 
După câte ştiu, nimeni nu poate confirma ceea ce spun, dar aşa 
s-au petrecut lucrurile. 

— Mulţumesc, spuse Tibbs. Acum vreau să vă mai pun câteva 
întrebări şi vă rog să vă gândiţi bine înainte de a-mi răspunde. 
Multe depind de aceste răspunsuri. Mai întâi, mi s-a spus că 
domnul Mantoli purta asupra lui importante sume de bani. Ştiţi 
cumva dacă aşa stăteau lucrurile şi atunci... când l-aţi văzut 
ultima dată? 

— Habar n-am. De fapt, Enrico nu umbla cu ceea ce s-ar putea 
numi importante sume de bani. Câteodată avea asupra lui mai 
multe sute de dolari, dar nu mai mult de atât. După câte ştiu. 

— Era un om impulsiv 

— E greu de spus, răspunse Endicott. 

— Cred că pot să afirm că era, spuse pe neaşteptate Duena. 
Uneori, lua câte o hotărâre după o inspiraţie de moment, dar de 
obicei avea dreptate. La întrebarea dacă se înfuria uşor, 
răspunsul este nu. 

Tibbs îi adresă ei următoarea întrebare: 

— Domnişoară Mantoli, tatăl dumneavoastră era genul de om 
care se împrieteneşte uşor? 

— Toată lumea îl simpatiza, răspunse Duena. 

In acel moment, toţi din cameră îşi dădură seama deodată că 
existase cineva care nu-l simpatizase. Dar nimeni nu dădu glas 
acestui gând. 

— O ultimă întrebare, spuse Tibbs, adresându-se tot fetei. 
Dacă aş fi avut onoarea să-l întâlnesc pe tatăl dumneavoastră, 
credeţi că m-ar fi simpatizat? 

Fata îşi ridică bărbia şi acceptă provocarea. 

— Da, sunt sigură. N-am cunoscut pe nimeni mai lipsit de 
prejudecăţi. 

Tibbs se ridică în picioare. 


— Vă mulţumesc. Nu ştiu dacă vă daţi seama sau nu, dar mi- 
aţi fost de un mare ajutor. Peste puţin timp veţi şti şi de ce. 

— Imi pare bine să aflu asta, spuse Endicott. 

Apoi tânăra fată se ridică şi ea. 

— Vreau să cobor în oraş, anunţă. Poate că domnul Tibbs va fi 
atât de amabil să mă ducă cu maşina. 

— Maşina mea e foarte modestă, spuse Tibbs, dar sunteţi 
binevenită. 

— Te rog, aşteaptă-mă un moment, spuse ea, şi ieşi fără vreo 
altă explicaţie. 

Reveni curând şi, pe când stăteau în prag gata de plecare, 
George Endicott întrebă, în timp ce-şi freca bărbia, gânditor: 

— Cum o să te întorci înapoi? 

— Dacă nu găsesc un mijloc convenabil, o să te rog să vii să 
mă iei, promise ea. 

— Crezi că-i prudent? 

— Dacă o să am nevoie de ajutor, o să apelez la domnul Tibbs. 

Tibbs o ajută să se urce în maşină, se aşeză la volan şi porni 
motorul. În timpul cât lipsise, Duena îşi schimbase rochia şi îşi 
pusese o pălărie care-i venea foarte bine. Tibbs o găsea 
fascinantă, dar mai mult decât atât, îşi dădea seama că avea o 
ţintă precisă. Işi ţinea bărbia ridicată, relaxându-se puţin doar 
când ajunseră în oraş. 

— Unde vreţi să vă duc? întrebă Tibbs. 

— La secţia de poliţie, spuse ea. 

— Sunteţi sigură că e o idee bună? 

— Foarte sigură. 

Tibbs conduse în tăcere până ajunseră la terenul de parcare. 
Apoi o însoţi pe scări până în hol. Tânăra fată se îndreptă direct 
spre ghişeu. 

— Aş vrea să-l văd pe domnul Wood, spuse ea. 

Pete fu luat prin surprindere. 

— Domnul Wood nu este de serviciu acum, se eschivă el. 

— Ştiu, replică Duena Mantoli. E la arest. Vreau să-l văd. 

Pete deschise interfonul. 

— A venit o doamnă care vrea să-l vadă pe Sam, raportă el. Şi 
a sosit şi Virgil. 

— Cine e? se auzi vocea lui Gillespie. 

— Duena Mantoli, lămuri fata. Poţi să-i spui că domnul Tibbs a 


fost foarte amabil şi m-a condus până aici, la cererea mea. 

Pete raportă în interfon. 

— Imi pare rău, dar nu e voie, răspunse Gillespie. 

— Cine era? întrebă Duena. 

— Domnul şef Gillespie. 

Tânăra fată îşi ridică din nou bărbia. 

— Du-mă la domnul Gillespie, te rog, spuse ea. Dacă nu vrea 
să mă primească, mă voi duce la primar. 

Aşa că Pete o conduse pe coridor până la biroul lui Gillespie. 


Doborât de oboseală, Sam Wood ajunsese la limita la care 
mintea lui refuza să se mai lase stăpânită de furia, de frustrarea, 
de disperarea şi de dezamăgirea amară care-l chinuiseră de când 
stătea singur. Acum nu-i mai păsa deloc. Nu accepta că ar putea 
fi găsit vinovat, dar cariera sa de poliţist se sfârşise; nu va mai fi 
reprimit niciodată. Cu puţin timp înainte de prânz, când Gillespie 
lipsise din birou, Arnold trecuse pe la el şi îi comunicase ultimele 
noutăţi. Sam ştia acum că era acuzat nu numai de crimă, ci şi de 
a fi sedus-o pe Dolores. Era ultima picătură în cupa nenorocirii şi 
epuizării sale morale. 

Sam stătea cu mâinile pe genunchi, cu capul plecat. Nu era o 
postură exprimând ruşinea sau înfrângerea; pur şi simplu, era 
frânt de oboseală. Se simţea vlăguit, tot gândindu-se şi 
încercând să-şi controleze impulsurile care, unul după altul, îi 
asaltau mintea şi trupul. Pete se apropie de uşă şi rămase în 
spatele gratiilor. 

— Ai un vizitator, anunţă el. 

— Avocatul meu? întrebă Sam. 

— Nu, el e plecat din oraş; e aşteptat să se întoarcă în seara 
asta. E vorba de altcineva. 

Pete potrivi cheia în broască şi întredeschise uşa. Sam îl 
urmărea, cu o uşoară curiozitate, apoi inima începu să-i bată cu 
putere. Duena Mantoli păşi în celula goală, neprimitoare. Grozav 
de încurcat, Sam se ridică în picioare. Nu se bărbierise dimineaţa 
şi era descheiat la guler. N-avea nici cravată. Pe moment, 
amănuntele astea îl tulburară mai mult decât acuzaţiile care-i 
atârnau deasupra capului. 

— Bună ziua, domnule Wood. Te rog, ia loc, spuse Duena, 
calm. 


Buimăcit, Sam se aşeză pe scândura tare care-i servea drept 
pat incomod. Duena se aşeză şi ea, dreaptă şi plină de graţie, la 
vreun metru de el. Sam nu spuse nimic; nu se putea bizui nici pe 
judecata şi nici pe vorbele sale. 

— Domnule Wood, începu Duena, limpede şi fără emoție, mi s- 
a spus că eşti acuzat de asasinarea tatălui meu. 

O clipă, buza de jos îi tremură, apoi îşi regăsi controlul; 
treptat, vocea i se îndulci şi cuvintele îşi pierdură rigiditatea: 

— Am venit aici cu domnul Tibbs. El mi-a spus că nu dumneata 
ai făcut-o. 

Sam se apucă de marginea patului, strângând degetele cu 
toată puterea. Mintea, revoltându-se încă o dată împotriva 
disciplinei, îi spunea să se întoarcă spre fată, s-o cuprindă în 
braţe şi s-o ţină strâns. Dar rămase mai departe cu mâinile 
încleştate, întrebându-se ce să spună. 

— N-am făcut-o eu, spuse într-un târziu, cu ochii la pardoseala 
de ciment. 

— Te rog, spune-mi tot ce ştii despre noaptea când... l-ai găsit 
pe tatăl meu, vorbi fata, privind ţintă la cărămizile ce formau 
peretele celulei. Vreau să ştiu tot. 

— Doar... Sam nu-şi găsea cuvintele. Doar l-am găsit, asta-i 
tot. Am patrulat toată noaptea. M-am oprit la bufet, cum fac 
întotdeauna, apoi am pornit pe autostradă încoace. Atunci l-am 
găsit. 

Duena îşi ţinea mai departe privirile aţintite pe perete. 

— Domnule Wood, cred că domnul Tibbs are dreptate. Nici eu 
nu cred că dumneata ai făcut-o. Apoi se întoarse şi se uită la el, 
adăugând: Când te-am cunoscut, eram încă sub impresia 
primului şoc al... tuturor întâmplărilor din acele momente. Dar 
chiar şi atunci am simţit că eşti un om cumsecade. Şi o cred şi 
acum. 

Sam întoarse capul, îndrăznind s-o privească. 

— Vreţi să spuneţi că într-adevăr mă credeţi nevinovat? 

— Cunosc un mijloc de a ţi-o spune, vorbi Duena, un test 
foarte simplu. Il accepţi? 

Sam se simţi revenind la viaţă. Mintea lui vlăguită judeca din 
nou. Şi apoi, într-o străfulgerare, se simţi iarăşi bărbat. Se 
întoarse, înfruntând-o pe tânăra fată. 

— Spuneţi-mi, zise el. Orice ar fi, o voi face. 


— Foarte bine, atunci ridică-te, îi porunci Duena. 

Sam se ridică în picioare, stăpânindu-şi imboldul de a-şi netezi 
cămaşa, dorind să-şi fi pus măcar cravata. Se simţea grozav de 
sfios şi de stângaci. 

Apoi, spre tulburarea lui deplină, tânăra fată se sculă, se 
apropie de el şi se opri la câţiva centimetri. Sam îşi simţea inima 
bătându-i repede, ca şi când un mecanism din trupul său i-ar fi 
pompat adrenalină în sânge. Şi, pentru prima dată de mulţi ani, 
îşi dădu seama deodată că i-e teamă. 

— Te cheamă Sam, nu-i aşa? întrebă ea. 

— Da, domnişoară, răspunse Sam, uluit. 

— Vreau să-mi spui Duena. Hai, spune. 

— Duena, repetă Sam, ascultător. 

— la-mă în braţe, Sam, spuse fata. Vreau să mă ţii strâns. 

Mintea lui Sam, care spuse nu de sute de ori în timpul 
ultimelor douăzeci şi patru de ore, refuză să asculte. Şi cum el nu 
se mişca, fata îşi aruncă capul pe spate şi cu mâna dreaptă îşi 
scoase pălăria din cap. Apoi îşi scutură pletele, şi părul castaniu- 
închis îi curse în valuri pe spate. 

— Ai spus că o să faci ce-ţi cer, îl provocă ea. Aşa că, fă-o. 

In timp ce rostea ultimele cuvinte, se apropie şi mai mult de el 
şi-şi puse mâinile pe umerii lui. 

Fără să se gândească, fără să-i pese de nimic altceva, Sam îşi 
petrecu braţele în jurul fetei. In buimăceala acestei clipe, îşi dădu 
doar seama că era caldă, supusă şi frumoasă. Nu mai vroia să-i 
dea drumul niciodată. Gratiile celulei dispărură în tumultul 
temerităţii ce-l copleşi. 

— Uită-te la mine, spuse Duena. 

Sam se uită. Mai strânsese el fete în braţe şi înainte, dar nimic 
din ceea ce i se întâmplase până atunci nu egala senzaţia ce-l 
învălui în acest moment. 

— Acum, spuse fata, vreau să te uiţi la mine şi să-mi spui: 
„Duena, nu l-am omorât pe tatăl tău.” Hai, spune, îi porunci ea. 

Sam vorbi printre nodurile care-l sugrumau. 

— Duena... Trebui să încerce din nou: Duena, nu l-am omorât 
pe tatăl tău. 

Braţele i se desprinseră şi-i căzură în jos; aşa voinic şi curajos 
cum era, simţi deodată nevoia să plângă. Reacţia fusese prea 
puternică. 


În timp ce se străduia să-şi redobândească sângele rece, 
mâinile ei îl apăsară mai tare pe umeri. Apoi îşi dădu seama că-l 
înlănţuise după gât. 

— Te cred, spuse ea. 

Şi înainte de a înţelege ce i se întâmpla, Sam simţi cum capul 
îi era tras în jos, cum îl pătrunde căldura trupului Duenei, lipit de 
al lui; şi apoi o apăsare răcoroasă îl electriză când fata îşi lipi 
buzele de ale lui. 

Ea îşi reveni înainte ca Sam să se fi putut mişca. Foarte calmă, 
îşi ridică pălăria de jos, căută cu privirea o oglindă în celula 
goală, apoi îşi luă poşeta de pe pat. 

— Cum pot să ies de aici? Intrebă. 

Sam respiră adânc şi-l strigă pe Pete. 


În tot timpul acelei lungi după-amiezi, Sam rămase liniştit, 
retrăind mereu şi mereu fugarele momente care-i dăduseră o 
nouă rațiune de a trăi. Indrăzni chiar să spere că va ieşi din 
această încercare reabilitat şi respectat de toată lumea. |! întărea 
foarte mult gândul că ea credea în el, cu toate că era învinuit de 
asasinarea propriului ei tată. lar încrederea ei îl va ajuta să iasă 
cu bine din toată beleaua în care fusese vârât. 

Apoi îşi mai aminti ceva. Silueta durdulie a fandositei de 
Dolores Purdy îi veni în minte. Oceanul eternității o separa de 
fata pe care o ţinuse în braţe în acea zi. Dar Dolores îl reclamase 
că a sedus-o. Ce va gândi Duena când va afla? 

Castelele de vis pe care îndrăznise să le clădească se 
sfărâmară şi se năruiră în grămezi de nisip arid şi neînsufleţit. 


CAPITOLUL 11 


Era aproape întuneric când Virgil Tibbs îşi duse rabla de 
maşină până la mica staţie de benzină şi la garajul unde lucra 
Jess. Mecanicul cel voinic repara un Lincoln uriaş cu aer 
condiţionat, aşezat pe butuci în spatele garajului. 

— Imi trebuie nişte benzină, Jess, spuse Virgil, şi cred că-ţi voi 
aduce înapoi maşina mâine. 

— Ne părăseşti? întrebă Jess, pornind pompa de benzină. 

— Cred că da, răspunse Tibbs, dar asta rămâne între noi. Să 
nu mai spui nimănui. 

Jess potrivi furtunul şi începu să umple rezervorul cu benzină. 

— Îţi promit să nu spun nimănui. 

— Frumos automobil, vorbi Tibbs arătând cu capul spre 
Lincoln. Cum de lucrezi la el? 

— E o maşină de turism, răspunse laconic Jess. Garajul de pe 
autostradă pune mâna pe ele, pe urmă mi le pasează mie să le 
repar. Aş vrea să capăt şi eu banii cu care se aleg ei pe munca 
mea. 

— li costă şi pe ei cam mult faţada, sublinie Tibbs, şi cum sunt 
pe autostradă, cred că-i destul de mult. 

Jess termină de umplut rezervorul. 

După-trei minute se întoarse înapoi. 

— Te poftim să iei masa cu noi, îl invită el pe un ton categoric. 

— Mulţumesc foarte mult, dar nu pot. 

— Am un băiat de treisprezece ani, îi explică Jess, şi n-a văzut 
niciodată un detectiv adevărat. l-am promis că-i voi arăta unul. 

Fără un cuvânt, Tibbs se dădu jos din maşină. Câteva minute 
mai târziu, şedea în faţa unei modeste cine care evident fusese 
pregătită pentru el. Din dreapta lui, fiul lui Jess, Andy, îi urmărea 
fiecare mişcare, lucru care-l stânjenea. În sfârşit, când băiatul nu 
se mai putu stăpâni, izbucni: 

— Aţi vrea să ne  povestiţi şi nouă despre primul 
dumneavoastră caz? şi aşteptă cu ochii strălucitori. 

Tibbs îi făcu pe plac. 

— A fost o problemă de contrabandă cu narcotice. Undeva, în 
Pasadena, apăreau mici capsule de heroină şi erau vândute. 
impreună cu alţi câţiva poliţişti, mi s-a trasat şi mie sarcina să 


mă ocup de caz. 

— Eraţi detectiv atunci? îl întrerupse băiatul. 

— Nu, nu eram. Dar lucram la poliţie de cinci ani. Şi acum mi 
se acorda o şansă să promovez. Intr-o zi, la o lustragerie din 
partea de jos a oraşului, un tip care aştepta să i se lustruiască 
pantofii, după ce a terminat de citit ziarul, l-a oferit altuia care-şi 
aştepta rândul. Numai că primul tip avea pantofi noi care n- 
aveau nevoie să fie lustruiţi. 

— Cum aţi descoperit asta? 

— Pentru că eu eram lustragiul, îi explică Tibbs. Nimeni nu se 
aştepta ca un lustragiu negru să fie poliţist. 

— Va să zică, dacă eraţi alb n-aţi fi descoperit nimic? exclamă 
băiatul. 

— Cred că ai dreptate, conveni Tibbs. Deşi, mai devreme sau 
mai târziu, bandiții ar fi fost oricum prinşi. Dar acesta a fost 
primul meu caz. 

Andy începu din nou să mănânce, fără să-şi ia ochii de la 
senzaţionalul oaspete care şedea la masă la ei. 

Când termină masa, Tibbs se scuză, spunând că are ceva 
urgent de făcut. Deoarece casa lui Jess era la o mică depărtare 
de garajul unde îşi parcase Virgil maşina, îşi luă rămas bun din 
pragul uşii şi o porni pe strada întunecoasă, spre locul unde îşi 
lăsase maşina. Se gândea preocupat la ceea ce avea de făcut în 
continuare. N-o să fie ceva plăcut, şi vor apărea şi probleme. 
Dar, aşa cum învățase cu ani în urmă, va trebui să rezolve 
problemele, dacă dorea să rămână în profesiunea asta. Doar că 
aici era mai greu. Incă preocupat de aceste gânduri, simţi 
deodată primejdia - dar prea târziu. 

Intoarse capul şi văzu chipurile a doi indivizi care se furişaseră 
în spatele lui. Amândoi se năpustiră asupra lui, şi Tibbs văzu doar 
că unul din ei ţinea o bucată grea de lemn în mână şi că o 
ridicase să-l izbească. Se încordă tot, dar ştia că era 
dezavantajat. Când omul se repezi, Virgil ţâşni spre el şi-l izbi cu 
umărul stâng în subţioara braţului drept. Bucata grea de lemn 
zbură din mâna omului. Atunci Tibbs înşfăcă antebraţul omului şi, 
în aceeaşi clipă, îl lovi din toate puterile cu genunchiul. 

Braţul atacantului era imobilizat deasupra umărului lui Tibbs. 
Şi cum era aplecat cu toată greutatea înainte, când Tibbs îşi 
îndreptă brusc spatele, omul se rostogoli peste Tibbs şi căzu jos. 


În acel moment, Tibbs îl apucă de încheietura mâinii, trăgând 
tare: omul scoase un răcnet când ceafa i se izbi de caldarâm. 

Nu atinsese încă pavajul, când Tibbs îi dădu drumul şi se 
răsuci cu faţa spre celălalt; individul, un tip solid dar 
neîndemânatic, fără vreo armă, strânse pumnii şi se repezi 
asupra lui. Tibbs îi evită prima lovitură, îi înşfăcă braţul şi se 
răsuci spre stingă. Matahala zbură înainte din cauza inerţiei, şi se 
prăbuşi. Tibbs ridică bucata de lemn de foc, care fusese cât pe- 
aci să devină arma crimei. Apoi, înălţând privirea, îl văzu pe 
băiatul lui Jess, care venise atras de zgomot şi se holba la el cu 
teamă amestecată cu neîncredere. 

— Andy, adu-l pe taică-tu cât poţi de repede. Apoi cheamă 
poliţia şi spune-le să vină aici. 

Andy o luă la fugă. La jumătatea drumului îl întâlni pe taică- 
său şi îi transmise mesajul. O clipă mai târziu, mecanicul cel 
voinic i se alătură lui Tibbs şi, cu pumnii pregătiţi, părea gata de 
luptă. 

— Indivizii ăştia m-au atacat, spuse Tibbs. Ajută-mă să-i 
supraveghez. 

Jess se uită la oameni. 

— Nu mişcă nimeni! ordonă el. 

Cel care atacase primul gemea încetişor; braţul drept îi era 
răsucit într-o poziţie nefirească. Andy se apropie în fugă. 

— Am chemat poliţia, raportă el. Le-am spus că doi oameni |- 
au atacat pe domnul Tibbs şi că trebuie să aducă şi un doctor. 

— Bine, băiete, spuse Jess. Acuma du-te şi adu-mi un levier. N- 
am nevoie de el, dar s-ar putea să-mi trebuiască. 

Andy o zbughi, nerăbdător să îndeplinească ceea ce i se 
ceruse. În câteva secunde se întoarse cu scula cerută. 

— Ce bine că am aici telefon - îl instalasem ca să pot fi 
chemat la reparaţii urgente, îi spuse Jess lui Tibbs. 

În depărtare se auzea sunetul tânguitor al sirenei, venind 
dinspre autostradă. Luminile roşii apărură în josul străzii, şi 
maşina de patrulare se luă după semnele frenetice pe care le 
făcea Andy, oprind apoi la curbă. În maşină erau doi oameni în 
uniformă. Tibbs le arătă trupurile celor care zăceau liniştiţi pe 
caldarâm. 

— Atac armat, spuse Tibbs. Voi stabili acuzaţiile când vom 
ajunge la secţie. 


— Dumneata vei stabili acuzaţiile? îl întrebă unul din poliţiştii 
în uniformă. 

— Cred că ăsta e Virgil, spuse partenerul său. 

— Da, sunt Virgil, admise Tibbs. Luaţi-l cu grijă pe omul din 
dreapta. Cred că i-am dislocat sau rupt braţul. 

Când ajunseră la secţie, Gillespie îi aştepta în hol. 

— Ce s-a întâmplat? întrebă el. 

— Am fost poftit la cină de Jess mecanicul, la care m-aţi trimis 
dumneavoastră, îi spuse Virgil. La plecare când mă îndreptam 
spre maşină, doi oameni au tăbărât pe mine. Unul din ei a 
încercat să mă pocnească cu o bucată de lemn. 

Gillespie părea ciudat de mulţumit. 

— Adu-i în biroul meu, ordonă el. Şi o luă înainte. 

Când îi aduseră pe cei doi, şeful poliţiei se aşeză pe scaun în 
spatele biroului, şi timp de un minut îşi aţinti privirile asupra lor, 
fără să scoată o vorbă. Apoi răsuflă adânc şi răcni, de se 
cutremură odaia: 

— Care dintre voi, nenorociţilor, mi-a scris o anonimă? 

Nimeni nu răspunse. Liniştea fu spartă de bâzâitul interfonului. 
Gillespie apăsă pe buton, şi se auzi vocea poliţistului de serviciu: 

— Doctorul după care aţi trimis e aici. 

— Adu-l înăuntru, ordonă Hill. 

O clipă mai târziu, polițistul introduse un negru înalt, zvelt, 
destul de vârstnic, care ducea o geantă neagră. 

— Sunt doctorul Harding; spuse el. 

Gillespie arătă cu degetul spre omul care-şi ţinea cu grijă 
braţul rănit. 

— Vezi ce are la braţ. Când am auzit că doi indivizi au tăbări 
pe Virgil, am crezut că el a fost rănit, aşa că i-am spus poliţistului 
de serviciu să cheme un doctor de culoare. Şi dacă tot eşti aici, 
apucă-te de treabă. 

Doctorul Harding nu luă în seamă insulta şi începu să 
examineze pacientul. 

— Ar trebui să stea culcat, vorbi el. Unde am putea să-l 
punem? 

— Nu pune laba pe mine, îl repezi omul. Vreau să vină 
doctorul meu. 

— Gura, urlă Gillespie. Nu-mi plac oamenii care scriu anonime 
şi mă învaţă ce să fac. lţi pun la dispoziţie un doctor, aşa cum 


cere legea. 

— N-o să faci mulţi purici în oraşul ăsta, îl ameninţă omul. 

— Ba o să fac, n-avea grijă, i-o întoarse Gillespie. Hai, duceţi-l 
într-o celulă şi lăsaţi-l pe doctor să aibă grijă de el. 

Rănitul fu dus de acolo, iar Gillespie îşi îndreptă atenţia spre 
celălalt. 

— Ei, ia zi, a cui a fost ideea? Vorbeşte, sau dai de bucluc. 

— Nu mi-e frică, răspunse omul. Voi cere să fiu judecat de 
juraţi. Ştii ce înseamnă asta. 

— Bineînţeles că ştiu ce înseamnă, spuse Gillespie. Aşa că-ţi 
voi spune ce am de gând să fac. O să-i chem pe ziarişti şi am să 
le spun cum ai tăbărât tu şi amicul tău asupra unui negru slăbuţ, 
şi cum v-a bătut pe amândoi. Apoi n-ai decât să fii judecat de 
juraţi. 

— Numai că eu am să spun altceva: că el şi prietenul lui, 
negrul cel voinic, au sărit pe noi cu ciomegele, răspunse 
imperturbabil omul, în vreme ce noi ne vedeam de treaba 
noastră. 

— Bineînţeles, în cartierul negrilor. Tu şi amicul tău tocmai vă 
duceaţi la un bordel de negrese, exact ca doi cetăţeni onorabili, 
când aţi luat-o pe coajă. Hai, nu fi prost: oricum ai întoarce-o, tot 
pierzi. 

— Nu mai scot nici un cuvânt, făcu omul, încăpățânat. 

Gillespie se întoarse spre Tibbs. 

— Nu eşti alb, dar văd că ştii să te baţi, îi spuse. 

— Trebuie să-i mulţumesc unuia pe care-l cheamă Takahashi, 
şi care nu e nici el alb. Apoi, pornind spre uşă, adăugă: Amo 
treabă de rezolvat şi sunt aproape gata cu ea. Vă rog să mă 
scuzaţi, trebuie să mă întorc la treabă. 

Spre surprinderea lui Tibbs, Gillespie se sculă în picioare şi-l 
petrecu până pe coridor. 

— Virgil, începu el când rămaseră numai ei, cred că eşti destul 
de deştept ca să-ţi dai seama că trebuie să părăseşti oraşul. 
Astă-seară ai avut noroc. Data viitoare, cineva o să tragă asupra 
ta, şi n-o să mai scapi. Asta-i sfatul meu - să pleci de aici înainte 
de a mă trezi cu o nouă crimă. O să le spun celor din Pasadena 
că mi-ai făcut treabă bună. 

— O să plec, spuse Virgil, dar numai după ce o să vă dau pe 
mână asasinul lui Mantoli, împreună cu dovezile vinovăţiei lui. 


Trebuie să rezolv întâi asta - probabil că înţelegeţi de ce. 
— N-o să răspund de ce ţi se va întâmpla, spuse Gillespie, 
— E-n regulă, aprobă Tibbs, şi se grăbi să iasă din hol. 


În seara liniştită, Duena Mantoli stătea în acelaşi loc unde în 
urmă cu câteva zile stătuse lângă ea Sam Wood. Acum era 
singură şi se uita spre lanţul de munţi din depărtare, încercând 
să-şi facă puţină ordine în gânduri. Ştia că Sam Wood fusese 
acuzat de a fi sedus o fată de şaisprezece ani, fiica unui muncitor 
aproape analfabet. 

Deşi căuta să se stăpânească, se compara totuşi întruna cu 
cealaltă fată, aşa cum şi-o imagina. Ruşinându-se, se văzu pe 
sine însăşi înălțându-se pe vârful picioarelor în celula închisorii şi 
sărutându-l pe buze pe omul în care credea, fără să ştie de ce. 
Acum nu mai credea în el, şi de aceea, privind retrospectiv, 
gestul ei i se părea ieftin şi vulgar. Işi încrucişă braţele pe piept 
şi-şi dădu seama că fusese o proastă. N-avea sens să-şi închipuie 
că educaţia şi ceea ce se înţelege prin bună creştere ar putea 
înăbuşi pornirile sexuale elementare. Sam Wood era un bărbat 
voinic, puternic şi neînsurat. Fata, oricine ar fi fost ea, îi 
satisfăcuse instinctele animalice. 

Duena se cutremură şi lacrimi de furie îi umplură ochii. 
Rămase acolo până când Endicott, îngrijorat, o găsi şi se întoarse 
cu ea acasă. 


Era puţin după ora nouă, sâmbătă dimineaţa, când Dolores 
Purdy răspunse la soneria de la uşă. Se dichisi puţin, căci nu poţi 
şti niciodată cine ar putea fi. Când deschise uşa şi văzu faţa 
întunecată a lui Virgil Tibbs, dispoziţia i se schimbă brusc. 

— Negrii intră prin uşa din dos, se răţoi ea. 

— Nu negrul ăsta, i-o întoarse Tibbs. Am venit să-l văd pe 
taică-tău. 

— Nu-ţi dau voie să intri, repetă ea şi-i trânti uşa în faţă. 

Un minut după aceea, uşa fu iarăşi deschisă, de data asta de 
către Purdy, care se uită la Tibbs cu scârbă. 

— Pleacă de-aici, zise el. N-avem nevoie de ăştia ca tine pe la 
noi. 

— N-ai noroc, zise Tibbs şi intră calm înăuntru. Sunt de la 
poliţie şi am venit să stau de vorbă cu dumneata şi cu fiica 


dumitale. 

— Ştiu câne eşti, lătra Purdy. Acum ieşi afară repede, că-ţi 
crăp capul. 

— Numai să încerci, că n-o să răspund de ce-o să păţeşti. Au 
mai încercat doi tipi noaptea trecută. 

— Am auzit povestea. Tu şi cu amicul tău aţi tăbărât pe ei cu 
levierele şi i-aţi bătut. Unul din ei e acum la spital. 

— Dacă nu vrei să ajungi şi dumneata acolo, ţine-ţi gura şi stai 
jos, ordonă Tibbs. Am venit să aflu ce-i cu clevetelile alea. Te-ai 
dus la poliţie cu tot felul de acuzaţii. Vreau să discutăm despre 
ele. 

— Nu mai am nimic de spus, mormăi Purdy. Şi nici un negru n- 
o să stea jos în casa mea. 

Tibbs nu-l luă în seamă şi se aşeză. 

— Am venit aici ca să te scap de puşcărie, îl lămuri el. 

In clipa aceea intră şi Dolores. 

— Tată, dă-l afară, îi ceru ea. ; 

— O să plec atunci când o să termin, spuse Tibbs. Inainte de a 
isprăvi cu voi, o să înţelegeţi amândoi că venirea mea e lucrul cel 
mai norocos ce vi se putea întâmpla. 

— Negrii aduc ghinion, spuse Dolores. 

— Domnule Purdy, începu Tibbs cu tonul unei discuţii serioase, 
dumneata şi fiica dumitale aţi venit la secţie şi ne-aţi spus că 
cineva a necinstit-o. E datoria noastră să avem grijă ca omul să 
fie pedepsit şi reputaţia să nu-i fie pătată. 

— Sam Wood a necinstit-o, spuse Purdy. 

Tibbs dădu din cap, ca şi când îl credea. 

— Aşa ne-ai şi spus. Bineînţeles că domnul şef Gillespie a fost 
foarte surprins; domnul Wood lucrează în poliţie de ani de zile şi 
a fost socotit întotdeauna un om de nădejde. 

— Acuma-i la puşcărie pentru crimă, aproape că ţipă Purdy. 

Tibbs aprobă din nou. 

— Ştiu. N-am de gând să dezvălui, secretele poliţiei, dar află 
că trebuie să fie vreun motiv pe care nu-l ştii. Am stat odată într- 
o celulă de închisoare aproape trei săptămâni, până când omul 
cu care eram mi-a spus ceva pe care poliţia de abia aştepta să-l 
afle. 

— Poliţai negru, îi zvârli Purdy ca o ocară. 

— Să discutăm acum cazul fiicei dumitale, vorbi liniştit Tibbs. 


Ori de câte ori se întâmplă aşa ceva şi bărbatul recunoaşte că e 
de vină, lucrurile se aranjează. Dar Wood este încăpățânat. N-o 
să recunoască niciodată că a făcut-o. Aşa că trebuie să fie 
obţinute toate probele. Asta, numai dacă nu poţi dovedi că e 
vinovat. 

— Adică, vrei să spui că trebuie să povestesc totul din nou? 
întrebă Dolores. 

— Ce fel de probe? vru să ştie Purdy. 

— Păi, în acest caz sunt încă o mulţime de lucruri de făcut. Aşa 
spune legea. Inţelegi, e greu pentru un bărbat să aducă dovada 
că nu a avut relaţii cu o fată; singurul mijloc prin care poate s-o 
dovedească este un certificat medical. 

— Ce-i aia? întrebă Purdy. Dolores e fiica mea bună. 

Tibbs întinse mâinile în lături. 

— Nimeni nu se îndoieşte de asta, spuse el. Şi toată lumea ştie 
că eşti un om respectabil. Dar fiindcă Sam Wood declară că nici 
măcar nu a vorbit vreodată cu fiica dumitale, poliţia are nevoie 
de nişte probe, ca să fie sigură. 

— Nu există nici o probă să dovedească cine a necinstit o fată, 
protestă Dolores. 

— E adevărat, fu de acord Tibbs, dar sunt probe care pot 
dovedi că un anume bărbat nu i-a făcut nimic unei fete. Astea 
sunt probele pe care va trebui să le faci dumneata. 

— Şi care-s astea? întrebă Purdy. 

— Ei bine, în primul rând i se ia o probă de sânge. Asta nu-i 
ceva rău. O înţeapă cu un ac într-o vână, la braţ, şi îi ia doar atât 
sânge cât să umple o eprubetă. 

— Nu-mi place să mă înţepe cu un ac, protestă Dolores. 

— Şi cine-o să facă înţepătura? întrebă Purdy. 

— Doctorul, răspunse Tibbs. Toate probele astea le fac 
doctorii; nimeni altcineva nu se va atinge de fiica dumitale. 

— Atâta le-ar trebui, spuse Purdy. 

— Apoi, continuă Tibbs, o vor examina ca să fie siguri că a fost 
violată, aşa cum declară ea. De asemenea, trebuie să afle dacă 
este sau nu însărcinată. 

Purdy sări în picioare, cu faţa schimonosită de furie. 

— Nimeni n-o să afle secretele ei, ţipă el. O să-l împuşc pe ăla 
de-o vrea să se uite la secretele ei. leşi afară de-aici! 

Tibbs rămase însă liniştit. 


— Nu fac decât să te avertizez, îi explică el. Trebuie să ştii 
toate astea, ca să nu vină să facă probele când nu eşti acasă, 
înţelegi? 

— Nimeni n-o să afle secretele ei, repetă Purdy cu 
încăpățânare. 

— Singurul lucru care o va putea scăpa de toate astea ar fi ca 
bărbatul să mărturisească, sublinie Virgil. El susține că este 
nevinovat, voi doi l-ați acuzat, aşa că doctorii vor trebui s-o 
examineze. 

— Gillespie n-o să îngăduie, spuse Purdy. O să vezi. 

Tibbs clătină din cap. 

— Chiar dacă ar vrea, legea tot nu-l lasă. Wood poate obţine 
un mandat de la tribunal, prin avocatul lui, şi atunci nu mai ai ce 
face. Spunând asta, Tibbs îşi împreună mâinile şi se uită fix la ei, 
adăugând apoi: Acum aş mai vrea să-ţi spun ceva, un lucru 
foarte important. Dar n-aş vrea să spui nimănui. Pur şi simplu n- 
aş vrea să te văd pe dumneata, care eşti nevinovat, băgat în 
bucluc. 

— Nimeni nu poate să-mi facă nimic, pentru că nici eu nu am 
făcut nimic, ţipă Purdy aproape cuprins de isterie. Ţi-am spus că 
ea e fiica mea bună. 

— Bineînţeles că este, spuse Tibbs, vorbind deodată pe un ton 
autoritar. Dar să presupunem că ajungi în faţa tribunalului şi spui 
că Sam Wood este omul care a băgat-o în bucluc pe fiica 
dumitale. Apoi, să mai presupunem că doctorul greşeşte şi spune 
că nu el e vinovatul. Dintr-o dată te pomeneşti acuzat de sperjur 
şi mărturie mincinoasă în instanţă, şi gata ajungi la puşcărie. De 
asta îţi atrag atenţia şi vreau să-ţi spun cum să te aperi. 

— Doctorii nu fac greşeli dintr-astea, protestă Dolores, dar în 
voce i se simţea nesiguranța. 

— Câteodată fac, o contrazise Tibbs, şi juraţii îi cred. Ei, și- 
acum ce-ar fi să-mi spui exact ce s-a întâmplat şi o să încerc să-l 
fac pe Sam Wood să mărturisească. Dacă o să mărturisească, nu 
mai aveţi de ce să vă temeti. 

— Vrei să spui că or să ne lase în pace? Vru să ştie Purdy. 

— Exact. 

Purdy se întoarse spre fiică-sa. 

— Hai, spune-i, îi porunci. 

Dolores se legănă în scaun încercând să arate ca o fecioară 


violată - dar nereuşind decât să pară o curtezană de bâlci. 

— Păi, începu fata, trecea în fiecare noapte şi se chiora în 
ferestre. Ar fi trebuit să-i spun tatei, dar eram destul de speriată 
fiindcă era poliţist. Apoi, într-o noapte când tata era plecat, a 
venit şi a bătut la uşă. Zicea că se duce la slujbă. M-a întrebat de 
numele unor fete care ar putea deveni regina festivalului 
muzical. Mi-a zis că am un corp frumos şi că voia să treacă şi 
numele meu pe listă, pentru concurs. 

Se opri şi se uită la Virgil; acesta dădu din cap, în semn că 
poate să continue. 

— Ei, şi după ce-a mai trăncănit un pic, mi-a spus că deşi 
lucrează noaptea, cunoaşte o mulţime de oameni şi ar putea să- 
mi facă rost de voturi, ca să câştig. Dacă aveam să câştig, mă 
alegeam cu o excursie la New York. Nu mai îmi aduc bine aminte 
ce a spus. Mi-a dat ceva de băut care zicea că nu-mi face rău, 
dar că o să mă simt grozav. Mi-a spus că eu aveam să fiu regina 
şi că oricine ar dori să fie în locul meu. Zicea că la New York o să 
învăţ să cânt şi să dansez şi poate o să joc şi în film. A mai zis că 
totul o să fie exact cum zicea el şi că s-ar cuveni să-i fiu 
recunoscătoare... După asta, nu-mi mai aduc aminte prea mult, 
doar că la plecare mi-a spus să nu fiu îngrijorată, că a avut el 
grijă. Chiar aşa a zis, că a avut el grijă. 

Tibbs se ridică în picioare. 

— Eşti sigură că a fast Sam? întrebă el. N-aş vrea să facem 
vreo greşeală, care ţi-ar putea, dăuna. 

Dolores se uită la el cu faţa imobilă ca o mască. 

— Sam a fost, spuse ea. 

Virgil Tibbs părăsi casa şi porni cu maşina mai departe. Merse 
la secţia de poliţie, unde avu o convorbire interurbană cu 
Gottschalk, inginerul specialist în balistică. Apoi îi făcu o vizită lui 
Harvey Oberst, căruia nu-i plăcea să fie văzut cu un negru, dar 
care îşi amintea că era vorba de un negru altfel decât ceilalţi şi 
că îl scosese din puşcărie. Apoi se duse până la reverendul Amos 
Whiteburn, şi stătu de vorbă cu doi băieţi care fuseseră chemaţi 
special. După care se întoarse la secţia de poliţie şi telefonă la un 
hotel din Atlanta. Isprăvind cu treburile astea, vizită doi negri 
care locuiau în Wells, ca şi patru albi, dintre care doi refuzară să-l 
primească. De asemenea îi făcu o vizită doctorului Harding. 
Când, în sfârşit, termină, era aproape vlăguit. Dormise foarte 


puţin şi era şi foarte obosit de toată opoziţia pe care trebuise s-o 
înfrunte, deşi nu era el de vină. Dar cel puţin îşi avea răsplata. 
Acum era gata să discute cu Bill Gillespie. 


CAPITOLUL 12 


Dimineaţa, după o noapte chinuitoare de nesomn, Duena 
Mantoli se dădu jos din pat şi îşi dădu seama că luase o hotărâre. 
Rămase multă vreme sub duş, care o în învioră. Când termină, se 
opri un minut şi se privi în oglindă. Ştia că arată foarte bine, şi 
mai ştia că făcea mari eforturi ca să arate astfel. Ei da, din punct 
de vedere fizic, se putea măsura cu orice femeie; ceea ce trebuia 
să facă acum era să pună accentul pe o altă parte a moştenirii 
sale - era timpul să-şi folosească mintea. 

Se îmbrăcă şi cobori la micul dejun. George şi Grace Endicott o 
aşteptau. 

— Am primit veşti. De la Eric, îi spuse Grace de îndată ce se 
aşeză, şi chiar foarte bune. Două veşti bune. In primul rând, a 
reuşit să pună mâna pe un dirijor proeminent care să ne salveze 
festivalul. 

— Cine e? întrebă Duena, 

— Eric nu spune; vrea să ne facă o surpriză când va veni aici. 
Cealaltă veste bună este că agenţia care se ocupă de vânzarea 
biletelor ne-a anunţat că lucrurile merg mult mai bine decât se 
aşteptau. 

— Imi pare bine, exclamă Duena; bău apoi un pahar cu suc de 
portocale şi le spuse ce avea într-adevăr de gând: N-o să mă 
credeţi, în toate minţile, dar am de gând să merg astăzi în oraş 
să-l văd pe domnul Schubert. Vreau să stau de vorbă cu el. 

— Despre ce? o întrebă Endicott. 

— Nu-mi place cum merg lucrurile. Ceva nu e-n regulă. Au 
arestat un om pe care îl cred nevinovat. Nu înţeleg de ce n-a fost 
eliberat pe cauţiune, său de ce nu i s-a intentat un proces, 
indiferent care e procedura legală. 

Grace Endicott interveni: 

— Eu n-aş face una ca asta, Duena. Sincer vorbind, nici tu, nici 
eu nu suntem experte în treburile astea şi tot ce putem face este 
să ne luăm după cei ce se pricep. Altfel, nici n-o să facem mare 
lucru, ba s-ar putea chiar să iasă cine ştie ce încurcături. 


Duena îşi mai turnă suc de portocale şi-l bău. 

— Nu înţelegi, Domnul Wood, polițistul care a fost în ziua 
aceea... e la închisoare. Nu-i vinovat. Nu-i vinovat, o ştiu. Nu mă 
întreba cum de ştiu, dar ştiu. De asta aş vrea să-l văd pe primar. 

George Endicott îşi alese cuvintele cu grijă. 

— Duena, cred că eşti prea subiectivă. Nu te amesteca şi lasă- 
i pe bărbaţi să rezolve lucrurile. Dacă Wood e nevinovat, nu va 
rămâne multă vreme la închisoare. Şi apoi, mai este Tibbs; am 
mare încredere în competenţa lui. 

— Nu prea văd ce-o să facă aici cu competenţa lui, replică 
Duena. Apoi îşi schimbă tactica: Mergi în oraş astăzi? 

— Da, după-amiaza. 

— Pot să vin şi eu? Aş vrea măcar să fac nişte cumpărături. 

Endicott dădu din cap, declarându-se de acord. 


Frank Schubert se aşeză mai bine în scaun, conştient de 
feminitatea provocatoare a vizitatoarei sale. In sinea lui se 
întreba cum de-l convinsese pe George Endicott să o aducă, dar 
era evident că reuşise 

— Domnişoară Mantoli, începu el, voi fi foarte sincer cu 
dumneata; de fapt, am de gând să-ţi furnizez câteva informaţii 
confidenţiale. Imi promiţi să le păstrezi numai pentru dumneata? 

— Promit, încuviinţă Duena. 

— Bun. Nu ştiu câte lucruri cunoşti despre economia Sudului, 
dar anumite zone au fost foarte puternic afectate. Wells este una 
dintre ele. Nu suntem situaţi în apropiere de o autostradă de 
primă importanţă, ci lângă una pe care se angajează probabil 
numai o maşină din cincizeci. Asta înseamnă venituri turistice 
foarte mici. Agricultura este în declin în regiune, întreprinderile 
industriale până acum au refuzat să se mute aici şi, ca s-o 
spunem fără menajamente, atât oraşul cât şi oamenii lui sunt 
aproape pe drojdie. 

Duena, care asculta cu atenţie, dădu din cap. 

— Ne-am dat seama - membrii consiliului şi cu mine - că ar 
trebui făcut ceva, căci altfel vom ajunge într-o situaţie foarte 
gravă. Aşa că lui George i-a venit ideea cu festivalul muzical. Nu 
ne-am înflăcărat prea tare la început, dar el ne-a convins că 
festivalul ne va proiecta pe harta turistică. Dacă s-ar întâmpla 
asta, ar fi grozav. 


Aşa că, păstrând unele îndoieli, am mers totuşi înainte. După 
câte înţeleg acum, biletele se vând foarte bine, aşa că George se 
pare că a avut dreptate. 

Ei, şi acum ajungem la o altă problemă, care te priveşte direct 
- ori poate indirect. Postul de şef al poliţiei a devenit liber şi 
trebuia să-l încredinţăm cuiva. Nici unul din poliţiştii angajaţi nu 
era destul de pregătit să preia postul. Aşa că ne-a venit o idee. 
Am socotit că dacă vom scoate postul la concurs, am putea 
atrage un bun cunoscător al legii, pe care să-l angajăm chiar cu 
un salariu mic, ţinând seama de lipsa de titlu şi experienţă. Apoi, 
când ne vom pune mai bine pe picioare, vom putea să-i mărim 
salariul ca să-l păstrăm, sau dacă nu, să angajăm eventual pe 
altcineva. 

Ei bine, s-a dovedit că planul nostru, până acum, a fost corect. 
Au apărut câţiva candidaţi dornici să accepte salariul nostru, 
gândindu-se la avantajele din viitor. Unul dintre ei a fost Bill 
Gillespie. Anumiți membri ai consiliului - şi nu menţionez nici un 
nume - au stăruit să angajăm pe unul din Sud, care ar face 
măcar tot ce poate ca să menţinem relaţiile rasiale tradiţionale. 
Unul din Nord putea să ne vâre pe gât integrarea, cu mult înainte 
de a fi noi gata s-o acceptăm - şi chiar s-o facă să funcţioneze. 

— Aşa că l-aţi angajat pe Gillespie, spuse Duena. 

— Da, l-am angajat. Dosarul lui părea foarte bun, vreau să 
spun ţinând seama şi de cât puteam noi să-i oferim. Personal, 
dar asta ţi-o spun strict confidenţial, cred că am făcut o alegere 
proastă, dar cel puţin anumiţi membri ai consiliului, despre care 
am amintit adineauri, erau mulţumiţi. 

Schubert privi în jur, ca şi cum ar fi vrut să se asigure că nu 
asculta nimeni altcineva. Apoi se aplecă înainte, căutând să dea 
cuvintelor un ton şi mai confidenţial. 

— Dacă a băgat la închisoare un nevinovat, omul va fi eliberat 
în curând, ţi-o făgăduiesc. Dar trebuie să înţelegi că există o 
puternică mărturie împotriva lui. Am discutat cu câţiva membri 
din consiliu, şi îi spun şi lui George chiar acum, că dacă Gillespie 
nu rezolvă cazul în următoarele zile, avem de gând să-l demitem. 
E-adevărat că a fost angajat cu contract, dar e încă în perioada 
de probă. Aşa că nu-ţi face griji; o să fie bine. 

George Endicott şi Duena Mantoli părăsiră biroul primarului cu 
câteva minute înainte de ora patru. Şi cum aflaseră că Eric 


Kaufmann sosea seara devreme, George Endicott îi propuse să 
mănânce ceva liniştiţi şi-apoi să se ducă să-l ia pe Kaufmann. 
Duena înţelese că i se ivea prilejul aşteptat. Era încă prea 
devreme ca să mănânce, dar ea avea altă idee: 

— Trebuie să-l văd pe domnul Tibbs. 

— Cred că ar fi mai: bine să amâni, o sfătui Endicott. Dacă 
mergi acum acolo, faci o greşeală, şi s-ar putea să nu fie bine. 

Duena se uită la el cu o expresie în care dezamăgirea se 
amesteca cu reproşul, şi George Endicott se hotărî dintr-o dată 
că, în calitatea sa de consilier, ar trebui poate să schimbe câteva 
cuvinte cu Bill Gillespie. 

Arnold vorbi printre gratii cu Sam Wood: 

— Ţi-a venit un alt vizitator. 

Şi deschise brusc uşa, lăsându-l să intre pe Virgil Tibbs. 
Detectivul din Pasadena intră fără să mai aştepte vreo invitaţie şi 
se aşeză pe marginea patului tare. 

— Ei, Virgil, îl întrebă Sam plictisit, ce mai e nou? 

— Tocmai voiam să-ţi spun, răspunse Tibbs, că mă duc să-l 
văd pe Gillespie de cum s-o întoarce. Şi când l-oi vedea, o să-i 
demonstrez, în aşa fel încât până şi el să înţeleagă, că eşti 
nevinovat. Cred că-l voi putea convinge. 

Sam vorbi cu un glas lipsit de expresie: 

— De ce nu renunţi şi nu te duci acasă? Te credeam deştept. 

— Nu am terminat ce aveam de făcut, răspunse Virgil. Lumea 
e plină de oameni care n-au făcut niciodată nimic, pentru că n-au 
ştiut să-şi ducă treaba la bun sfârşit. Mi-au rămas două lucruri de 
terminat: să te eliberez şi să te scot de aici, şi să-i predau lui 
Gillespie un criminal. Apoi o să pot merge acasă. 

— iți doresc noroc, spuse Sam, dar nu se uită la Virgil în timp 
ce vorbea. 

— Inainte de a mă duce să-l văd pe Gillespie, vreau să 
lămuresc o problemă sau două cu tine, spuse Tibbs. Sunt convins 
că ştiu răspunsurile, dar cu cât am mai puţin de ghicit, cu atât 
mai solid va fi cazul meu. 

Sam ridică din umeri. 

— Ce-ţi trece prin minte? întrebă el. 

— In noaptea în care patrulam împreună, ai făcut o mică 
modificare a traseului, şi ai făcut-o intenţionat. Atunci nu ştiam 
de ce. Cred că acum ştiu. N-ai vrut să treci pe lângă casa familiei 


Purdy, nu-i aşa? 

Sam păru dintr-o dată mai însufleţit. 

— Virgil, aş vrea să nu te amesteci. Ştiu că încerci să mă ajuţi, 
dar... 

— De asemenea, urmă Virgil, cred că ştiu de ce n-ai vrut să 
treci în seara aceea pe lângă casa familiei Purdy. 

— Ai trecut cu maşina pe-acolo? întrebă Sam bănuitor. 

— Nu, răspunse Tibbs, n-am avut nevoie. Harvey Oberst mi-a 
spus tot ce aveam nevoie să ştiu în ziua când a fost aici la secţie. 

Tibbs tăcu apoi, şi o vreme domni liniştea. Câteodată socotea 
că este mai bine să lase omul să-şi adune gândurile. Ştia că Sam 
rămăsese pe gânduri şi asta era exact ceea ce dorea. În cele din 
urmă Sam întrerupse tăcerea: 

— Virgil, hai s-o luăm de la început. Ai spus de câteva ori că 
am schimbat traseul în seara aceea. De ce crezi asta? 

— Uite de ce. În noaptea când am umblat împreună, ai făcut 
un mic ocol pe o porţiune de drum desfundat. Când te-am 
aşteptat în faţa bufetului, la puţin timp după aceea, am observat 
praful care se depusese pe maşină. 

— Nu-i nimic neobişnuit, îl întrerupse Sam. 

— Bineînţeles, dar în noaptea când m-ai luat de la gară, nu era 
praf pe maşină. Asta înseamnă că n-ai luat-o pe drumul 
desfundat cu puţin timp înainte de a mă lua de la gară. 

— Poate că n-ai observat praful. 

— Am observat. Şi-apoi, aveam o bănuială - că maşina fusese 
spălată în după-amiaza aceea, am verificat mai târziu la garajul 
vostru. Aşa că până şi un strat fin de praf ar fi fost vizibil. 

— Vrei să spui că atunci când te-am arest-... când te-am adus 
la secţie să dai o declaraţie, ai mai avut timp să observi cât praf 
era pe maşina mea? Nu cred că puteai, Virgil, pentru că erai prea 
speriat. 

— Nu, nu eram, răspunse Tibbs. Pur şi simplu mi-am ţinut gura 
până am aflat ce mi se imputa. Era singurul lucru bun de făcut. 
Dar mi-am ţinut ochii deschişi, fiindcă sunt obişnuit să-i ţin. 

— Ei, şi de unde ştii că n-a plouat şi că praful s-a aşezat pe 
acea scurtă porţiune? insistă Sam. 

— Am verificat în buletinul meteorologic. 

Se aşternu din nou tăcerea. Sam chibzui o vreme la 
informaţiile pe care tocmai le aflase şi înţelese că dacă o mai 


ţine aşa, ar fi nu numai fără rost, ci probabil şi fără folos. 
Indiferent dacă o recunoştea sau nu, Tibbs îşi cunoştea meseria. 
Apoi, Sam îşi zise că omul acesta, care datorită rasei sale se afla 
dincolo de o barieră cu neputinţă de trecut, era de partea lui. Era 
un gând încurajator. Se hotărî să-i dea răsplata pe oare o merita. 

— Până acum, admise el, ai dreptate. 

— Ce n-aş fi dat să mi-o fi spus mai devreme, Sam, zise Tibbs 
pe un ton mai degajat. Nu s-ar fi pierdut atâta timp - timpul tău 
vreau să zic. 

Spre surprinderea lui Sam. Tibbs se ridică în picioare. 

— Dacă vrei să ştii, am avut o mică discuţie cu domnul Purdy 
şi cu fiică-sa Dolores. l-am speriat destul de tare cu perspectiva 
unui examen medical cu care să-şi susţină acuzaţia, şi pe urmă i- 
am convocat aici, mai târziu în după-amiaza asta, pentru 
„examinare”. N-am spus ce fel de examinare. Dacă aş putea s-o 
fac să-şi schimbe relatarea în faţa martorilor, acuzaţia împotriva 
ta cade. Şi după ce n-o să mai fii acuzat de asta, restul va fi mai 
uşor. 

Pentru prima dată, Sam simţi dorinţa să colaboreze. 

— Virgil, poate că ar fi bine să afli cine i-a făcut felul. Ştiu că îţi 
cer cam mult. 

— Mulţumesc, Sam, spuse Virgil. Cred că ştiu de pe acum 
răspunsul. 

Când polițistul de serviciu îi spuse lui Bill Gillespie că Virgil 
Tibbs dorea să-l vadă, îşi zise că ar fi bine să-l lase puţin să 
aştepte, aşa, ca să-l ţină la locul lui. După ce socoti că trecuse 
destul timp, apăsă butonul interfonului şi se declară dispus să-l 
primească. 

Din cauza acestei întârzieri, Tibbs intră în biroul lui Gillespie 
aproape exact în momentul când George Endicott o însoțea pe 
Duena Mantoli până la secţia de poliţie. Endicott n-avea nici un 
chef de vizita asta, dar îşi dădea seama că are în faţă o fată 
hotărâtă, şi prefera să aibă întrevederea cu Gillespie când putea 
măcar să controleze situaţia. Se îndreptă spre ghişeu. 

— Vrem să-l vedem pe domnul şef Gillespie, spuse el. E liber? 

Pete, ştiind că are în faţă un consilier, şi încă pe cel mai bogat 
din oraş, spuse: 

— Puteţi intra. Nu e nimeni la el, în afară de Virgil. 

O luară pe coridor, şi George bătu la uşa deschisă. Gillespie 


ridică ochii, văzu cine era şi spuse: 

— Poftim înăuntru. Dar când o văzu pe Duena apărând în uşă, 
se ridică. Luaţi loc, vă rog, îi invită, după ce se făcură 
prezentările. Virgil, poţi pleca, am să vorbesc altă dată cu tine. 

Virgil nu se clinti, în schimb începu să vorbească: 

— Ceea ce am de spus este destul de important, domnule şef 
Gillespie. Şi fiindcă domnişoara Mantoli şi domnul Endicott sunt 
de faţă, ar fi foarte bine să audă şi ei. 

Gillespie ridică pumnul, gata să bată în masă. Nu era omul 
care să îngăduie cuiva să-i răspundă obraznic, mai ales când era 
vorba de cineva împotriva căruia pleda şi culoarea pielii. Endicott 
văzu gestul şi se grăbi să vorbească: 

— Pare să fie ceva interesant. Dacă n-ai nimic împotrivă, Bill, 
aş vrea să aud ce are de spus domnul Tibbs. 

— Şi eu aş vrea, adăugă Duena. 

Gillespie nu avu ce face. Jurându-şi să se răzbune crunt pe 
Tibbs când va rămâne singur cu el, acceptă înfrângerea 
vremelnică: 

— Cum doriţi, domnule Endicott. 

Se aşezară jos cu toţii. 

— Inainte de a începe, vorbi Virgil, aş vrea ca Sam Wood să fie 
adus aici, ca să audă şi el. Şi, uitându-se la Gillespie, adăugă: 
Poate că şi domnul şef Gillespie va dori să-i pună câteva 
întrebări. 

Incolţit, Gillespie deschise interfonul spumegând de furie şi 
dădu un ordin; după câteva minute, Sam Wood era adus în 
încăpere. Gillespie îi făcu semn din cap spre un scaun, şi Wood 
se aşeză. Cu o altă înclinare a capului, Gillespie îl concedie pe 
Arnold, care adusese arestatul. Incă înăbuşindu-şi furia care sta 
gata să izbucnească, privi încruntat la Tibbs. 

— Hai, Virgil, şi vezi să nu dai greş. 

Tibbs îşi încleştă degetele, strângându-le tare. Rămase un 
moment privindu-le fix, înainte de a începe să vorbească: 

— Voi începe cu personalitatea unei tinere, pe nume Dolores 
Purdy. Acum Tibbs îşi ridică privirea: Domnişoara Purdy este fiica 
unui om care se vede că-i redus la minte, cu o educaţie şi o 
putere de discernământ sub orice nivel. Nu i-am cunoscut mama. 
Dar trecutul familiei ei are, în cel mai bun caz, lipsuri mari. 

— Ştiu toate astea, izbucni Gillespie. 


Tibbs aşteptă un moment, şi apoi urmă: 

— Dolores Purdy are optsprezece ani dar zice că are 
şaisprezece, ca să nu-şi bată joc de ea colegele de şcoală că e cu 
două clase în urmă. Având în realitate optsprezece ani, problema 
unui viol iese din discuţie, ţinând seama de legislaţia statului 
nostru. 

Domnişoara Purdy, însă, prezintă o caracteristică pe care am 
găsit-o consemnată clar în dosarul poliţiei. Este o exhibiţionistă. 
Dintr-un motiv oarecare, e convinsă că are un trup superb, care 
scoate din minţi pe oricine - adică pe orice bărbat. E un 
sentiment obişnuit la fetele de vârsta ei, care-şi închipuie, într-un 
fel sau altul, că nu sunt acceptate de societate. Şi cred că pot 
trece peste acest handicap prin purtarea lor, căreia bărbaţii nu-i 
rezistă. 

Işi ridică privirea ca să vadă efectul spuselor sale asupra 
Duenei. Ea îl asculta cu un interes nedisimulat: ca şi ceilalţi trei 
bărbaţi, de altfel. Aşa că urmă: 

— Lucrul cel mai obişnuit în astfel de situaţii este că fata se 
dăruie unui bărbat, nădăjduind să-l lege de ea prin farmecul ei 
fizic. Uneori planul reuşeşte, alteori provoacă doar o şi mai 
puternică izolare. 

După cum declară Harvey Oberst, care e puţin mai mare decât 
ea, Dolores i s-a oferit fără ca el să-i fi cerut favorurile. Şi îl cred, 
pentru că există două dovezi. Prima este venirea ei aici ca să 
depună o plângere împotriva domnului Wood. E un lucru grav să 
vii la o secţie de poliţie şi să învinuieşti un poliţist cunoscut şi 
respectat. Dar în loc să fie cât de cât tulburată, şi-a pus o rochie 
foarte strâmtă, care-i sublinia şi îi scotea în evidenţă pieptul într- 
un fel extrem de frapant. Nu aşa se poartă o fată modestă care a 
fost violată. 

Tibbs se opri şi aşteptă un moment, dar niciunul dintre cei 
patru ascultători nu arăta vreun semn că ar vrea să-l întreruptă. 

— Ajungem acum şi la domnul Wood. In noaptea crimei, 
domnul Wood a trecut cu maşina poliţiei pe lângă casa lui Purdy. 
In concordanţă cu traseul său obişnuit. Până atunci acoperise 
aproape toate celelalte zone ale oraşului, şi era atât privilegiul 
cât şi obligaţia de a patrula şi în acest sector. A trecut pe acolo 
puţin după ora trei dimineaţa. Nu mi-a spus ce s-a întâmplat 
atunci, dar pot să ghicesc. Câteva nopţi mai târziu, când 


patrulam cu el, domnul Wood a evitat în mod vizibil să treacă pe 
lângă casa lui Purdy; neştiind de ce, am tras concluzia pripită că 
avea ceva de ascuns. M-am îndoit de el o vreme; am greşit, şi 
pentru felul cum am gândit despre el, îmi cer scuze. 

— Cum de-ai ştiut unde stau alde Purdy? întrebă Gillespie. 

— Harvey Oberst a pomenit când i-am pus unele întrebări 
acum câteva zile, şi am verificat apoi singur în dosare. 

Gillespie dădu din cap, părând mulţumit de răspuns. 

— Deci, punând la un loc datele pe care le aveam, iată ce s-a 
întâmplat, atât cât pot să reconstitui. Nu cu mult timp în urmă, 
domnişoara Purdy n-a fost destul de prudentă cu un bărbat pe 
care-l cunoştea, aşa că s-a trezit însărcinată, sau a crezut că 
este. Cine era bărbatul nu contează; important e că ea nu putea 
sau nu vroia să se mărite cu el. Inchipuindu-şi că „a dat de 
bucluc”, a făcut ceea ce au mai făcut atâtea altele: s-a gândit la 
cineva pe care să arunce vina şi care să nu se poată dezvinovâăţi; 
nu voia decât un soţ temporar sau măcar un bărbat care să 
plătească cheltuielile cu doctorul şi cu copilul. Din fericire, 
această versiune a ţapului ispăşitor este pe deplin cunoscută în 
cercurile poliţiei, astfel că rareori cuvântul nefondat al unei fete 
este luat în seamă fără o probă dovedită. Fireşte, domnul 
Gillespie cunoaşte situaţia. 

Domnişoara Purdy ştia că domnul Wood patrula cu maşina 
prin oraş, în schimbul de noapte, şi se poate presupune de 
asemenea că s-a oprit odată sau de mai multe ori la ea acasă, în 
ultimul an de când alde Purdy s-au stabilit în Wells. În al doilea 
rând, ea ştie că era necăsătorit şi că deci putea fi prins în 
capcana căsătoriei. In fine, ea îl atrăgea într-o oarecare măsură, 
după cum reiese din faptul că s-au întâlnit cel puţin o dată în 
timpul rondurilor lui de noapte, probabil sub o formă care să pară 
accidentală. După câte îmi dau seama, asta s-a întâmplat de mai 
multe ori decât o singură dată, dar nu atât de des încât să 
trezească bănuiala unui poliţist conştiincios. 

Tibbs îl privi pe Sam Wood. 

— Nu vreau să te pun în încurcătură, domnule Wood, în special 
în prezenţa domnişoarei Mantoli, dar ai putea să confirmi? 

Sam rămase câteva momente tăcut, ca şi cum ar fi vrut să-şi 
găsească cuvinte. Apoi, nu spuse decât: 

— Da. 


— Acum trecem în domeniul probabilităților, continuă Tibbs. 
Dacă domnul Wood era vinovat de a mai fi acceptat avansurile 
unor astfel de femei, sau de a le fi căutat, această tendinţă ar fi 
fost probabil la un moment dat observată, de-a lungul celor trei 
ani de când veghează noaptea asupra oraşului. Bineînţeles, nu 
obligatoriu, întrucât există oameni care au dus întotdeauna o 
viaţă exemplară, şi deodată se află că au comis o crimă sau au 
fugit pe neaşteptate cu fondurile băncii. Totuşi, domnul Wood 
este burlac, şi are deci dreptul să iasă cu femeile care-i plac. Dar 
dacă ar fi avut tendinţa să profite de o fată neştiutoare, probabil 
că nu s-ar fi bucurat de reputaţia foarte bună pe care o are în 
Wells. Şi nimeni nu cunoaşte mai bine situaţia unui om ca 
bancherul său, iar banca unde îşi are el contul are o părere 
foarte bună despre domnul Wood; cel puţin, aşa mi-au spus. În 
concluzie, încheie Virgil răsuflând adânc, socot că acuzaţia pe 
care Dolores Purdy i-a adus-o domnului Wood este o minciună 
gogonată. 

— Ai putea s-o faci să recunoască? întrebă Endicott 

Interfonul bâzâia, şi Bill Gillespie deschise butonul. 

— Domnul Purdy şi fiica lui vor să vorbească cu 
dumneavoastră, se auzi în interfon. 

Gillespie scrută atent feţele celor patru oameni din faţa lui. 

— Spune-le să intre, dădu el instrucţiuni, şi adu şi două 
scaune. 

In birou se aşternu o tăcere încordată, apoi se auziră paşii 
celor doi apropiindu-se. Fiecare pândea uşa. 

Prima intră Dolores. Inaintă cu paşi mici, fără să se grăbească. 
Faţa tatălui ei era la fel de necioplită, iar creţurile din jurul gurii 
păreau să se fi adâncit şi mai mult. Arnold, care venea după ei, 
intră bălăbănind două scaune, pe care le puse jos. Nu vorbi 
nimeni până când nu ieşi din încăpere. 

— Staţi jos, îi pofti Gillespie. 

Purdy arătă spre Tibbs. 

— Să iasă afară, comandă el. 

Gillespie păru să se înalțe în scaun. 

— Rămâne aici, spuse el, şi le făcu semn să stea pe scaune. 

Cei doi Purdy se aşezară. 

— N-o să vorbesc de faţă cu un negru, declară Dolores. 

Gillespie nici nu o băgă în seamă, şi vorbi: 


— Trebuie să vă punem nişte întrebări de rutină, le spuse el. 
Expertiza medicală o să ia de asemenea destul timp. Aveţi ceva 
de declarat înainte de asta? 

Urmă o pauză lungă. Gillespie se lăsă pe spate, şi scaunul 
scârţâi sub greutatea lui. Apoi în cameră se înstăpâni din nou 
liniştea. Dolores se foi în scaun şi îşi netezi fusta cu mâinile. 

— Poate că am făcut o greşeală, spuse ea în cele din urmă. 

— Ne-ai mai spus asta şi data trecută, se repezi imediat 
Gillespie. 

Dolores aşteptă ca mintea ei înceată să găsească vorbele de 
care avea nevoie. 

— Vreau să spun că poate nu a fost el. 

— Adică, domnul Wood? întrebă Gillespie. 

— Da, n-a fost el. 

Purdy îşi limpezi glasul şi luă cuvântul: 

— Vedeţi, Dolores nu doarme uneori prea bine noaptea. A 
văzut maşina poliţiei când a trecut şi ştia cine era înăuntru. Apoi 
când s-a culcat l-a visat pe el, şi gata ideea. 

— Adică, spuse şeful poliţiei, fiică-ta l-a văzut pe domnul Wood 
în maşina de patrulare, şi pe urmă pur şi simplu a visat că avea 
relaţii cu el? 

Fălcile lui Purdy se încordară, înainte de a răspunde. 

— Da, cam aşa ceva, spuse el. 

Gillespie se aplecă în faţă: 

— Mi se pare cam greu de crezut ca o fată ca Dolores să aibă 
un vis atât de intens despre un lucru ca ăsta, încât să vină aici şi 
să facă o plângere oficială. Dacă ar fi mai tânără cu câteva luni, 
ar fi putut pune în primejdie viaţa unui om. 

— Uite că nu-i, izbucni Purdy. E destul de mare ca să facă ce 
vrea. 

— Nu mai trebuie să fiu examinată de doctor, nu-i aşa? întrebă 
Dolores. 

— Nu, răspunse Gillespie. Dacă tu şi taică-tu declaraţi aici, de 
faţă cu martori, că acuzaţiile pe care le-aţi adus împotriva 
domnului Wood nu sunt adevărate, nu mai e nevoie de examen 
medical. 

— Nici n-aţi putea acum, adăugă Dolores. 

Duena Mantoli păru gata să se înece, uluită, apoi se aşternu 
iarăşi liniştea, pe care o sparse Virgil Tibbs. 


— Ai dat dovadă de mult curaj venind aici în seara asta, îi 
spuse el lui Dolores. Multe fete n-ar fi făcut-o. 

— O labă de-a tatii m-a făcut să vin, admise Dolores cu 
seninătate. 

— Ne-ai mai putea ajuta cu ceva dacă ai vrea, urmă Tibbs. 
Este un lucru mai important decât crezi. Ai putea să ne spui cum 
s-a întâmplat de l-ai visat pe domnul Wood? 

— Păi, cum am zis, l-a văzut trecând, aşa i-a venit în gând, se 
răţoi Purdy. 

Tibbs nici nu luă în seamă vorbele lui şi o fixă mai departe pe 
Dolores. În cele din urmă, fata păru să observe. Îşi netezi fusta 
din nou şi pentru prima oară păru încurcată. 

— Păi, vorbi ea rar: e un tip simpatic. Nu l-am cunoscut. Dar 
am auzit vorbindu-se de el. Are o slujbă bună, permanentă, 
maşină şi m-am tot gândit la el. Am crezut că o să mă placă, mai 
ales că auzisem că n-are iubită. 

— Eu sunt iubita lui, spuse Duena. 

Sam Wood o privi cu uimire şi neîncredere. Şi Dolores se uită 
la Duena. Apoi se întoarse neliniştită spre Bill Gillespie. Acum era 
gata să admită orice. 

— Nu-i dau fata, e prea bătrân pentru ea, spuse Purdy. 

Bill Gillespie luă o hotărâre. 

— Fiindcă aţi venit amândoi şi aţi declarat că domnul Wood nu 
e vinovat, în ceea ce mă priveşte consider cazul închis. Asta nu 
înseamnă că domnul Wood nu poate să vă dea în judecată 
pentru defăimare; şi îmi închipui că o va face. 

— Nu vreau să dau în judecată pe nimeni, spuse Sam. 

Purdy se întoarse spre fiică-sa. 

— Hai acasă, îi porunci el, şi se ridică. 

Dolores se ridică şi ea, apoi se întoarse şi încercă să-i 
zâmbească lui Sam. 

— Imi parc rău, crede-mă, spuse ea. 

Sam îşi aminti că e un gentleman şi se ridică. La fel făcu şi 
Virgil Tibbs. George Endicott rămase pe scaun. Fără alte 
comentarii, cei doi Purdy ieşiră pe rând. Atmosfera nu se limpezi 
însă decât la câteva minute după ieşirea lor. 

— Ei, şi-acum ce facem? vorbi Gillespie. 

Virgil Tibbs îi răspunse: 

— Să terminăm cu disculparea domnului Wood. Mai e ceva de 


clarificat înainte de a-l elibera? 

— Da, replică Gillespie. Vreau să-mi spună de unde are cei 
şase sute dolari cu care şi-a plătit ipoteca. 

Tibbs vorbi înaintea lui Sam: 

— Cred că pot răspunde eu. Banca v-a spus că a depus o 
sumă de bani lichizi, dar nu v-a spus ce fel de bani lichizi. 

— Banii sunt bani. 

— Dar nu în cazul ăsta, replică Tibbs. Când i-am întrebat, mi- 
au spus că suma era în mare parte sub formă de monezi de 
douăzeci şi cinci de cenți, de cincizeci de cenți, şi chiar bănuţi de 
cinci şi zece cenți. Erau şi bancnote, dar cea mai mare era de 
cinci dolari. 

incepea să se facă lumină în acest caz. 

— Vrei să spui că-i punea la ciorap? întrebă Gillespie, 

— Exact, spuse Virgil. Nu era lucrul cel mai deştept pe care 
putea să-l facă, deoarece la bancă i-ar fi pus cu dobândă şi ar fi 
câştigat cam optsprezece dolari pe an. Şi banii ar fi fost în mai 
multă siguranţă. Am impresia că economisea ce putea în felul 
acesta, chiar de când a intrat în poliţie, ca să-şi plătească 
ipoteca. Probabil pe baza unei cote pe care şi-o fixase singur. 

— Am încercat să economisesc câte cincizeci de cenți pe zi, 
explică Sam. 

— De fapt, economisea ceva mai mult, spuse Tibbs. Aproape 
patru dolari pe săptămână. Dar de ce nu-i depuneai la bancă? 

— Nu voiam să-i cheltuiesc. Erau banii de ipotecă. li ţineam 
bine şi n-am luat niciodată nici măcar cinci cenți, până mi-am 
plătit casa. 

— Va să zică, s-a clarificat şi aspectul ăsta, spuse Tibbs către 
Gillespie. Il eliberaţi acum? 

Gillespie se uită spre George Endicott înainte de a răspunde. 
Părea complet dezumflat. 

— Cred că da. Spuse el. 

— Atunci, vorbi Virgil, vreau să vă cer să-l repuneţi în drepturi 
imediat, ca să poată patrula la noapte. 

— Aş vrea să-mi petrec noaptea asta acasă, spuse Sam. 

— Cred că e necesar să patrulezi la noapte, declară Tibbs. Şi 
dacă nu te deranjează, am să vin cutine. 

Apoi Tibbs se întoarse spre Gillespie. 

— Pot să vă promit un lucru, spuse el. Dacă nu se întâmplă 


nimic deosebit, până dimineaţă domnul Wood îl va aresta pe 
ucigaşul lui Enrico Mantoli. 


CAPITOLUL 13 


Când Sam Wood o porni pe coridorul secţiei de poliţie şi ieşi 
apoi afară, în aer liber, avu sentimentul puternic că trăise un vis 
urât. Furia, jignirea şi disperarea pe care le simţise trecuseră 
acum, şi revenise la starea în care fusese mai înainte. Cu 
excepţia unui singur lucru: o ţinuse pe Duena Mantoli în braţe şi 
ea îl sărutase. Şi în faţa unor martori mărturisise că era iubita lui. 

Bineînţeles că nu era, şi Sam ştia asta. O spusese doar ca s-o 
facă pe Dolores Purdy să se simtă fâstâcită, şi izbutise. Dar timp 
de câteva momente, Sam îşi imagină că ea o spusese sincer. 
Apoi izgoni gândul şi îşi aminti că era ora cinei. 

Merse cu maşina până la un restaurant care oferea singurele 
fripturi acceptabile din oraş şi-şi comandă una. Simţea că o 
merită. 

Patronul veni să schimbe două vorbe cu el. 

— Sunt bucuros să te văd, domnule Wood, spuse el. 

Sam ştia exact ce vrusese să spună. 

— Sunt bucuros că sunt aici, vorbi el pe acelaşi ton. Spune-i 
bucătarului să-mi facă o friptură bună. 

— l-am şi spus, îl asigură patronul. Ascultă., Sam, voiam să te 
întreb ceva. Nu-mi răspunde dacă n-ai chef, dar întregul oraş se 
minunează. Spune-mi, ce-i cu polițistul negru cu care lucrezi? 

— Virgil? întrebă Sam. Ce-i cu el? 

— Ei, cum e? i 

— E un expert în crime, spuse Sam. Intâmplarea face să-l 
avem la îndemână şi şeful l-a pus să lucreze. Asta-i tot. 

— Trebuie să fie greu pentru, tine, sugeră patronul 

— Nu, deloc, i-o reteză Sam. E ăl naibii de deştept şi m-a. scos 
dintr-un bucluc. 

Sam se simţi grozav de mândru că lua apărarea omului care îi 
luase lui apărarea. 

— Da, dar e un cioroi, insistă patronul. 

Sam îşi puse mâinile pe masă şi apoi ridică privirea în sus 

— Virgil nu-i un cioroi. Este negru, e adevărat, dar nu-i un 
cioroi. Am cunoscut o mulţime de albi, dar puţini sunt la fel de 


deştepţi ca el. 

Patronul se linişti dintr-o dată. 

— Câţiva dintre ei sunt deştepţi, ai dreptate. Unul din ei a scris 
chiar o carte... Uite că-ţi vine friptura. 

Patronul avu grijă să-i fie servită cu tot dichisul. Chiar el singur 
îi aduse o sticlă de sos. Apoi se gândi că Sam Wood trebuie să fie 
scuzat pentru ceea ce afirmase, deoarece tocmai trecuse printr-o 
experienţă grea. 

Când termină de mâncat, Sam plecă acasă. Odată ajuns acolo, 
deschise ferestrele ca să iasă aerul greu, şi îşi scoase uniforma. 
Apoi făcu un duş, se bărbieri şi se culcă să se odihnească. 

li trecu ca o străfulgerare prin minte promisiunea făcută de 
Virgil că va aresta un criminal chiar la noapte. 

| se păru tot mai ireal, pe măsură ce i se făcea somn. Mintea i 
se înceţoşă şi adormi adânc - până când deşteptătorul îl trezi la 
unsprezece. 


Virgil Tibbs îl aştepta pe culoarul secţiei de poliţie. Sam pontă 
de venire, cum făcea întotdeauna; polițistul de serviciu căuta să 
se poarte cu el ca şi cum nu se întâmplase nimic. Cu registrul 
sub braţ şi cu cheile de la maşina de patrulare în mână, se 
întoarse spre Tibbs. 

— Hai să mergem, îl pofti. 

Se aşezară împreună, la fel ca şi data trecută. 

Încotro mergem, Virgil? întrebă Sam. 

— Tu conduci, răspunse Tibbs. Unde vrei. Mi-e indiferent. 
Numai să nu fie lângă casa lui Purdy în noaptea asta. Nu vreau 
să mai trec din nou pe acolo. 

Sam îi puse întrebarea la care se gândea de o oră. 

— Crezi că ucigaşul bătrânului Mantoli va ieşi la noapte? 

— Sunt aproape sigur, replică Tibbs. 

— Atunci, poate că ar fi mai bine să patrulăm lângă casa 
Endicott, ca să vedem dacă totul e în ordine. 

— Sunt sigur că e în regulă, răspunse Virgil. Du-te dacă vrei, 
dar avem un motiv serios să rămânem aici. 

— N-ai putea să-mi spui despre ce e vorba? Ziceai că în 
noaptea asta o să-l arestez. 

— Mai bine nu-ţi spun, Sam. Dacă aş face-o, ai putea strica 
totul prea devreme. E foarte greu să păstrezi ceva în tine în aşa 


fel încât tot ce zici, orice mişcare pe care o faci, să pară la fel ca 
şi când n-ai şti nimic. Până la timpul potrivit, cu cât sunt mai 
puţini cei care ştiu, cu atât e mai bine. 

— N-am putea face ceva acum? 

Tibbs se uită pe fereastră. 

— Sam, fără să te jignesc, n-ai vrea să ai încredere în mine şi 
să mă laşi să fac cum ştiu? îţi promit că ai să fii de faţă când se 
va întâmpla. De fapt, încerc să aranjez lucrurile în aşa fel, încât 
să faci tu arestarea. 

— OK, Virgil, zise Sam, dar era dezamăgit. 

Noaptea nu i se păruse niciodată atât de lungă. Vorbeau 
despre California, şi cum era pe coasta Pacificului, unde Sam nu 
fusese niciodată. Pe urmă discutară despre baseball şi despre 
box. 

— Boxul este un fel greu de a-ţi câştiga existenţa, comentă 
Tibbs. Cunosc câţiva boxeri şi ştiu că nu le este deloc uşor. 
Lucrurile nu se termină odată cu ultimul gong. Când aplauzele se 
opresc, dacă fireşte sunt aplauze, boxerul coboară în cabină, 
unde îl aşteaptă doctorul. Şi când doctorul coase rănile de la ochi 
şi de la gură, doare al dracului. 

— Virgil, m-am tot întrebat cum de sunt atâţia boxeri de 
culoare? Sunt ei mai buni, sau poate e mai uşor, pentru ei? 

— Dacă e mai uşor - nu ştiu. Am vorbit odată cu un boxer care 
avusese un meci în Texas. A fost bătut măr deşi boxase grozav - 
şi-a găsit şi el naşul. Oricum, când doctorul a venit să-l coasă şi i- 
a făcut o injecție, l-a durut atât de tare încât a scos un urlet. 
Atunci doctorul i-a spus că-şi închipuise că n-o să-l doară pentru 
că era negru. 

Sam îşi aminti de o conversaţie avută cu Ralph, barmanul de 
noapte de la bufet. | se păru că trecuseră săptămâni de atunci. 
De fapt, fusese în noaptea crimei. 

— Ce-i cu tipii ăia doi care au tăbărât pe tine? întrebă Sam 
după un timp. N-am mai auzit ce s-a întâmplat cu ei. 

— Un domn Watkins, care-i consilier, i-a făcut scăpaţi. El mi-a 
spus că cel mai bun lucru pentru mine ar fi să-mi ţin gura, altfel 
aş putea fi reţinut pentru că i-am rupt braţul. 

— Crezi că i-a tocmit Watkins? 

— Sper că da, pentru că dacă el i-a angajat, va trebui să 
suporte şi cheltuielile medicale pentru tipul rănit. Se pare că mai 


sunt şi alţi care umblă după mine să mă bată, spuse Tibbs calm, 
cu tonul cu care ar fi zis că s-ar putea să plouă peste o zi sau 
două. 

— Sper să încerce, când voi fi şi eu pe-acolo, se oferi Sam. 

— Sper şi eu, admise repede Virgil, pentru că nu va fi prea 
uşor data viitoare. Judo e un sistem bun, dar nu mergi prea 
departe cu el. După aia eşti frânt şi nu poţi face nimic altceva 
decât să înlături unul sau doi din drumul tău. 

— Există ceva mai tare ca judo? întrebă Sam. 

— Aikido e foarte bun, mai ales când urmăreşti nişte suspecti, 
şi nu vrei să le faci vreun rău fizic. Poliţia din Los Angeles 
foloseşte în mod curent metoda. Intr-o luptă când totul pare 
pierdut, karate este ultimul cuvânt. Un bun cunoscător de karate 
e imbatabil. 

— Avem şi la noi luptători de karate? 

După o pauză, Tibbs răspunse: 

— Da, cunosc pe câţiva dintre ei. Multe lucruri care se spun 
despre karate nu sunt adevărate. De pildă, nu îţi distruge 
mâinile. Dar ca metodă de a te apăra, karate este cel mai bun în 
materie de tehnică de luptă fără arme. Antrenamentul este 
sever, dar merită. 

Sam o luă cu maşina în josul Străzii Mari, zgomotul motorului 
spărgând liniştea nopţii. Privi gardurile defilând pe lângă ei şi 
opri maşina peste drum de farmacia Simon. 

— Suntem în siguranţă dacă oprim aici în noaptea asta? 
întrebă. 

— Cred că da, răspunse Virgil. 

Sam porni încet, lăsând maşina să lunece singură spre 
marginea trotuarului. Când frână, roţile erau la câţiva centimetri 
de bordura trotuarului. Scoase carneţelul să scrie. 

— Nu suntem singuri, îl avertiză Virgil. 

Sam privi în sus, surprins: în umbra deasă care învăluia 
intrarea în magazin văzu mişcându-se ceva. O siluetă ieşi din 
întuneric şi se îndreptă spre ei. Era un bărbat foarte înalt, dar 
umbla fără să facă zgomot. O clipă mai târziu îl recunoscu pe Bill 
Gillespie. Şeful poliţiei se aplecă, sprijinindu-şi braţele pe geamul 
maşinii. 

— Cum merge treaba, băieţi? întrebă. 

Sam simţi că avea gura încleştată - era greu de răspuns. 


— Până acum bine. Nimic neobişnuit. La câteva case luminile 
aprinse, dar nu pare să fie nicăieri scandal. 

Gillespie deschise portiera din spate. 

— AŞ vrea să merg şi eu puţin cu voi. Se urcă în maşină şi 
închise uşa. Nu prea e loc mult aici în spate, adăugă, căci 
genunchii i se presau de speteaza scaunului din faţă. 

Sam îşi trase scaunul câţiva centimetri pentru a-i face loc. 

— Unde aţi vrea să mergeţi? întrebă. 

— Mi-e totuna, declară Gillespie. Virgil spunea că în noaptea 
asta o să-ţi arate asasinul, şi aş vrea să-l văd şi eu. Asta-i tot. 

Sam se uită cu coada ochiului la omul tăcut de lângă el. Işi 
dăduse seama cu o clipă înainte că, pentru prima oară de când 
era poliţist, avea un partener. Şi în pofida culorii pielii, Sam simţi 
că se putea bizui pe el. Virgil ştia să gândească şi să se 
descurce. Amândouă calităţile i-ar putea fi necesare înainte ca 
noaptea să se sfârşească. 

Răsuci cheia de contact, traversă şoseaua şi o porni prin 
mahalalele mizere ale oraşului. Conducea încet şi, ca de obicei, 
era atent la câinii care ar fi putut să doarmă în stradă. Zări unul 
şi-l ocoli, cu grijă. 

Garajul mecanicului Jess era învăluit de întuneric şi tăcere. La 
fel şi reşedinţa reverendului Amos Whiteburn. O lumină fusese 
lăsată aprinsă în reşedinţa doctorului Harding care-i servea şi de 
birou. Doctorul Harding se îngrijea de sănătatea cetăţenilor de 
culoare din Wells. Maşina trecu peste şinele de cale ferată şi o 
porni în sus, pe strada care ducea spre locuinţa lui Purdy. Sam se 
gândi ce să facă. Apoi merse înainte, după cele întâmplate, în 
noaptea asta totul avea să fie în ordine. Casa lui Purdy era 
întunecată şi liniştită. 

— Ora asta din noapte îţi dă un sentiment ciudat, spuse 
Gillespie. 

Sam dădu din cap, aprobator. 

— Şi eu am întotdeauna impresia asta, spuse. E o miasmă în 
aer. 

— O ce? întrebă Gillespie. 

— Scuzaţi-mă, o anumită senzaţie, un fel de atmosferă 
specială. 

— Asta am vrut să spun şi eu, zise Gillespie. Alde Purdy nu 
stau pe undeva pe-aici? 


— Tocmai am trecut de casa lor, adeveri Sam. _ 

După încă vreo trei case, întoarse spre şosea. Incetini la stop, 
lucru pe care-l făcea întotdeauna, deşi la ora asta strada era de 
obicei pustie. Acum însă venea o maşină şi o aşteptă să treacă. 
Pe când aştepta, felinarul străzii aruncă destulă lumină ca să 
recunoască maşina lui Eric Kaufmann, sau una identică. 

Sam întoarse maşina şi se luă după el. Spre bufet. 

— De obicei, fac o pauză cam pe la ora asta, 

— N-am nimic împotrivă, zise Gillespie. 

Sam acceleră, având grija să nu piardă din ochi maşina din 
faţa lui. Când ajunseră la marginea oraşului, cealaltă maşină 
încetini şi se îndreptă spre locul de parcare al bufetului. Sam 
încetini, lăsându-i lui Kaufmann destul timp ca să intre la bufet, 
înainte ca el însuşi să ajungă la parcare. Sam şi Gillespie se 
dădură jos. 

— Şi Virgil? întrebă Gillespie. 

— Am să aştept aici, spuse Tibbs. 

— Ce-ai vrea să-ţi aduc? întrebă Sam. 

— Cred că nimic. Dacă îmi vine vreo idee, am să-ţi spun. 

Sam şi Gillespie porniră spre bufet. Când intrară, Eric 
Kaufmann se uită la ei, surprins. Apoi se ridică şi le strânse 
mâinile. 

— E o plăcere cu totul neaşteptată, spuse el. 

— Şi pentru noi, adăugă Gillespie. Cum se face că eşti aici la 
ora asta? 

Era o întrebare prietenească, dar o anumită intonaţie sugera 
că Gillespie dorea într-adevăr să cunoască răspunsul. 

— Tocmai vin din Atlanta, explică Kaufmann. M-am obişnuit să 
conduc noaptea. E mai răcoare şi mai puţină circulaţie pe şosea. 

— Inţeleg, zise Gillespie, şi se aşeză jos. Vreo noutate? 

— Şi încă cum, răspunse Kaufmann. Am reuşit să pun mâna pe 
un dirijor renumit, unul dintre cei mai buni, care să-l înlocuiască 
pe Enrico. Nu vă spun cine e, pentru că vreau ca George Endicott 
să afle primul. lar vânzările de bilete merg foarte bine. O să fie 
mare înghesuială aici luna viitoare. _ 

Sam se aşeză, întrebându-se ce să comande. li făcu semn lui 
Ralph, barmanul, să-i servească pe ceilalţi cât timp se va gândi 
ce să ia. Singurul lucru la care putea reflecta era promisiunea că 
la noapte va aresta un asasin. Trecuse mai mult de jumătate din 


noapte, şi încă nu vedea nici un semn. Foarte curând vor veni 
zorile, şi atunci misterul nopţii se va evapora. Într-un fel, i se 
păru că atunci va fi prea târziu. Asasinul lovise în timpul nopţii; 
va trebui deci ca asasinul să fie prins neapărat noaptea. 
Devenise o entitate ireală, nu o persoană normală care umblă pe 
stradă şi arată ca oricine. 

Dar de unde să ştii cum arată un asasin? 

Sam comandă bere şi pâine prăjită, o combinaţie ridicolă, îşi 
dădu seama un moment mai târziu. Dar aşteptă ca Ralph să i le 
aducă, şi apoi se mulţumi să se uite la ele, când deodată auzi un 
zgomot în spatele său. Se întoarse şi-l văzu pe Virgil Tibbs stând 
în pragul uşii. Negrul părea patetic de vulnerabil în acel moment, 
ca şi cum şi-ar fi dat seama că se aventurase într-un loc unde nu 
avea ce căuta. 

Ralph îl zări şi strigă la el: 

— Hei, dumneata de acolo, afară! 

Virgil şovăi şi înaintă precaut vreo doi paşi. 

— Vă rog, spuse el, mi-e grozav de sete. Tot ce vreau e o 
ceaşcă cu lapte. 

Ralph aruncă o privire rapidă la oaspeţii lui, apoi înapoi spre 
Tibbs. 

— Nu poţi intra aici, ştii bine! Când domnii aceştia vor termina 
de mâncat, poate că unul din ei îţi va aduce ceva afară. 

— Am să aduc eu, se oferi Sam. 

In loc să se retragă, Virgil înaintă şi mai mult în camera 
interzisă. 

— Uite ce e, zise el, ştiu că aveţi aici nişte reguli, dar sunt 
poliţist, la fel ca şi aceşti domni. Nu am nici o boală. Tot ce vreau 
e să stau jos şi să mănânc ceva, la fel ca ceilalţi. 

Sam răsuflă adânc, pregătindu-se să intervină. Virgil era făcut 
praf pentru prima oară de când îl cunoştea, şi Sam se simţea 
grozav de stânjenit. Apoi, înainte de a putea spune ceva, Ralph 
ocoli tejgheaua şi veni spre locul unde stătea Virgil. 

— Am auzit de tine, începu Ralph. Eşti Virgil şi nu eşti de pe 
meleagurile noastre. Ştiu câte ceva despre tine. De hatârul 
acestor domni, nu vreau să mă port brutal, dar trebuie să pleci. 
Dacă patronul aude vreodată că te-am lăsat să treci pragul 
bufetului, mă dă afară imediat. Acum, te rog să pleci. 

— De ce? întrebă Tibbs. 


Faţa lui Ralph se înroşi, şi deodată îi sări muştarul. 

— Pentru că aşa ţi-am spus eu. 

Cu aceste cuvinte, îl apucă de umăr pe Virgil şi-l întoarse spre 
uşă. 

Tibbs se răsuci pe călcâie, apucă braţul lui Ralph cu amândouă 
mâinile şi-l smuci înapoi, într-o încleştare dureroasă. 

Sam nu mai putu răbda. Se ridică în picioare şi veni spre ei. 

— Dă-i drumul, Virgil, spuse. Nu-i vina lui. 

Virgil Tibbs păru să nu audă această remarcă. Comportarea lui 
şovăitoare dispăruse şi acum părea că ştie exact ce vrea. 

— El e, Sam, îi spuse. Arestează-l pe omul ăsta pentru 
asasinarea lui Enrico Mantoli. 


CAPITOLUL 14 


Zorile fierbinţi mânjeau cerul, fumul acoperind orice culoare, 
iar frumuseţea care vine adesea cu prima rază a zilei lipsea. 
Virgil Tibbs aştepta în sala de detenţie a secţiei de poliţie, citind 
o nouă carte. Era Anatomia unei crime. 

După aproape trei ore, uşa biroului lui Gillespie se deschise. Se 
auziră paşi şi apoi se trânti uşa unei celule. Câteva minute mai 
târziu, bărbatul voinic ce conducea secţia de poliţie din Wells 
intră în sală. Se aşeză şi-şi aprinse o ţigară. Tibbs aştepta ca el 
să vorbească primul. 

— A dat o declaraţie şi a mărturisit totul, zise Gillespie. 

Tibbs puse cartea jos. 

— Eram sigur că o să reuşiţi, afirmă el. A spus şi de avort? 

Gillespie păru uşor surprins. 

— S-ar părea că ştii toată povestea, Virgil. Sunt curios de unde 
le-ai aflat pe toate. 

— Unde-i Sam? întrebă Virgil. 

Era pentru prima oară că folosea în prezenţa lui Gillespie 
prenumele lui Wood. Gillespie păru să nu observe. 

— S-a întors să-şi facă rondul. A spus că asta îi este meseria. 

— E un poliţist excepţional de conştiincios, spuse Virgil. Şi asta 
înseamnă mult. În curând, cu toată lumea asta care va veni 
pentru concerte, o să aveţi nevoie de ajutor. 

— Ştiu, zise Gillespie. 

— Mă gândeam că Sam ar fi un bun sergent. Oamenii l-ar 


stima şi respecta, şi Sam e pregătit pentru acest post. 

— Nu cumva vrei să conduci secţia în locul meu, Virgil? întrebă 
Gillespie. 

— Nu, dar mă gândeam că dacă aţi hotărî ceva în această 
direcţie, fără îndoială că Sam v-ar fi foarte recunoscător. Şi în 
aceste împrejurări, cred că ar putea să uite complet necazul pe 
care l-a avut de curând. Mă iertaţi că pomenesc de el. 

Gillespie nu spuse nimic un timp. Tibbs aştepta, lăsându-l să 
chibzuiască. 

— De când ştiai că e Ralph? întrebă în sfârşit şeful poliţiei. 

— Abia de ieri, răspunse Tibbs. Am de făcut o mărturisire, 
domnule şef. Era cât pe ce să ratez complet toată treaba, 
înverşunându-mă împotriva altuia. 

În clipa aceea sună telefonul. Polițistul de serviciu răspunse şi-l 
chemă pe Gillespie. 

— E pentru dumneavoastră. 

Gillespie se ridică în picioare şi se duse să vadă cine-l chema 
imediat după ora şapte dimineaţa. Era George Endicott. 

— Am chemat ca să întreb când o să vii la birou, explică 
Endicott. Nu mă aşteptam să te găsesc la ora asta. 

— Sunteţi foarte matinal, spuse Gillespie. 

— Nu de obicei. Eric Kaufmann m-a anunţat că dumneata şi 
oamenii dumitale l-aţi prins pe ucigaşul lui Enrico. Te rog să 
primeşti sincerele mele felicitări. Am înţeles că dumneata 
personal l-ai arestat. Asta zic şi eu o treabă grozavă. 

Gillespie îşi aminti de unele hotărâri pe care le luase. 

— De fapt, arestarea a făcut-o domnul Wood, spuse el. Eram şi 
eu acolo - atâta tot. Rolul meu a început mai târziu - când l-am 
interogat până a mărturisit. 

— Totuşi, nu pot să cred că erai acolo din întâmplare, stărui 
Endicott. 

Şeful poliţiei răsuflă adânc şi făcu ceea ce nu mai făcuse 
niciodată: 

— Acesta e meritul lui Virgil. El s-a ocupat îndeaproape de caz. 

Acum că se terminase, nu părea să fi fost chiar atât de greu. 
lar Endicott era din nord, ceea ce făcea ca lucrurile să pară şi 
mai uşoare. 

— Ştii, am vorbit cu Grace şi cu Duena. Deşi ar putea părea 
cam deplasat aşa de curând după moartea lui Enrico, vrem să 


avem o reuniune liniştită aici, diseară. Sper că ai putea să 
aranjezi să vii şi dumneata. 

— Cu plăcere. 

— Perfect. Şi, te rog, ai putea, să-i aduci şi pe Sam Wood şi 
Virgil Tibbs? Cred că poţi să dai de ei. 

Asta îi căzu mai greu lui Gillespie, dar o înghiţi. 

— Am să le spun, zise. 

Când închise telefonul, se gândi că de două ori fusese cât pe 
ce să greşească, dar că de amândouă dăţile ieşise victorios. 
Putea să mai adauge şi a treia. Şi dacă cineva din secţie găsea 
ceva de spus, va avea de-a face cu el. Se duse în sala de 
detenţie, îl privi ţintă pe Virgil Tibbs şi-i întinse mâna. Tibbs se 
ridică şi i-o strânse. 

— Virgil, începu Gillespie, vreau să-ţi mulţumesc pentru 
ajutorul pe care mi l-ai dat. Am să-i scriu şefului dumitale. Morris, 
ca să-i mulţumesc pentru serviciile pe care ni le-ai adus. Am să-i 
spun că ai făcut o treabă grozavă. 

Gillespie dădu drumul primei mâini de negru pe care o 
strânsese vreodată. Se uită la omul a cărui mână o strânsese şi 
văzu, Surprins, că ochii-i erau umezi. 

— Sunteţi un om de admirat, domnule şef Gillespie, spuse 
Tibbs, şi vocea-i tremură puţin. 

Atunci îşi aminti Gillespie de o frază celebră. O ştia pentru că o 
detesta: acum însă îi putea fi de folos. 

— Mulţumesc, Virgil, zise. Faci cinste rasei dumitale. Şi după o 
pauză, adăugă: Vreau să spun, bineînţeles, rasei umane. 


La şapte şi jumătate în seara aceea. Gillespie veni cu maşina 
sa personală să-i ia pe Sam Wood şi Virgil Tibbs de la secţia de 
poliţie. Cei doi se urcară în maşină - Tibbs în spate. 

Discutară puţin pe când maşina urca panta spre casa Endicott. 
Nici unul din ei nu dormise prea mult, dar nu putuseră refuza să 
vină la reuniune. Gillespie se întreba cum avea să se simtă la o 
reuniune mondenă unde era oaspete un negru. 

Când sosiră, Grace Endicott îi întâmpină la uşă şi îi conduse în 
vastul salon, întâi Gillespie, apoi Sam, şi Virgil la urmă. 

Camera nu era prea plină. Veniseră Eric Kaufmann, Jennings, 
bancherul cu soţia, Duena Mantoli şi primarul Schubert cu soţia. 

Sam Wood era destul de vag conştient de prezenţa oaspeţilor: 


însă era profund conştient de prezenţa Duenei, a cărei frumuseţe 
în seara asta îi tăia literalmente respiraţia. Stătea, stângaci, în 
mijlocul salonului, se uita la ea şi îşi spunea încă o dată că ţinuse 
fata asta în braţe şi că ea îl sărutase. Deşi amintirea stăruia 
foarte vie, era umbrită de un văl de irealitate. 

George Endicott ceru să se facă linişte. Când toată lumea se 
potoli şi se aşeză jos, el luă cuvântul. Ţinea un pahar în mână, şi 
se uita la el în timp ce vorbea: 

— Această reuniune e cam stranie, dar Grace şi cu mine am 
dorit să veniţi cu toţii, deoarece, cu toată nenorocirea care ne-a 
lovit, mai avem multe lucruri de care să ne bucurăm. Avem un 
dirijor pentru festivalul nostru: ştiţi cu toţii cine este. Biletele au 
fost aproape toate vândute. Orchestra a început repetițiile. 
Domnul Kaufmann a dirijat ieri orchestra şi mi-a declarat că 
festivalul va fi la un nivel foarte înalt. Aşa că, de faţă cu 
dumneavoastră, îl rog pe domnul Kaufmann să ne facă favoarea 
să dirijeze măcar unul din programele noastre. 

Se auziră câteva aplauze discrete. Kaufmann se îmbujoră, apoi 
îşi reveni şi spuse: 

— Aş fi mândru s-o fac. 

— Mai departe, am căutat un nume potrivit pentru teatrul 
nostru în aer liber. Recunoscând faptul că acesta se datorează 
energiei, capacităţii, entuziasmului unui singur om, consiliul de 
administraţie a votat azi după-amiază să-l numească „Arenele 
Mantoli”. 

Toată lumea se uită la Duena. Ea îşi acoperi faţa cu mâinile, 
fără o vorbă. 

— Sunt sigur că Duena va fi de acord să anunţe această veste 
în seara deschiderii festivalului, continuă Endicott. Acum 
ajungem la a treia problemă. Este vorba de felul în care poliţia 
noastră, ajutată de capacităţile unui om cu totul neobişnuit, a 
găsit şi a arestat pe cel care e vinovat de nenorocirea ce s-a 
abătut asupra noastră. Nu ştiu cum a reuşit această 
performanţă; aş vrea ca cineva să-mi spună, dacă este acum 
momentul şi locul. 

— Şi eu aş vrea să aflu, spuse Frank Schubert. 

— Domnule Gillespie? îl îmbie Endicott pe şeful poliţiei. 

Într-un moment de rară claritate, Gillespie văzu că n-avea 
decât un singur lucru de făcut. Nu putea să le povestească nimic, 


fiindcă nu cunoştea povestea. Să-şi mărturisească ignoranţa în 
acest stadiu era de neconceput. Şi înţelese limpede că dacă 
mărturisea al cui e meritul, el însuşi nu va avea decât de 
câştigat. 

— Domnul Wood şi Virgil au format o echipă care l-a urmărit şi 
l-a prins, spuse el pe un ton moderat. Vă sugerez să-i întrebaţi pe 
ei. 

Cu asta, gândi Gillespie, o să fiu chit, cu Sam. 

George Endicott se uita la Sam. 

— Domnule Wood? îl pofti el. 

— Intrebaţi-l pe Virgil, răspunse Sam cu neprefăcută modestie. 
El este autorul. 

— Domnule Tibbs, spuse Endicott, îndreptându-şi privirea spre 
locul unde negrul şedea liniştit, aveţi cuvântul. Am auzit că ne 
părăsiţi în seara asta. Vă rog să nu plecaţi înainte de a ne spune 
totul. 

Tibbs se uită la Gillespie. 

— Dă-i drumul, Virgil, îl invită şeful poliţiei. 

— Mă simit extrem de jenat, începu Tibbs, şi părea cât se 
poate de sincer. 

— Nu e nevoie să fiţi chiar atât de modest, îl încuraja Endicott. 
Cunosc bine reputaţia dumneavoastră pe coasta Pacificului. O 
anchetă încununată cu succes nu e nimic nou pentru 
dumneavoastră. 

— Nu-i vorba de asta, replică Tibbs, ci de faptul că nu pot să 
mai ascund cât de groaznic era să ratez acest caz. A fost pur şi 
simplu un noroc, aşa că nu-mi pot atribui nici un merit. 

— Ce-ar fi să ne lăsaţi pe noi să judecăm, îl invită Jennings. 

Virgil răsuflă o dată adânc şi începu să vorbească: 

— In orice anchetă în legătură cu un asasinat, unul din primele 
lucruri este să stabileşti motivul crimei, dacă este cât de cât 
posibil. Când afli cine profită de pe urma morţii victimei, ai cel 
puţin un punct de plecare. Asta, bineînţeles, în caz că nu există o 
soluţie evidentă, care este relativ uşor de depistat. 

Când domnul şef Gillespie a aranjat să rămân aici şi mi-a 
încredinţat cazul, am aflat câte ceva din probele materiale de 
care dispuneam şi apoi m-am pus pe lucru pentru a afla motivul. 
Mi-e teamă, acum, c-o să vă şochez pe toţi, şi pe domnul 
Kaufmann în special. Mă îndoiesc că mă va ierta vreodată. Ştiţi, 


timp de câteva zile, am crezut că el e vinovatul, şi am muncit din 
greu ca s-o dovedesc. 

Tibbs ridică privirea la tânărul dirijor, al cărui chip avea o 
expresie de nepătruns. Sam Wood îl privi şi el, hotărând că era 
cu neputinţă să ştii ce gândea omul. Dar Sam nu era surprins; şi 
el se gândise la Eric Kaufmann, deşi n-ar fi putut spune de ce. 

— Vedeţi dumneavoastră, urmă Tibbs, domnul Kaufmann avea 
un motiv puternic şi imediat: moartea tragică a maestrului 
Mantoli îl situa în poziţia de a se ocupa direct de festivalul de 
muzică, alegându-se astfel şi cu faima şi cu recompensa 
financiară care ar fi rezultat. Mulţi oameni au ucis pentru mai 
puţin decât atât. Trebuie să adaug însă că domnul Kaufmann 
contracara total acest motiv prin munca energică depusă cu 
succes pentru a găsit cât mai repede un dirijor cu renume, care 
să-l înlocuiască pe maestrul Mantoli. 

La acest stadiu, domnul Kaufmann era doar un suspect şi 
nimic mai mult. Apoi, la prima mea vizită, i-a scăpat o remarcă în 
prezenţa mea: cum că maestrul Mantoli ar fi fost „doborât”. Cum 
ziarele nu apăruseră încă, iar domnul Kaufmann se presupunea 
că venise din afara oraşului direct acolo, n-ar fi avut cum să ştie 
că maestrul Mantoli fusese într-adevăr doborât. Ar fi putut să fie 
împuşcat, sau otrăvit, sau o mulţime de alte lucruri. Aşa că am 
interpretat această remarcă drept o dovadă de cunoaştere 
vinovată a faptului, şi astfel a devenit suspectul numărul unu. 
Ceea ce însă mi-a scăpat este că „doborât” constituie o expresie 
obişnuită, care nu trebuie neapărat luată ad litteram. 

— Ţi-e greu să suporţi? o întrebă Grace Endicott pe Duena, 
care stătea lângă ea. 

Duena scutură din cap, fără a-şi dezlipi ochii de la Tibbs. 

— Apoi a urmat problema plăcintei cu vişine, continuă Virgil. 
Când am verificat tot ce a făcut domnul Kaufmann în noaptea 
fatală, am aflat că sosise la Atlanta la o oră care nu putea fi 
stabilită cu exactitate. Liftierului de la hotel îi spusese că cinase 
târziu şi se interesase dacă la acea oră plăcinta cu vişine era 
indicată - ceea ce mi s-a părut, pentru mai multe motive, un alibi 
fabricat. Unul din motive era că nu exista nici o dovadă că luase 
într-adevăr cina. Clar pretinzând asta în mod automat, mai 
adăuga o oră la ora când se presupunea că sosise în oraş. 
Plăcinta cu vişine la trei dimineaţa, sau în jurul acestei ore, este 


neîndoielnic ceva neobişnuit, şi nu l-am crezut că mâncase cu 
adevărat. In sfârşit, faptul că-i spusese liftierului mă făcea să 
bănuiesc că o făcea premeditat, ca liftierul, întrebat mai târziu, 
să-şi amintească discuţia. Domnul Kaufmann n-avea de unde să 
ştie că omul n-o să-şi amintească exact ora sosirii lui. Acum eram 
convins că ştiam cine e vinovatul şi am început să-l urmăresc cu 
stăruinţă. 

— Aşa cum aţi prezentat lucrurile, nu vă pot învinui nici un 
moment, spuse Kaufmann. Intâmplător, îmi place grozav plăcinta 
cu vişine, dar asta n-aveaţi de unde s-o ştiţi. 

— Sunteţi extrem de generos, domnule, spuse Virgil. 

— Continuaţi, vă rog, vorbi Duena. 

— Ca să-mi mărturisesc şi celelalte păcate, urmă Virgil, de 
îndată ce m-am fixat asupra domnului Kaufmann, am încetat să 
mai observ ce se întâmpla în jurul meu. 

— Pe naiba! îl întrerupse Sam Wood. Ai observat cât de mult 
praf era pe maşina mea şi ai dedus de aici o mulţime de lucruri. 

Bill Gillespie nu vru să fie mai prejos. 

— Ai observat şi că Harvey Oberst era stângaci, adăugă. 

— Da, dar ceea ce era mai important mi-a scăpat cu totul, 
spuse Tibbs. Pe când îl urmăream pe domnul Kaufmann, tot ce 
avea cu adevărat legătură cu cazul mi se prezenta într-o cu totul 
altă lumină. M-am ambiţionat să-l prind pe domnul Kaufmann, şi 
am comis o greşeală fatală: încercam să fac ca dovezile să se 
potrivească suspectului, în loc să fac invers. Acest procedeu n- 
are nici o scuză. 

— Spuneţi mai departe, îl invită din nou Grace Endicott. 

— Voi termina prin a mărturisi că am căutat arma crimei şi, în 
cele din urmă, mi-a fost predată. Tibbs mai respiră o dată adânc, 
apoi se lansă în declaraţia pe care simţea că trebuia s-o facă: A 
fost descoperită lângă arena de concerte, şi deşi aceasta nu-l 
viza direct pe domnul Kaufmann, sugera din nou vinovăția lui. 
Aveam, socoteam eu, destule probe, dar niciuna din ele nu putea 
sta în picioare măcar cinci minute în faţa unui tribunal. Cu cât 
căutam mai mult, cu atât găseam mai puţin cu ce să-mi susţin 
cazul, deoarece domnul Kaufmann era, bineînţeles, complet 
nevinovat. Când Harvey Oberst a fost adus ca suspect, am aflat 
de la el că exista o fată în Wells, de genul celor ce aduc necazuri 
aproape tuturor celor cu care vin în legătură - Dolores Purdy. Am 


înregistrat faptul, dar nu m-am gândit o clipă că toată 
întâmplarea se învârtea de fapt în jurul ei. Apoi Ralph, barmanul 
de la bufet, a adus o acuzaţie gravă unui capabil inginer de 
rachete, un om nevinovat care pur şi simplu trecea prin oraş cu 
maşina. Era un temei foarte slab pentru a justifica o arestare; 
părea mai degrabă o încercare de a tulbura apele, ceea ce de 
fapt şi era. Pentru prima oară, am început să-mi pun întrebări 
despre acest tânăr. Dar nu vedeam nici o legătură între el şi 
Dolores Purdy. 

— Şi exista vreo legătură? întrebă Duena. 

Tibbs aprobă din cap. 

— Domnul Purdy lucrează noaptea. Ralph o cunoştea pe 
Dolores şi a început s-o viziteze când tatăl ei nu era acasă. Se 
pare că doamnei Purdy nu-i pasă prea mult de copiii ei şi nici nu 
se ocupă de ei. Ralph şi Dolores erau foarte asemănători. 
Amândoi erau în căutarea a ceea ce considerau senzaţii tari. 
Acum vreo şase săptămâni sau două luni, au început să aibă 
relaţii intime; în ultimele zile, Dolores a crezut că rămăsese 
însărcinată şi, când Ralph a venit s-o vadă, i-a mărturisit starea 
ei şi i-a cerut s-o ajute. Ralph s-a speriat: credea că Dolores avea 
numai şaisprezece ani şi că era minoră. Şi se temea şi de tatăl ei. 
Astfel, ca mulţi alţi indivizi asemenea lui, a încercat disperat o 
soluţie extremă. Ştia că era greu să găsească un doctor bun ca 
să provoace un avort, dar a crezut că poate va găsi pe undeva 
unul care s-o facă, dacă ar fi avut destui bani. 

— Acum încep să înţeleg, comentă Schubert. 

— Şi în vreme ce Ralph căuta o soluţie, lui Dolores i-a venit şi 
ei o idee. Ralph nu era cine ştie ce partidă; dar s-a gândit că ştia 
ea un bărbat care ar fi putut să fie. 

Duena Mantoli, a cărei expresie rămase neschimbată, îşi 
îndreptă privirea spre Sam Wood. Pentru Sam a fost ca un şoc 
electric; strânse braţele fotoliului, încercând să arboreze o 
expresie indiferentă. 

— Aproape în fiecare noapte, domnul Wood patrula prin faţa 
casei ei, deseori la aceeaşi oră, deoarece era în drum spre bufet, 
unde de obicei se oprea pentru o scurtă pauză. Dolores a făcut 
ce a făcut, deci, să fie văzută goală de domnul Wood. Era sigură 
că o va remarca şi se va opri probabil să-i vorbească, eventual 
să-i atragă atenţia că poate fi văzută din stradă. Şi într-un caz şi- 


n altul, ştia că farmecele ei astfel dezvăluite vor fi irezistibile. Şi 
odată ce domnul Wood se va fi compromis cu ea, va putea 
pretinde că e tatăl copilului, urmând astfel să facă un pas uriaş 
pe scara respectabilităţii sociale. Dar domnul Wood era şi 
deştept şi plin de sentimentul responsabilităţii: şi-a dat seama că 
dacă ar fi mers chiar şi numai până la uşa ei s-o prevină, ar fi fost 
compromis. Aşa că, prudent, şi-a continuat drumul şi micul ei 
plan s-a spulberat. 

Sam Wood îşi dădu seama că toată lumea se uita la el. Știa că, 
de fapt, nu-şi făcuse chiar aşa socoteala, dar n-avea nici un sens 
s-o spună. In tot cazul, se comportase aşa cum presupunea 
Tibbs. Aşa că rămase tăcut, încercând să pară nepăsător. 

— Atunci s-a întâmplat ceea ce m-a silit, până la urmă, s-a iau 
pe pista cea bună. Domnul Gillespie, pe baza unei probe pe care 
o descoperise, l-a arestat pe domnul Wood ca suspect de 
omucidere. Acum obiectivul meu principal nu mai era să-l 
demasc pe domnul Kaufmann, ci să dovedesc nevinovăția 
domnului Wood ca să-l scot din închisoare. Aici m-a ajutat chiar 
domnişoara Purdy, care închipuindu-şi că domnul Wood era într-o 
situaţie grea, l-a acuzat imediat de a fi avut relaţii intime cu ea, 
presupunând că în situaţia dată el n-ar fi putut protesta. 

— Drăguţă fată, comentă Jennings. 

— Dar, dar sunt o sumedenie ca ea, adăugă George Endicott; 
iar soţia lui dădu din cap, în tăcere. 

Virgil continuă: 

— Domnul Wood este acela care m-a făcut să-mi îndrept 
atenţia spre casa Purdy, aşa că am început să mă interesez de 
fata asta. Domnul Gillespie a avut buna inspiraţie de a-i chema 
pe Purdy şi fiica sa la o discuţie, la care am tras şi eu cu urechea. 
In cursul discuţiei, fata a declarat categoric că domnul Wood îi 
făcea vizite seara, în drum spre slujbă. Fireşte că nu era 
adevărat, dar asta mi-a deschis ochii: exista un alt bărbat care se 
ducea la slujbă la ora aceea, şi un candidat mult mai plauzibil la 
favoarea îndoielnică de a fi iubitul ci. Atunci mi-am amintit cum 
Ralph încercase să implice, într-un mod aproape idiot, un om 
vădit nevinovat. 

Acum mă îndreptam rapid spre dezlegarea enigmei. Am 
verificat şi am găsit şase persoane care îl văzuseră pe domnul 
Wood în timpul rondului său în noaptea crimei, patru dintre ei îi 


furnizară chiar un alibi destul de valabil. Pe aceştia i-am găsit 
întâmplător, ducându-mă în casele unde remarcasem lumină 
atunci când am parcurs cu domnul Wood, în maşina lui, 
itinerariul obişnuit al patrulării, de noapte. Dintre oamenii care în 
mod oarecum regulat se trezesc înainte de zorii zilei, destui 
văzuseră maşina poliţiei. 

Atunci am înţeles, în sfârşit încă două fapte importante: cel 
care pusese cadavrul maestrului Mantoli în mijlocul autostrăzii 
trebuia să fi cunoscut îndeaproape traficul probabil la acea oră; 
Ralph avea această cunoştinţă. Şi am înţeles şi semnificaţia 
faptului că era o noapte zăpuşitoare. 

— Vrei să spui că vremea are vreo legătură cu aceasta crimă? 
întrebă Frank Schubert, 

— Categoric; în două feluri deosebite, care amândouă urmau 
să-i dea lui Ralph un alibi foarte bun, pe care el nu şi-l plănuise în 
nici un fel. De îndată ce mi-am amintit de arşiţa acelei nopţi, o 
puternică piedică în a-l suspecta pe Ralph a dispărut şi am ştiut 
că de data asta găsisem omul. Cunoşteam motivul, stabilisem 
posibilitatea, iar ca individ i se potrivea perfect schema de 
conduită a asasinului. 

— Ce-a făcut el, exact? întrebă Endicott. 

— A plecat devreme spre slujbă, ca s-o poată vedea pe 
Dolores. Ea i-a dat limpede de înţeles că ori „are grijă de ea”, ori 
va avea de suportat consecinţele. Ca să scape din încurcătură, s- 
a gândit că-i trebuiau bani; dar nu avea nimic pus deoparte, iar 
salariul era cu totul insuficient. Era pus la zid, sau cel puţin aşa 
credea. 

— Dar fata, de fapt, nici nu era însărcinată, interveni Duena. 

— E adevărat, zise Tibbs. Cum de v-aţi dat seama? 

Fata se uită la el, apoi vorbi: 

— İn ziua când am văzut-o. lţi sărea în ochi. Nu vroia nimic de 
la nimeni - decât să fie lăsată în pace. Şi-apoi, a şi declarat că nu 
putea să fie examinată. 

— Spune mai departe, îi ceru Gillespie lui Tibbs. 

— In noaptea aceea, Ralph mergea cu maşina spre slujbă, 
gândindu-se ce să facă. Hotărî că trebuie să fure de la cineva. 
Intrebarea era - de la cine? Cu câteva minute înainte, domnul 
Endicott îl lăsase pe maestrul Mantoli la hotel, un hotel de mâna 
a doua fără aer condiţionat. Preocupat şi entuziasmat de 


proiectul festivalului muzical, maestrul Mantoli şi-a dat probabil 
seama că nu va putea adormi imediat şi s-a hotărât să se plimbe 
puţin. Vă amintiţi că v-am întrebat dacă obişnuia să ia astfel de 
hotărâri neaşteptate? In acelaşi timp, m-am interesat dacă i se 
întâmpla să se împrietenească uşor cu oamenii şi dacă ar fi putut 
să nu aibă încredere în cineva numai pentru că ar fi făcut parte 
dintr-o categorie socială inferioară? 

— Şi v-am spus că era impulsiv şi că era dornic să se 
împrietenească cu tot felul de oameni, zise Duena. 

— Da, mi-aţi spus. Şi am înţeles cum s-a întâmplat. Ralph, 
venind pe stradă cu maşina, l-a recunoscut pe maestrul Mantoli 
cu înfăţişarea lui atât de deosebită, cel puţin în acest oraş. lată, 
şi-a spus Ralph, ocazia. A oprit maşina şi s-a oferit să-l conducă 
pe domnul Mantoli prin oraş, şi el a acceptat. 

Când mi s-a spus pentru prima dată că arma crimei a fost 
găsită lângă arena de concerto, am presupus că asta îl implica 
pe domnul Kaufmann. Era complet greşit. Ralph i-a spus că nu 
văzuse arena de concerte, şi maestrul Mantoli s-a oferit să i-o 
arate. Şi el voia s-o mai vadă o dată, deoarece chiar în seara 
aceea fuseseră stabilite planurile festivalului. 

Aşa că s-au dus în arenă, maestrul Mantoli pentru motivele pe 
care le-am spus, Ralph ca să-i fure atâţia bani câţi îi trebuiau ca 
să-şi rezolve problema. Au coborât la marginea arenei şi au 
rămas privind aranjamentul. Spectatorii - sau mai degrabă 
auditorii - urmau să stea pe buturugi, cel puţin în primul sezon. 
Ultimele rânduri abia fuseseră aranjate, şi bucăţi de lemn erau 
împrăştiate peste tot. Ralph a ridicat una din ele, gândindu-se 
cum s-o folosească. Atunci i-a venit ideea să-l pocnească nu prea 
tare, iar mai târziu să pretindă că amândoi fuseseră atacați pe la 
spate de persoane necunoscute. In momentul când i-a dat 
lovitura fatală, intenţia lui era doar să-l ameţească. 

— Atunci, a fost... în parte un accident? întrebă Duena. 

— Da. Atac cu armă ucigătoare şi omucidere, nu crimă cu 
premeditare. 

— Imi pare bine, zise fata cu glas liniştit. 

— Când maestrul Mantoli a căzut la pământ în nesimţire, 
Ralph a fost cuprins de panică. Prima pornire a fost umanitară, 
să-l ducă pe omul pe care tocmai îl lovise la un doctor. Îl treceau 
acum sudori reci şi îi era groaznic de frică. L-a cărat pe maestrul 


Mantoli câţiva paşi până la maşină, l-a vârât înăuntru şi s-a întors 
în oraş. Pe când trecea prin centrul oraşului, şi-a dat seama ce a 
făcut. A oprit pe o stradă lăturalnică, a luat portofelul victimei din 
care a scos destui bani ca să-şi rezolve problema iniţială şi apoi a 
lăsat corpul în mijlocul şoselei, cu portofelul alături. Apoi a gonit 
spre bufet, ajungând cu întârziere la lucru, ceea ce făcea cu 
regularitate de două sau trei ori pe săptămână. 

— Dar de ce în mijlocul şoselei? întrebă Grace Endicott, făcând 
ochii mari. 

— A crezut că vina va cădea asupra vreunui automobilist din 
aceia care fug de la locul accidentului. Amplasarea cadavrului 
era un element major, dar câtăva vreme nu mi-am dat seama de 
importanţa lui. 

— Şi temperatura? întrebă George Endicott. 

— A, da, temperatura i-a furnizat lui Ralph două avantaje. 
Primul, a făcut ca traficul să fie aproape nul, şi al doilea, a 
întârziat descoperirea cadavrului. 

— Staţi puţin, îl întrerupse Frank Schubert. Ce-i cu inginerul 
care a trecut şi el cu maşina pe acolo? 

— Când a fost aici, nimeni nu l-a întrebat pe el ora exactă 
când a trecut prin oraş. Ralph a declarat că a fost cu patruzeci şi 
cinci de minute înainte ca Sam să găsească cadavrul. O 
declaraţie pe care Gottschalk nici n-a contrazis-o măcar, 
deoarece nu ştia când a fost găsit cadavrul. El a trecut prin oraş 
pe când Ralph îşi jefuia victima. Ralph a remarcat maşina 
neobişnuită şi, când omul s-a oprit la bufet la întoarcere, Ralph a 
chemat poliţia, sperând că Gottschalk va fi arestat pentru a fi 
fugit de la locul accidentului. 

Grace Endicott clătină din cap: 

— Ce groaznică pervertire e în mintea acestui băiat. Nici nu-mi 
pot închipui. E ca un animal. 

— Şi acum restul despre noaptea aceea zăpuşitoare, îl îmboldi 
Gillespie. 

— A da, temperatura neobişnuită i-a dat lui Ralph un alibi la 
care nici nu se aştepta. Când internistul a venit cu ambulanţa şi 
a fixat timpul morţii, a procedat ca de obicei, apreciind cât de 
multă căldură a pierdut corpul. Dar nu a ţinut seamă de 
neobişnuita zăpuşeală din acea noapte, aşa că aprecierea lui a 
fost considerabil alături de realitate. Temperatura nopţii a 


păstrat literalmente corpul cald. Şi până când n-a fost doborâtă 
această obiecţie majoră, care era alibiul lui Ralph, n-am putut fi 
sigur că el era omul. 

Tibbs păru deodată foarte obosit. 

— Cam asta este totul, conchise el. Am intrat la bufet şi am 
cerut o ceaşcă cu lapte. Dacă aş fi cerut un pahar de carton, 
poate că m-ar fi servit. Dar gândul că-i cer o ceaşcă l-a scos din 
sărite şi, când am făcut o scenă pretinzând că aveam dreptul să 
mănânc şi eu la bufet, şi-a ieşit din minţi şi s-a repezit la mine să 
mă bată. Atunci am putut şi eu să pun mâna pe el. N-ar fi trebuit 
să procedez astfel, dar doream să am o satisfacţie. Atât de 
limpede şi-a exprimat disprețul pentru rasa mea, considerându- 
se în totul superior, încât am vrut să-i dau o lecţie foarte 
importantă. A fost o copilărie, recunosc. 


Bill Gillespie îl conducea pe Virgil Tibbs la gară. După ce parcă 
maşina în faţa peronului, cobori şi îi luă repede valiza. Tibbs 
înţelese şi-l lăsă să i-o ducă. Gillespie porni spre locul unde avea 
să oprească trenul şi puse jos valiza în faţa singurei bănci care 
oferea un confort limitat celor ce aveau de aşteptat. 

— Virgil, aş vrea să stau până vine trenul, dar sincer să-ţi 
spun, mor de somn, vorbi Gillespie. Te superi dacă plec? 

— Bineînţeles că nu, domnule şef. 

Tibbs aşteptă un moment înainte de a vorbi din nou. 

— Credeţi că ar fi bine să stau aici? E o noapte foarte plăcută. 

Gillespie ştia, fără să se uite, că banca era marcată „ALBI”. 
Totuşi, trecuse de miezul nopţii şi gara era pustie. 

— Nu cred că are vreo importanţă, răspunse el. Dacă te 
întreabă cineva ceva, spune-i că eu ţi-am spus să stai acolo. 

— In regulă, spuse Tibbs. 

Gillespie făcu doi paşi, apoi se întoarse spre el. 

— Mulţumesc, Virgil, spuse. 

— Mi-a făcut plăcere, domnule şef. 

Gillespie mai voi să spună ceva, încercă, dar nu reuşi. Omul 
din faţa lui era negru, şi lumina lunii accentua contrastul cu albul 
ochilor. 

— Ei, noapte bună, spuse în cele din urmă. 

— Noapte bună, domnule. 

Şeful poliţiei se gândi să-i strângă mâna, dar se răzgândi. O 


făcuse o dată, şi era destul. Dacă ar face-o din nou, ar putea fi o 
mişcare greşită. 
Şi Gillespie porni spre maşină. 


